Bible Thianghlim - DĀN PEKSALNAK\nBibleThianghlim – DĀN PEKSALNAK\nHi cabu hin Suahlannak, Puithiam Hnaṭuannak le Mipum Siarnak sungih ngan zo mi Jehovah Dānpawl tampi a nawlhsal. Cuihtlunah zin phunphunin a pek cia mi danpawl cu a bêt. Kanaan ram ih nundān thar ih nunnak ah Pathian Dān hmandān ding Dān Peksalnak cabu ah kan hmu. Ṭhimnakah, ziangtin an inn an sak ding (22:8) ti le, ziangtin an ló an let ding (25:4) ti mi thuzirhnak tla a um.\nCuihhleiah Dān Peksalnak ih dānpawl cu mi senpi hnenih Mosi in thu a rak sim mipawl lakih thu hrekkhat an si. Amai thihnak ding hrang a timlam rero. Cuih san minung nautadeuhpawl in Kanaan an lak ding le amai thih hnuah rinumteih Pathian an rĕn ding kha Mosi in a duh tuk lawmmam. Curuangah Dān peksalnak ah dānpawl a tam vekin, ralrin peknak le thapeknak khal a tam. A thupibikin Mosi in an thinlung thuhla Israel-mipawl hnenah khohkhah zetin a sim. Jehovah hnenah le a thukham lakah pumpak ih an pekawk cio ding a duh. Thinlung in Bawipa duhdawt cio dingin (6:5) le ṭihzah cio dingin (5:29) Israel-mipawl a ngen hai.\nDānpeksalnak hin thuhlâwm pali a nei. Bung 1-4 sungah, Mosi in Israel thuanthu a nawlhkirsal. Pathian zangfahnak le an hrangih a hnaṭuan ropipawl tla cu mi senpi a theihtersal. A takih mirinum an si theinak dingah anmah kha thapek a duh. Bung 5-26 sungah dān tamsawn an tel. Dān hrampi in a thăwk ih (bung 5-11), dān cipciar ah a ṭhawn (bung 12-26). Cun bung 27-30 pawl in Israel-ih duhhrilnak rahsuahpawl kan hmu. Thulunnak in malsawm a hring ding ih, thulunlonak in camsiatnak a hring ding. Jehovah duhdawt le a thulun ruangih nunnak hril sawn dingin Mosi in mi senpi a ngen (30:19-20). A netnakah bung 31-34 pawl ah Mosi-ih a netabik cangvaihnak le thusimpawl ngan a si. A thih hlanah, Mosi in Israel hruaitu thar dingah Joshua a ruat. Cule Israel-mipawl cu Kanaan la dingin an tiar thlang.\nDān Peksalnak cu Khristian hrangah a thupi tuk. Apostol Paul in Korinth kawhhran zirh dingah Dān Peksalnak sungih dān hi a rak hmang (1Ko 9:8-11). Apostol Peter in Jesu cu Dān Peksalnak 18 sungih Pathian thutiamkam profet ropi a si a rak ti (Apo 3:22-23). Jesu amah rori in Setan tukfawrhnak a donak ah hi cabu sungih thu a phunphun a rak hmang (Mat 4:1-11). Thinlung zateih Pathian duhdawt ding thu Dān peksalnak 6:5 ih thupek ropibik kha Jesu in a rak zirh fawn (Mat 22:37-38).\nI. Mosi in Israel thuanthu a thlirsal (bung 1-4)\nII. Mosi in Pathian Dān a phuangsal (bung 5-26)\nIII. Mosi in Israel duhhrilnak rahpawl a simfiang: thulunnak in malsawm a keng ih, thulunlonak in camsiatnak a keng (bung 27-39)\nIV. Mosi-ih cangvaihnak le ṭawngkam netabik pawl (bung 31-34)\nMosi in Israel-mipawl Thu a Sim\n1 Hipawl cu Jordan nisuahnak lam kap ramṭhing, Paran, Tofel, Laban, Hazeroth le Dizahab pawl karlakih um Suf hmai zawn Arabah ah Israel-mi hmuahhmuah hnenah Mosi ih a sim mi ṭawngkampawl an si. 2 Horeb ihsin Kadesh Barnea cu Seir Tlang zin zawhin ni hleikhat feh a si. 3 A kum sawmlitnak, thla hleikhatnak a ni khatnak ah hitin a si, an hrangih thupekpawl si dingah Jehovah in amah thu a pek mi hmuahhmuah bangtukin Mosi in Israel tefapawl hnenah a sim. 4 Mosi in Heshbon ih cêng Amor-mipawlih siangpahrang Sihon le Edrei khua le Ashtaroth khua ih cêng Bashan siangpahrang Og a thah hnuih a sim mi a si.\n5 Moab ram ih Jordan nisuahnak lam kapah Mosi in hih dān hi simfiang a thăwk ih, 6 «Horeb ah Jehovah kan Pathian in kan hnenah, ‹Himi tlang ah hin nan cêng rei thlang. 7 Her uhla, nan khualtlawn thăwk uh. Amor-mipawlih tlangpawl le Arabah ih an kiangkap ram hmuahhmuah, tlangpawl le phairawnpawl, Negev le tifinriat kap tluan, Kanaan-mipawlih ram le Lebanon, tivapi, Zufraṭis Tiva tiang feh uh. 8 Zoh hnik uh, nan hmaiah ram ka ret cia, anmah le an hnuih an cithlahpawl pe dingah Jehovah in nan pupápawl a si mi Abraham, Isak le Jakob pawl hnenih sia a rak săm mi ram ah cun va lut uhla, va la uh,› tiin in sim.\n9 «Cule cu laiah nan hnenah, ‹Keimah lawng cun ka lo tlin hai lo. 10 Jehovah nan Pathian in a rak lo karhzaiter ih, ngai hnik uh, tuihsun ah nanmah cu van ih arsi zât in nan karhzai zo a si. 11 Jehovah nan pupápawlih Pathian cun atu ih nanmai mipum let 1000 in lo karhzaiter sehla, thu a lo kam cia vekin thlawsuah lo pe hram seh! 12 Ziangtin so keimah lawng cun, nan buainakpawl, nan phurritpawl le nan elbuaiawknakpawl ka phurh thei ding. 13 Nan hnámpawl sung ihsin, mifim, thu theithiam mi le thil thei mi pacangpawl hril uhla, anmahpawl kha nanmai tlunah lubân ah ka tuah hai ding,› tiin ka lo ti. 14 Cule nannih in in sawn ih, ‹Tuah dingih in sim mi thil hi a ṭha a si,› tiah in ti. 15 Cutin kei in, mifim le thil thei mi, nan hnámpawlih lubânpawl kha ka hril hai ih, nanmai tlunih lubân ah, a thawng hotu, a za hotu, sawmnga hotu, pahra hotu le nan hnámpawl hrangih bawipawl ah ka tuah hai a si.\n16 «Cun cuih ṭum ah nan thuṭhentupawl hnenah thu ka pe ih, ‹Nan unaupawl karlakih thubuaipawl kha ngaithla uhla, mi pakhat le a unaupa karlakih thubuai siseh, mi pakhat le a zawngih um ram dang mi karlakih thubuai siseh dik zetin thu nan ṭhensak pei. 17 Thuṭhennak ah mi thleidăn nan nei lo pei, mitenau le miupa bangrepin nan ngaithlaksak pei. Zohman nan ṭih lo pei, ziangahtile thuṭhennak cu Pathian ta a si. Nan hrangih a har tuk mi thubuai cu ka hnenah rak thlĕn uhla, keimah in cumi cu ka ngaithla ding,› ka lo ti. 18 Cule nan tuah ding mi thil hmuahhmuah cu cuih ṭum ah thu ka rak lo pe.\n19 «Cule Jehovah kan Pathian ih thu in pek vekin Horeb tlang ihsin kan păwksuak ih, Amor-mipawlih tlang zin ih nan hmuh mi ramṭhing kau zet le rapthlak zet kha kan pahtlăng. Cun Kadesh Barnea kan thleng. 20 Cule nan hnenah, ‹Jehovah kan Pathian ih in pek mi Amor-mipawlih tlang ram nan thleng. 21 Zoh hnik, Jehovah na Pathian in na hmaiah ram a ret cia, Jehovah na pupápawlih Pathian in na hnenih a sim cia vekin fehso awla, cumi cu va la aw, ṭih hlah awla, na bei khal dawng hlah seh,› tiin ka lo sim.\n22 «Cule nan zaten ka kiangah nan ra ih, ‹Kan hmaiah mi thlah uhsi. Cupawl cun kan hrangah ram va hāl hai sehla, khui lamzin'in kan fehso ding ih, khui khuapawl ah kan thleng ding ti thu in simsal ding,› tiah nan ti. 23 Cuih thil cun ka lung i hmuiter. Cule hnám khat ihsin mi pakhat ciar, nan lak ihsin mi hleihnih ka hril. 24 Cule annih cu an păwksuak ih, tlang ram ah an kaiso. Cule Eshkol Phaikuam ah an feh ih, cumi cu an va thlingthla. 25 An kut in cuih ram ih thingtheirah hrekkhat an lo ih kan hnenah an run keng, cule kan hnenah thuhla an run thlensal ih, ‹Jehovah kan Pathian ih in pek mi ram cu ram ṭha a si,› tiah an ti.\n26 «Sikhalsehla nannih cu nan hung feh duh lo, cuhnakin Jehovah nan Pathian thupek dokalhin nan hél sawn riangri. 27 Cule nan puanthlampawl sungah nan phunzai ih, ‹Jehovah in in huat ruangah, in siatsuah dingah Amor-mipawl kut sungih pe dingin Izip ram ihsin in hruaisuahnak a si. 28 Khui lamah kan hung fehso ding? Kan unaupawl in, «Cutawk ih minungpawl cu kannih hnakin an tumin an sângsawn. An khuapawl cu an tûm ih van tăwngih kulhhnget mi an si. Cuihhleiah cutawk hmun ah cun Anak fapapawl kan rak hmu,» tiin kan thinlung in beidawngter,› tiah nan ti.\n29 «Cun kei in nan hnenah, ‹Thinphâng hlah uhla, anmahpawl cu ṭih fawn hlah uh. 30 Nan mithmuhah Izip ram sungih nan hrangih a lo tuahsak mi hmuahhmuah bangtuk khan nan hmaiih a fehtu Jehovah nan Pathian in nan hrangah ral a lo dosak ding. 31 Cule nan fehnak lamzin hmuahhmuah ah himi hmun nan thlen tiangin mipa in a fapa a cawi vekin, ramṭhing ah Jehovah na Pathian in ziangtin a lo cawi ti na hmu,› tiah ka lo ti. 32 Cuticingkhalin Jehovah nan Pathian nan rak zum cuang lo. 33 Amah cu zan ah meisa, sun ah mero thawi nan fehnak ding lamzin lo khihhmuh dingin, nan riahhmun sāmnak ding lo hawlsak dingin zin ih nan hmaiih a rak fehtu kha a si.\n34 «Cule Jehovah in nan ṭawngkampawl thawmvâng a thei ih, a thin a heng, cule, 35 ‹Nan pupápawl hnenah pe dingih sia ka săm mi ram ṭha cu Jefunneh fapa Kaleb siarlo hi san minung ṭhalo pawl lakih mi pakhat hman in an hmu hrimhrim lo ding; 36 anih cun a hmu ding ih, a pal zonak ram kha amah le a tefapawl hnenah ka pe ding, ziangruangahtile anih cun pumhlum in Jehovah a thlun,› tiin thukamnak a la.\n37 «Jehovah cu nanmai ruangah ka par khalah a thin a heng, ‹Nangmah tiangin cutawk hmun ah na lut lo ding. 38 Na hmaiih a ding mi Nun fapa Joshua kha cuih ram ah a lut ding. Amah cu thape aw. Ziangahtile amah in cuih ram cu Israel-mipawl ro ah a coter ding. 39 Cun mi ih thiarhloh men ding nan ti mi nan fanau tetepawl le tuihni ih a sia le a ṭha theihnak a nei lo mi nan tefapawl cu cuih ram ah an lut ding. Cuih ram cu anmah ka pe ding ih annih in an la ding. 40 Asinan nannih bélte cu, her uhla, Tipi Sen zin in ramṭhing ah feh uh,› in ti.\n41 «Cun nannih in in sawn ih ka hnenah, ‹Jehovah parah kan sual zo a si. Jehovah kan Pathian ih thu in pek mi hmuahhmuah vekin kan hung so ding ih, kan do ding,› tiah nan ti. Cule nan zaten raldonak ralthuampawl thawn nan thuamaw. Cun tlang lamih hung soh cu a áwl ding tiah nan rak ruat.\n42 «Cule Jehovah in ka hnenah, ‹An hnenah, «Hung so hlah uh, do khal do hlah uh, ziangahtile ka lo umpi lo ding, nan ralpawl in an lo neh pang ding,» tiah sim hai aw,› tiah i ti. 43 Nan hnenah ka lo sim nân, nan ngaithla duh lo, cuhnakin Jehovah thupek dokalhin nan hél, hngal zetin nan cāngvai ih, tlang parah nan hung so sawn. 44 Cule cuih tlang ih a cêng mi Amor-mipawl cu nanmah lo táwng dingin an ra suak. Cule khuai ih mi an hual vekin an lo hual ih, Seir ihsin Hormah tiang an lo neh. 45 Cun nan ra kir ih Jehovah hmaiah nan ṭap. Asinan Jehovah in nan aw a ngai lo, a hna khal a lo tŭn lo. 46 Cule cutawk ih ni nan hman zât zulhin, Kadesh ah ni tampi nan rak câm.\nRamṭhing ih Khualtlawnnak\n1 «Cun Jehovah ih i sim vekin kan her ih, Tipi Sen zin ihsin ramṭhing lamah kan feh, cule Seir Tlang kha ni tampi kan hêl.\n2 «Cule Jehovah in ka hnenah, 3 ‹Hih tlang hi rei tawk nan rak hēl zo, sak lamah her thlang uh. 4 Cule mipi kha, «Seir ih um, Esau cithlah, nan unaupawlih ramkulh sung nan fehtlăng zikte thlang. Annih cun an lo ṭih ding. Curuangah fimkhur zetin um uh. 5 Anmah kha va do hlah uh, ziangahtile an ram khuitawk hman, keneh khat tia hman ka lo pe hrimhrim lo ding. Ziangruangahtile Seir Tlang cu amai ta dingah Esau ka rak pe zo. 6 Nan ei dingah anmah hnen ihsin paisa in rawl nan lei pei. Cule nan in ding tidai khal an hnen ihsin paisa in nan lei pei. 7 Ziangahtile Jehovah na Pathian in na kut hnaṭuan hmuahhmuah ah mal a rak lo sawm. Anih in a kau zet mi hi ramṭhing na fehtlăngnak a thei. Jehovah na Pathian cu hih kum 40 sung na hnenah a um. Zianghman na rak tlasam lo,» tiin thu a pe hai,› tiin i sim.\n8 «Cule Elath khua le Ezion Geber khua ihsin Arabah zin zawhin, Seir ih a cêng mi Esau cithlah, kan unaupawlih ram kan lan tikah, kan her ih, Moab Ramṭhing zin in kan feh. 9 Cun Jehovah in ka hnenah, ‹Moab kha va hnaihnăwk hlah uh, raldonak ah va do hlah uh. Ziangahtile an ram khuitawk hman na neih dingah ka lo pe lo ding. Ziangruangahtile Ar khua cu Lot cithlahpawl hnenah an ta dingah ka pek zo a si,› tiah i ti,» tiah a sim hai.\n10 (Khuahlan ah cun cu tawkah Em-mipawl an rak cêng, cupawl cu Anak-mipawl vekin an cak, an tam ih an sâng. 11 Anmahpawl cu Anak-mipawl vekin mimangkawngpawl tiah an ruat ih, Moab rammipawl cun Em-mipawl tiah an ko. 12 A hlanah cun Seir ah Hor-mipawl an rak cêng dah, asinan Esau cithlahpawl in anmah cu an dawisuak, anmai hmai ihsin an hlorálter ih, anmahpawl aiah an va cêng. Cumi cu Jehovah in anmah a pek mi, an ta a si mi ram parih Israel-mipawl in an tuah ṭheu vek khan a si.)\n13 «Jehovah in, ‹Atu ah tho uhla, Zered Phaikuam paltlăng uh,› tiah a ti. Cutin Zered ruam cu kan paltlăng. 14 Jehovah in an hnenih sia a rak săm bangtukin, mipi riahhmun ihsin ral do mi lakih cuih san minung hmuahhmuah an thih ṭheh hlanlo, Kadesh Barnea ihsin Zered ruam kan paltlăng sung cu kum 38 a rei. 15 Thungaiten mipi riahhmun ihsin anmah hlorálter dingin an thih ṭheh hlanlo Jehovah kut cu an parah a um.\n16 «Cule hitin a si, mipi lak ihsin ral do mi hmuahhmuah an hlohral ih an thih ṭheh tikah, 17 Jehovah in ka hnenah, 18 ‹Tuihsun hi Moab ramri a si mi, Ar khua paltlăng ding na si. 19 Cule Ammon tefapawl kiang na thlen tikah, anmahpawl kha hnaihnăwk hlah awla, do fawn hlah. Ziangahtile na ta dingah Ammon tefapawlih ram hmun khat hman ka lo pe lo ding. Ziangruangahtile cumi cu an ta dingah Lot tesinfapawl ka rak pe zo a si,› tiah i ti,» tiah a ti.\n20 (Cuih ram cu mimangkawngpawl ram vekih ruah a si fawn. Hi hlanah cu tawkah mimangkawngpawl an rak cêng. Ammon-mipawl in anmah cu Zamzum-mipawl tiah an ko. 21 Anak-mipawl vekin an cak, an tam ih an sâng. Asinan Jehovah in Ammon-mipawl hmaiah anmahpawl cu a hlorálter hai. Cule Ammon-mipawl in cupawl cu an dawisuak ih anmah aiah an va cêng. 22 Anmai hmaiih Hor-mipawl a hlohralter laiih Seir ih cêng Esau tesinfapawl hrangih a rak tuah vekin a si. Cule Hor-mipawl cu Esau tesinfapawl in an dawisuak ih anmahpawl aiah tuihsun ni tiangin an cêng. 23 Cule Gaza tiang khawtepawl ih a um mi, Av-mipawl khal Kaftor ih a ra suak mi Kaftor-mipawl in an hlorálter ih anmah aiah an va cêng.)\nSiangpahrang Sihon Nehnak\n24 «Jehovah in, ‹Tho uhla, feh uh, cule Arnon Tiva tánkai uh. Zoh hnik uh, Heshbon khaw siangpahrang Amor-mi Sihon le a ram cu nan kut ah ka lo pe. Amah cu ral doin do uhla, cuih ram va la dingin thăwk uh. 25 Tuihni ah van rāng hnuaiih um miphun hmuahhmuah parah nangmah huphurhnak le nangmah ṭihnak ret ka thăwk ding. Na thuthang a theitu cu nangmah ruangah an khūr ding ih, thinharin an um ding,› tiah i ti.\n26 «Cule Kedemoth Ramṭhing ihsin Heshbon siangpahrang Sihon hnenah remnak ṭawngkampawl kengin palaipawl ka thlah. 27 A hnenah, ‹Na ram fehtlăng ning. Lamzin lawnglawng ka zawh ding ih, ka vawrh lamah siseh ka keh lamah siseh ka pial lo ding. 28 Ka ei ding rawl paisa ih lei dingin i zawrh aw. Ka in ding tidai khal paisa ih lei dingin i zawrh aw. Ke thaw lawngin fehtlăng ning. 29 Jehovah kan Pathian in kanmah in pek ding mi ram lut dingih Jordan ka tankai hlanlo, Seir ih a um mi Esau cithlahpawl le Ar khua ih a um mi Moab rammipawl in ka parih an rak tuah vekin tuah hram aw,› tiah ka ti.\n30 «Asinan Heshbon siangpahrang Sihon cun a ram fehtlăng in siang lo. Ziangahtile Jehovah nan Pathian in a khawruahnak a hakter ih a thinlung a ruhter. Cutiin tuihni ih a cang mi vekin amah kha nan kut ih a lo pek theinak a si.\n31 «Cule Jehovah in ka hnenah, ‹Zoh hnik, Sihon le a ram cu na hnenih lo pek ka thăwk zo. Cu paih ram cu ro ih na co theinak dingah, cumi cu va lâk thăwk thlang aw,› tiah i ti. 32 Cun Sihon le a mipawl hmuahhmuah cu Jahaz khua ih kanmah do dingin an ra păwksuak. 33 Cule Jehovah kan Pathian in amah cu kan hnenah in rak pe. Cule Sihon, a fapapawl le a mipawl hmuahhmuah cu kan neh. 34 Cuih ṭum ah a khua hmuahhmuah kan lâk ṭheh. Cule khaw kip ih um mipapawl, nunaupawl le an fanau tetepawl kha cimit ko kan that, zohman zuah mi kan nei lo. 35 Kanmai hrang dingah sumhnámpawl le kan lâk mi khuapawl ih ralthillawnpawl lawng rallâksum ah kan la. 36 Arnon Tiva kapih um mi Aroer khua ihsin le kuam ih um khua ihsin Gilead tiangih um mi khuapawl cu kan hrangah a cak tuk ti mi khua pakhat hman an um lo. Jehovah kan Pathian in an zaten in pe a si. 37 Asinan Jehovah kan Pathian in hmun hrekkhat naih lo dingin in kham. Ammon tefapawlih ram, Jabbok Tiva naih hmun pauhpauh le tlang ram khuapawl khal kan naih lo.\nSiangpahrang Og Nehnak\n1 «Cule kan her ih Bashan zin ihsin kan so. Cun Bashan siangpahrang Og cu kanmah do dingah amah le a mipawl hmuahhmuah cu Edrei ah doaw dingin an ra suak. 2 Cule Jehovah in ka hnenah, ‹Amah cu ṭih hlah, ziangahtile a minungpawl hmuahhmuah le a ram thawn amah cu na kut ah ka lo pe zo. Heshbon ih cêng Amor-mipawlih siangpahrang Sihon parih na tuah vekin a par khalah na tuah pei,› tiah i ti.\n3 «Cutin Jehovah kan Pathian in Bashan siangpahrang Og le a miphun hmuahhmuah cu kan kut ah in pe. Cule minung pakhat te hman nungdam tâng nawn lo tiangin amah cu kan neh. 4 Cuih ṭum ah a khuapawl hmuahhmuah kan la ṭheh. An hnen ihsin kan lâk lo mi khua pakhat hman a um lo. Bashan ram sungih Og ih uk mi ram, Argob ramṭhen hmuahhmuah ih khaw 60 pawl cu kan la. 5 Kulh nei lo khaw tampi hleiah, hi khuapawl hmuahhmuah hi hauhruang sâng pipi, kulh kăwtkapawl le kăwthrawlhpawl thawi kulhhnget mi an si. 6 Cule anmah cu cimit ko kan that, Heshbon siangpahrang Sihon parih kan tuah vekin, khaw kip ih um mipapawl, nunaupawl le an fanau tetepawl tla cimit ko kan that ṭheh. 7 Asinan cuih khua sumhnám hmuahhmuah le ralthillawn cu kanmai hrangah ralthillâk ah kan la.\n8 «Cule cuih ṭum ah ram cu Arnon Tiva ihsin Hermon Tlang tiang Jordan nisuahnak lamih a um mi, Amor-mipawlih siangpahrang pahnih hnen ihsin, 9 (Hermon ti mi cu Sidon-mipawl in Sirion tiin an ko ih, Amor-mipawl in Sinir tiah an ko), 10 Bashan siangpahrang Og ih uk mi ram sungih khuapawl, phai khuapawl hmuahhmuah, Gilead ram pumpi, Bashan ram pumpi, Salkah le Edrei tiangin kan la. 11 Thungaiten, Bashan siangpahrang Og lawng hi mimangkawngpawl lak ihsin a tāngsŭn a si. Ngai hnik, a ihkhun cu thir ihkhun a si ih, cumi cu Ammon tefapawlih khawpi Rabbah ah tuihni tiang a um a si lo maw? Tahdān kêl dawng bangtukin, a sau lam cu dawng kua a si ih, a kauh lam cu dawng li a si.\nNisuahnak lam Ram Ṭhenawknak\n12 «Cule hi ram cu cuih ṭum ah kan la. Arnon Tiva kapih um Aroer kimvel ram cu Reuben-mipawl le Gad-mipawl ka pe. Gilead tlang hrek le cutawk ih khuapawl khal anmah ka pe. 13 Gilead ram a tāng lai mi le Og siangpahrang ih uk mi Bashan ram pumpi cu Manasseh hnám a hrek hnenah ka pe. Argob ramṭhen hmuahhmuah le Bashan ram pumpi cu mimangkawngpawlih ram tiah an ko. 14 Manasseh fapa Jair in Argob ramṭhen hmuahhmuah, Geshur-mipawl le Maakath-mipawl ih ramri tiangin a lâk ih, Bashan cu amai hmin suangin Havoth Jair tiah hmin a sak, tuihni tiangin an ko. 15 Gilead ram cu Makir hnenah ka pe fawn. 16 Reuben-mipawl le Gad-mipawl hnenah cun Gilead ihsin Arnon Tiva tiang, ramri dingah a kâwr laifang, Ammon tefapawlih ramri Jabbok Tiva tiang ka pe. 17 Ramri dingah Jordan tiang Arabah khal ka pe. Kinnereth ihsin Cite Tipi ti mi Arabah Tipi, Pisgah tlanghrâppawlih tăng nisuahnak lam tiang ka pe.\n18 «Cun cuih ṭum ah nan hnenah, ‹Jehovah nan Pathian in hi ram cu nan lâk dingah a lo pe zo. Nannih ral do mi hmuahhmuah ralthuam thawn nan unau Israel tefapawl hmaiah nan tánkai pei. 19 Asinan nan nupipawl, nan fanau tetepawl le nan sumhnámpawl (sumhnám tampi nan nei ti ka thei) cu ka lo pek cia mi nan khuapawl ah, 20 Jehovah in nanmah a lo pek vekin cawlhhahdamnak kha nan unaupawl hnenah a pek hlan tiang le Jehovah nan Pathian in a pek cia mi Jordan khat lam ram kha an lâk ve hlanlo an um hrih pei. Cun ka rak lo pek mi nanmai ta ciar ah nan kirsal ding,› tiin thu ka rak lo pe.\nKanaan ah Mosi Luh Sian a Si Lo\n21 «Cule cuih ṭum ah Joshua hnenah, ‹Jehovah na Pathian in hi siangpahrang pahnih parah a tuah mipawl hmuahhmuah hi na mit rori in na hmu ṭheh zo. Cutin Jehovah in na pahtlăng lai ding mi lalrampawl hmuahhmuah parah a tuah lai ding a si. 22 Anmahpawl cu na ṭih lo pei, ziangahtile Jehovah na Pathian amah rori in a lo dosak ding a si,› tiin thu ka rak pe.\n23 «Cun cuih ṭum ah Jehovah kha, 24 ‹Maw Bawipa Jehovah, nangmah in na siahhlawh hi, na ropitnak le na kut cak hmuhter na thăwk zo, ziangahtile ziang pathian so van ah siseh leilung ah siseh na hnaṭuanpawl vek le na cahnak thil ti vek ti thei? 25 Zangfahten, Jordan ralkhat lamih um ram ṭha, tlang mawi pawl le Lebanon ah i tánkai ter awla, i hmuhter hram aw,› tiin ka rak ngen.\n26 «Asinan Jehovah cu nanmah ruangah ka parah a thin a heng ih, i rak ngaithla duh lo. Cule Jehovah in ka hnenah, ‹Tawk seh! Hih thuhla cu ka hnenah sim nawn hlah. 27 Pisgah tlang zimah kai awla, nitlaknak lam, sak lam, thlang lam le nisuahnak lam pawl thlir aw. Cumi cu na mit in zoh aw, ziangahtile nang cun hi Jordan hi na tánkai lo ding. 28 Asinan Joshua kha thu pe aw, cule amah kha thape awla, cakter aw. Ziangahtile anih cu hi miphun hmaiah a feh ding ih, na thlir ding mi ram hi anih in anmah cu ro ah a coter hai ding a si,› tiah i ti. 29 Cule kannih cu Beth Peor khaw ralden phaikuam ah kan câm.\nThulung dingih Mipi Thupeknak\n1 «Cule Maw Israel-mipawl, atu ah cun Jehovah nan pupápawlih Pathian in a lo pek ding mi ram ah nungdamih, nan luh ih, nan lâk theinak dingah nan thlun dingih ka lo zirh mi sakhaw dānpawl le cīn le dānpawl hi ngaithla uh. 2 Thu ka lo pek mi Jehovah nan Pathian-ih thupekpawl nan thlun theinak dingah, thu ka lo pek mi kamsuakthu parah nan bêt lo pei, cumi sung ihsi khalin nan lahlo fawn lo pei. 3 Jehovah in Baal Peor ah ziang a tuah ti kha nan mit in a hmu zo. Ziangahtile Jehovah nan Pathian in Baal Peor a thluntu mi hmuahhmuah kha nan lak ihsin a hlorálter ṭheh a si. 4 Asinan nannih Jehovah nan Pathian a rak pawkhngettu kip cu tuihni ah nan nungdam a si.\n5 «Ngai hnik uh, Jehovah ka Pathian ih thu i rak pek vekin nan hnenah sakhaw dānpawl le cīn le dānpawl cu ka lo zirh zo, cutin la dingih nan va fehnak ram ah cupawl bangtukin nan tuahsuak ding a si. 6 Curuangah cupawl thlun dingin fimkhur uh. Ziangahtile himi cu miphunpawl mithmuhah nan fimnak le theihthiamnak a si. Hi sakhaw dānpawl hmuahhmuah hi an ngaithla ding ih, ‹Hi miphun ropi cu mifim le theihthiamnak nei mi an si,› tiah an ti ding.\n7 «Kan kawh tinteih Jehovah kan Pathian in in naih vekih anmah naih ṭheu tu Pathian nei miphun ropi zo so um? 8 Cule hi tlukih dingfel sakhaw dānpawl le cīn le dānpawl tuihsun ih nan hmaiih ka ret mi hi dān hmuahhmuah vek nei ziang miphun ropi so um? 9 Nanmah hrangah fimkhur uhla, nanmah le nanmah taima zetin kilkhawi aw uh, culoasile nan mit ih a hmuh zo mi thilpawl nan hngilh pang ding ih, nan damsung hmuahhmuah ah nan thinlung ihsin an tlânsuak pang ding. Cule cupawl cu nan fātepawl le nan tulepawl theihter uh. 10 Jehovah in ka hnenah, ‹Leilung parih an damsung hmuahhmuah keimah ṭihzah an zir ih, an fātepawl an zirh theinak dingah, ka hnenah mipi pungkhawmawter awla, ka ṭawngkampawl ka ngaithlater hai ding,› i rak ti laiah khan nannih cu Horeb ah Jehovah nan Pathian hmaiah cuih ni ah nan rak ding ti kha hngilh hlah uh.\n11 «Cun nan ra nâi ih tlang hramah nan ding. Tlang cu van laifang tiangin a kāng. Cu tawkah cun thim, khawdur le thim sahpi a um. 12 Cule Jehovah cu meialh lak ihsin nan hnenah thu a sim. A kamsuakthupawlih thawmvâng cu nan rak thei, asinan ziang pianhmang hman nan hmu lo, aw lawng nan rak thei. 13 Cun nan tuah dingih thu a lo pek mi a thukham, aThupek Pahra kha nan hnenah a thăn. Cupawl cu lungpheng pahnih parah a ngan. 14 Cule cuih ṭum ah ka hnenah Jehovah in la dingih nan va tankainak ram ah cu mipawl nan thlun theinak dingah, nanmah kha sakhaw dānpawl le cīn le dānpawl lo zirh dingin thu i rak pe.\n4:13a Thupek Pahra: A ṭawng hrampi ah ṭawngfáng pahra ti a si ih, Jew-pawl in cutin an hmang ṭheu.\nMilem Biaknak Hrial Uh\n15 «Curuangah ṭhaten fimkhur uh. Ziangahtile Horeb ah meisa lak ihsin Jehovah in a lo biak ni ah ziang pianhmang hman nan rak hmu lo. 16 Cuti si lo sehla sualrál zetin nan nung ding ih nanmai hrangah, mipa asilole nunau băngnak neiin maw, 17 leilung parih a um mi rannung pakhat khat băngnak neiin maw, van ih a zam mi thla nei vâte pakhat khat băngnak neiin maw, 18 lei parih băwkvâk mi thil pakhat khat băngnak neiin maw, lei hnuai tidai sungih nga pakhat khat băngnak neiin maw, thil pakhat khat băngnak nei mi sercawp mi milim nan tuah pang ding. 19 Culole van na cuan ding ih Jehovah na Pathian in van rāng hnuai miphun zakip hnenih a rak pek mi, van ih thilmak rual hmuahhmuah, ni, thlapi le arsipawl na hmuh tikah anmah be ding le rian dingah hīp na si pang ding.\n20 «Jehovah cun tuihni ih nan sinak vek hin Izip ram thir rawhtitnak hmun ihsin a miphun si dingin a ro dingah a lo la ih, a lo hruaisuak a si. 21 Asinan Jehovah cu nanmai ruangah ka parah a thin a heng ih, Jordan ka tankailonak dingah le Jehovah na Pathian in ro ih a lo pek mi ram ṭha ka luhlonak dingah sia a rak săm. 22 Kei lawngte cu hi ram ah ka thi ding, Jordan ka tánkai lo ding, asinan nannih cu nan tánkai ding ih cuih ram ṭha cu nan va la ding. 23 Nanmah hrangah fimkhur uh, culole Jehovah nan Pathian in nan hnenih a tuah mi thukham nan hngilh ding ih, Jehovah na Pathian in a lo kham mi, thil pakhat khat pianhmang nei ko sercawp nanmai hrangah milim nan tuah pang ding. 24 Ziangahtile Jehovah nan Pathian cu kăngralhmang meisa, thîkthusia Pathian a si.\n25 « Fātepawl le tulepawl tla nan hrin ih cuih ram ih nan um rei tikah, sualrál zetih nungin thil pakhat khat pianhmang nei ko sercawp milim tuahin le a thinhengter dingin Jehovah nan Pathian mithmuhah thil ṭhalo nan tuah tikah, 26 Jordan tánkai in nan va lâk ding mi ram ihsin rang zetih cimit ko nan hlohralnak dingah, tuihni ah nanmah dokalhih theihpitu dingah lei le van ka ko a si. Cu tawkah cun nan nunkhua a sau lo ding, cuhnakin cimit ko nan hlorál ṭheh sawn ding a si. 27 Jehovah in minungpawl lakah a lo thehdarh ding, Jehovah in a lo dawisuahnak miphunpawl lakah mipum málte lawng nan tāng ding. 28 Cu tawkah a hmuh khal hmu thei lo, theih khal thei thei lo, ei khal ei thei lo, rim khal hnim thei lo, thing le lung minung kut ih tuahcawp mi pathianpawl nan rian ding. 29 Asinan cutawk ihsin Jehovah nan Pathian cu nan hawl ding, nan thinlung zate le nan nunnak zate thawn amah nan hawl asile nan hmu ding. 30 Ni neta cān ah, vansang na lam ih, hi thil hmuahhmuah na parih a thlen tikah, Jehovah na Pathian hnenah na kir ding ih a aw na ngaithla ding. 31 Ziangahtile Jehovah na Pathian cu zahngai thei Pathian a si, a lo thlauthla lo ding ih a lo siatsuah fawn lo ding, an hnenih sia a rak săm mi na pupápawlih thukham khal a hngilh fawn lo ding.\nJehovah cu Pathian a Si\n32 «Ziangahtile Pathian in leilung parih minung a tuah ihsi thăwkin, na suah hlan a liam cia mi nipawl kha sut aw, van rāng dĕng khat lam ihsin a khat lam tiang sut aw, himi thil ropi vek a si mi thil pakhat khat a cang dah maw asilole hi thil vek hi theih a si dah maw? 33 Meisa lak ihsin Pathian ṭawng mi aw nan rak theih vekih thei, nungdam miphun teh an um dah maw? 34 Asilole Jehovah nan Pathian in Izip ram sungah nan mithmuhih nan hrangih a tuah mi hmuahhmuah vekin, hniksaknakpawl, hminsinnakpawl, mangbangzapawl, raldonak, kut cak zet le bân suahnak le ṭihnung rapthlakzapawl hmangin, Pathian in a dang miphun pakhat lak ihsin miphun pakhat kha amai ta si dingah feh ih la dingin a zuam dah maw?\n35 «Jehovah amah lawng hi Pathian a si ti na theihnak dingah, cumi cu hmuhter na si, amah siarlo a dang an um lo. 36 Nangmah lo zirh dingin van ihsin aw a lo theihter. Leitlun ah a meialh rapthlak a lo hmuter ih, meialh sung ihsin nang in a ṭawngkampawl na rak thei. 37 Na pupápawl a duhdawt hai ruangah an hnuih an cithlah a rak hril. Cule Izip ram ihsin a umpinak le a cahnak huham thawn a lo hruaisuak a si. 38 Lo hruailutin, ro dingah an ram lo pe dingin, tuihni ih a sidān vekin, nangmah hnakih a tamsawn le a caksawn miphunpawl na hmai ihsin a dawisuak hai.\n39 «Curuangah tuihni ah tlun lam van ah le hnuai lam leilung parah Jehovah amah lawng hi Pathian a si ti nan thinlung sungah ruatin thei uh. Mi dang zohman an um lo. 40 Jehovah na Pathian in kumkhaw hrangih a lo pek mi ram ah nangmah le na hnuih na tefapawl na lam a tluannak dingah le na nunkhua a saunak dingah tuihni ih ka lo pek mi a sakhaw dānpawl le a thupekpawl hi na thlun pei,» tiah a ti.\n41 Cun Mosi in Jordan hi lam kap nisuahnak lamah khawpi pathum kha a hran in a ṭhen. 42 A innhnenpa kha tum lo pi le a hlan khalih huatnak nei loih a thattu mi that pang tu cu cutawk ih a tlanluh theinak dingah a si. Himi khawpipawl pakhat khat sungah a tlânluttupa cu a nung ding. 43 Cuih khawpipawlih hminpawl cu Reuben-mipawl hrangah tlangrawn par ramṭhing ih Bezer, Gad-mipawl hrangah Gilead ih Ramoth, Manasseh-mipawl hrangah Bashan ih Golan khawpipawl an si.\n44 Himi hi Mosi in Israel tefapawl hmaiih a ret mi dān cu a si. 45 Hipawl hi Israel tefapawl Izip ram ihsin an suah hnuah Mosi in an hnenih a sim mi, theihpinakpawl, sakhaw dānpawl le cīn le dānpawl cu an si. 46 Izip ram ihsin an suah hnu, Mosi le Israel tefapawl ih an thah mi, Heshbon ih cêng, Amor-mipawlih siangpahrang Sihon-ih ram sung, Beth Peor ralden phaikuam, Jordan nisuahnak lam kapih an um laiih a sim mi a si. 47 Jordan hi lam kap nisuahnak lamih um Amor-mipawlih siangpahrang pahnih, Bashan siangpahrang Og-ih ram le Sihon-ih ram cu an lâk. 48 Arnon Tiva kapih um Aroer khua ihsin Hermon ti mi Sion Tlang tiang le, 49 Jordan nisuahnak lam Arabah hmuahhmuah, Pisgah tlanghrâppawl tăngih Arabah Tipi tiang a si.\n1 Mosi in Israel-mi hmuahhmuah a ko ih an hnenah, «Maw Israel-mipawl, nan zir ih fimkhur zetih thlun dingin, tuihni ah nan hnatheihih ka sim mi sakhaw dānpawl le cīn le dānpawl hi ngai uh. 2 Jehovah kan Pathian in Horeb ah kanmah thawn thukham a tuah. 3 Jehovah in himi thukham hi kan pupápawl thawn a rak tuah lo, cuhnakin tuihni ih hitawk ih a um mi, a nungdam mi kan zate, kanmah hnenah a tuah sawn a si. 4 Jehovah in tlang parah meisa lak ihsin nan hnenah hmaităwnin a lo bia. 5 Cuih cān ah keimah cu Jehovah kamsuakthu nan hnenih thăn dingah Jehovah le nanmah karlakah ka ding. Ziangahtile nannih cu meisa nan ṭih ruangah tlang ah nan rak kaiso lo. Jehovah in,\n6 ‹Keimah cu Jehovah na Pathian, Izip ram, sáltannak hmun ihsin a lo hruaisuaktu ka si.\n7 ‹Ka hmaiah pathian dangpawl na nei lo pei.\n8 ‹Khercawp milim, ziangkhal tlun lam van ihta siseh, hnuai lam leilung ihta siseh, leilung hnuai tidai ihta siseh, cumi băngnak nei na hrangah na tuah lo pei. 9 An hmaiah na kûn lo pei ih, anmah na rian hai fawn lo pei. Ziangahtile keimah, Jehovah na Pathian cu thîkthusia Pathian, keimah huatupawl cu an palepawlih mawhsualnak kha an tefa parah san thum san li tiang lehrūl ṭheu tu ka si. 10 Asinan keimah i duhdawtupawl le ka thupekpawl thluntu thawng tampi hnenih zahngainak langtertu ka si.\n11 ‹Jehovah na Pathian hmin cu umze nei loin na hmang lo pei, ziangahtile umze nei loih a hmin hmangtu cu Jehovah in mawh nei lo ah a ruat lo ding.\n12 ‹Jehovah na Pathian in thu a lo pek zo vekin, Sabbath thianghlim teih ul dingin, cuih ni cu hmang aw. 13 Ni ruk sung ṭuanbāng in, na hna hmuahhmuah cu na ṭuan pei. 14 Asinan a ni sarihnak cu Jehovah na Pathian-ih Sabbath a si. Cuih ni ah hna zianghman na ṭuan lo pei. Nangmah na cawlh vekin na siahhlawh nunau le na siahhlawh mipa khal an cawlh ve theinak dingah, nangmah siseh, na fapa siseh, na fanu siseh, na siahhlawhpa siseh, na siahhlawhnu siseh, na câwcang siseh, na lāk siseh, na ran rual lakih pakhat khat siseh, na kăwtkapawl sungih na mikhual siseh, ziang hna hman nan ṭuan lo pei. 15 Cule nangmah kha Izip ram ah sál na rak si ih Jehovah na Pathian in cutawk ihsin kut cak le bān suahin a lo hruaisuak a si ti kha mángsuak aw. Curuangah Jehovah na Pathian in Sabbath ni kha ul dingin thu a lo pe a si.\n16 ‹Na Pathian Jehovah ih thu a rak lo pek vekin na nu le na pa upat aw, cutin na san a sau ding ih na Pathian Jehovah ih ram a lo pek mi sungah na lam a tluang ding.\n17 ‹Lai na that lo pei.\n18 ‹Na uire lo pei.\n19 ‹Rûk na ru lo pei.\n20 ‹Na innhnen parah theihpinak dik lo na rel lo pei.\n21 ‹Na innhnenpaih nupi na daw lo pei, na innhnenpaih inn siseh, lóram siseh, a siahhlawhpa siseh, a siahhlawhnu siseh, a câw siseh, a lāk siseh, na innhnen thil zianghman na daw lo pei,› tiah a ti.\n22 «Hi kamsuakthupawl hi Jehovah in meisa, khawdur le a sah zet mi thim lak ihsin tlang parah aw ring zetin a pungkhawm mi nan zate hnenah a rak sim ih zianghman a bêt nawn lo. Cule cupawl cu lungpheng pahnih parah a rak ngan ih cupawl cu keimah i rak pe.\nMipi in Pathian an Ṭih\n23 «Cule hitin a si, meisa in tlang a kăng laiah, thim lak ihsin aw nan theih tikah nan hnám lubânpawl le nan upapawl zaten ka hnenah in rak naih a si kha! 24 Cule nannih in, ‹Ngai hnik, Jehovah kan Pathian in a sunlawinak le a ropitnak in hmuh zo, meisa lakih a aw kan thei zo. Pathian in minung a bia ih cumi pa cu a nung thotho ti tuihsun ah kan hmu zo. 25 Atu ah ziangahso kan thih ding? Ziangahtile himi a nasazet mi meisa hin in kangrál mai ding. Jehovah kan Pathian aw kan theihbêt a si ahcun, kan thi ding. 26 Ziangahtile minung hmuahhmuah lakah kanmah vekih meisa lak ihsin a nung mi Pathian aw thei ih nungdam zo so um? 27 Nangmah va feh nâi awla, Jehovah kan Pathian in a sim ding mi hmuahhmuah va ngai aw. Cule Jehovah kan Pathian in na hnenih a sim mi hmuahhmuah kanmah in sim awla, kannih in cumi cu kan ngai ding ih, cumi cu kan tuah ding,› tiah nan ti.\n28 «Cule nannih in ka hnenih nan sim tikah, Jehovah in nan kamsuak aw a thei. Cule Jehovah in ka hnenah, ‹Na hnenih an sim mi hi mipi kamsuak aw hi ka rak thei. An sim mipawl hmuahhmuah cu a ṭha a si. 29 Anmah le an tefapawl kumkhuain an lam a tluan theinak dingah, keimah in ṭihzah ding le ka thupekpawl hmuahhmuah thlun camcin ding hi an thinlung sungah um sehla cu aw! 30 Feh awla an hnenah, «Nan puanthlampawl ah kir uh,» tiah sim aw. 31 Asinan nang tu cu ka kiangah ding awla, anmah na zirh hai ding mi thupekpawl, sakhaw dānpawl le cīn le dānpawl hmuahhmuah ka lo sim ding, cumi cu va la dingih anmah ka pek mi ram ah an thlun ding,› tiah i ti.\n32 «Curuangah Jehovah nan Pathian ih thu a rak lo pek vekih tuah dingah nan fimkhur pei, nan vawrh lamah siseh nan keh lamah siseh nan pial lo pei. 33 Nan nungdam ih nan lam a tluannak dingah le nan lâk ding mi ram ah nan nunkhua a saunak dingah, Jehovah nan Pathian ih thu a lo pek mi zin hmuahhmuah nan zawh pei.\nThulun ruangih Malsawm\n1 «Nangmah lo zirh dingih Jehovah na Pathian in thu i pek mi thupek, sakhaw dānpawl le cīn le dānpawl cu hihi an si, cumi cu la dingih na tankainak ram ah na thlun ding. 2 Cutin nangmah, na fapa le na tupa pawl in thu ka lo pek mi a sakhaw dānpawl le a thupekpawl hmuahhmuah na damsung hmuahhmuah thlun dingin Jehovah na Pathian kha na ṭihzah thei ding. Cutin na nunkhua a sau ding a si. 3 Curuangah maw Israel, ngaithla aw, cule hipawl hi thlun dingin fimkhur aw. Cutin Jehovah na pupápawlih Pathian in a lo tiamkam zo vekin hnawiti le khuaitizu luannak ram ah na lam a tluang ding ih nasazetin nan karhzai ding.\nNundān ding Zirhnak\n4 «Maw Israel, ngai hnik, Jehovah kan Pathian, Jehovah cu pakhat a si. 5 Jehovah na Pathian cu na thinlung zaten, na nunnak zaten le na cahnak zaten na duhdaw pei. 6 Tuihni ih thu ka lo pek mi hih kamsuakthupawl hi na thinlung sungah um seh. 7 Na tefapawl hnenah taima zetin na zirh pei, na inn sungih na to laiah, lamzin ih na feh laiah, na ih laiah le na din laiah an hnenah cupawl cu na sim ṭheu pei. 8 Na kut ah hminsinnak ah na ṭem pei ih, na mit le mit karlakah calṭawnnak vek an si ding. 9 Na inn sângka biangpawl ah le na kăwtkapawl parah na ngan pei.\n10 «Hitin a si ding, na pupápawl, Abraham, Isak le Jakob pawl hnenih sia a rak săm mi ram sungah Jehovah na Pathian in a lo hruailuh tikah, na dĭn lo mi a tûm le a mawi mi khuapawl, 11 nangmai khahter mi si lo thil ṭha hmuahhmuah thawi a khat mi innpawl, nangmai laih mi si lo laih cia mi tikhurpawl, nangmai phŭn mi si lo sabit hmuanpawl le olif thingpawl a lo pe ding. Na ei ih na khawh tikah, 12 ralring aw, culole na sáltannak hmun Izip ram ihsin a lo hruaisuaktu Jehovah na hngilh pang ding.\n13 «Jehovah na Pathian cu na ṭihzah pei ih amah na rian pei, cule a hmin in sia na săm pei. 14 Na kimvelih miphunpawlih pathianpawl a si mi pathian dangpawl dung na thlun lo pei, 15 ziangahtile Jehovah na Pathian cu nan lakah thîkthusia Pathian a si. Culole Jehovah na Pathian thinhengnak cu na parah a alh ding ih leilung vangdâp ihsin a lo hlorálter pang ding. 16 Jehovah nan Pathian cu Massah ih nan hniksak vekin nan hniksak lo pei. 17 Jehovah nan Pathian-ih thupekpawl, na hnenih thu a rak lo pek mi a thutheihtermipawl le a sakhaw dānpawl cu ṭhahnemngai zetin nan thlun pei. 18–19 Jehovah mithmuhah a dik mi le a ṭha mi na tuah pei, cutin na lam a tluang ding ih, Jehovah ih a tiamkam cia vekin, na hmai ihsin na ralpawl hmuahhmuah na dawisuaknak in Jehovah in na pupápawl hnenih sia a rak săm mi ram ṭha ah na lut in na nei thei ding.\nJehovah Ṭhatnak Cīng Aw\n20 «A ra lai ding mi cān ah na fapa in a lo suh tikah, ‹Jehovah kan Pathian ih thu a lo pek mi, theihpinakpawl, sakhaw dānpawl le cīn le dānpawl hi ziang tican an si?› a lo ti tikah, 21 na fapa hnenah, ‹Kannih cu Izip ram ah Faro-ih sál kan rak si dah, Izip ram ihsin Jehovah in kut cak hmangin in hruaisuak, 22 cule Izip, Faro le a sungkua hmuahhmuah parah a nasazet mi le a rapthlak zet mi hminsinnakpawl le mangbangzapawl kha kan hmaiah Jehovah in in rak hmuter. 23 Cun kan pupápawl hnenih sia a rak săm mi ram cu in pe dingin, in hruailut dingin cutawk ihsin in rak hruaisuak. 24 Cule tuihni ih a sidān vekin, amah in in nungdamter dingin kan ṭhat ringring nak ding hrangah Jehovah kan Pathian ṭihzah dingin hi sakhaw dān hmuahhmuah thlun dingah Jehovah in thu in rak pe. 25 Amah ih thu in pek vekin, Jehovah kan Pathian hmaiah hi thupekpawl hmuahhmuah thlun dingin, kan fimkhur asile, cumi cu kan hrangah dingfelnak a si ding,› tiin na sim pei.\n1 «Jehovah na Pathian in nei dingih na va fehnak ram ah a lo hruailuh ih nangmah hnakih a tamsawn le a caksawn mi miphun pasarih, Heth-mipawl le Girkash-mipawl le Amor-mipawl le Kanaan-mipawl le Periz-mipawl le Hiv-mipawl le Jebus-mipawl na hmai ihsin miphun tampi a lo dawisuaksak tikah, 2 Jehovah na Pathian in anmahpawl kha na hnenih a lo pek tikah, anmahpawl cu na neh hai ding ih na cimitter ṭheh pei. Anmahpawl thawn thukham na tuah lo pei, an parah zahngainak na hmuh lo pei. 3 Anmahpawl ṭhitumnak khal na tuah lo pei. Na fanu cu an fapa na pe lo pei, an fanu khal na fapa hrangah na la fawn lo pei. 4 Ziangahtile pathian dangpawl rian dingin keimah in thlunnak ihsin na fapa an pialter ding, cutin Jehovah thinhengnak cu nan parah a tho ding ih a lo hlorálter lohli ding. 5 Cuhnakin anmah parah hitivekin nan tuah sawn pei, an biakṭhengpawl nan siatbăl pei, an ṭhuamserhpawl nan ṭhiat pei, an Asherah-pawl nan hauthlu pei ih an sercawp milimpawl meisa in nan ur pei.\nPathian Hril Miphun\n6 «Ziangahtile nang cu Jehovah na Pathian hrangah miphun thianghlim na si. Jehovah na Pathian in leilung vangdâp parih miphun hmuahhmuah lak ihsin hlawnthil hleice a miphun si dingah a lo hril zo. 7 Miphun dang pakhat khat hnakih nan tamsawn ruangah Jehovah in a lo hahiau ih a lo hril khal a si lo, nannih cu miphun hmuahhmuah lakah a málbik si maw nan si. 8 Jehovah in a lo duhdawt ruangah le nan pupápawl hnenih sia a săm mi thukam a kilṭhat ruang sawnah, Jehovah cun kut cakin a lo hruaisuak ih Izip siangpahrang Faro kut, sáltannak hmun ihsin a rak lo tlen. 9 Curuangah Jehovah na Pathian, amah cu Pathian a si, amah a duhdaw ih a thupekpawl thluntupawl hnenah san 1000 tiang thukham le zahngainak kilṭhatu Pathian rinum a si ti thei aw. 10 Amah huatupawl cu anmah par lala ah anmah hlorálter dingin a lehrūl hai. Amah huatupawl parah a tlai lo ding, amai par lala ah a lehrūl ding ti thei aw.\n11 «Curuangah tuihni ih thu ka lo pek mi thupek, sakhaw dānpawl le cīn le dānpawl hi thlun dingin fimkhur aw. 12 Cun hitin a si ding, nannih in himi cīn le dānpawl hi nan ngaithla ih, fimkhur zetih nan thlun ruangah Jehovah na Pathian in na pupápawl hnenih sia a rak săm mi thukham le zahngainak cu na hrangah a kilṭha ding. 13 Cule a lo duhdaw ding ih thlawsuah a lo pe ding, cule a lo karhzaiter ding. Na pupápawl hnenah nangmah lo pe dingih sia a rak săm mi ram ah na rilrah, na leiram rah, na thlairawl, na sabitzu thar le na hriak tharpawl, na ranpi fano le na rante fano kha thlawsuah a pe ding. 14 Miphun hmuahhmuah hnakin thlawsuah pek na si ding. Nan lakah le na sumhnám lakah a cíng mi a pa siseh, a nu siseh an um lo ding. 15 Jehovah in na hnen ihsin natnak hmuahhmuah a lahlo ding, na rak tawnteh mi Izip ih a rapthlak mi natnakpawl lakih pakhat hman a thlenter lo ding, a lo huatu hmuahhmuah parah cun cupawl cu a thlenter ding. 16 Jehovah na Pathian in a lo pek mi miphunpawl hmuahhmuah na hlorálter ṭheh pei. Lainatnak mit in na zoh lo pei, an pathianpawl khal na rian lo pei, ziangahtile cumi cu na hrangah tháng a si ding.\n17 «Na thinlung sungah, ‹Hih miphunpawl hi kei hnakin an tamsawn, ziangtin anmahpawl cu ka dawisuak thei ding,› tiin na ti asile, 18 anmah na ṭih lo pei, cuhnakin Jehovah na Pathian in Faro le Izip-mi hmuahhmuah parah ziang a tuah ti kha ṭhaten na cîng ringring sawn pei. 19 Na mit ih a hmuh mi hniksaknak nasapawl, hminsinnakpawl le mangbangzapawl, kut cak le bān suahin Jehovah na Pathian in a rak lo hruaisuak ti kha ṭhaten na cîng ringring pei. Cuvekin Jehovah na Pathian in na ṭih mi miphunpawl hmuahhmuah parah a tuah ding a si. 20 Cuihhleiah Jehovah na Pathian in a tāng lai mipawl, na hnen ihsin a relh mipawl hlohralter an si hlanlo an lakah khuaingal a thlah ding. 21 Anmah ruangah na thin a phâng lo pei, ziangahtile Jehovah na Pathian, ropi le maksak Pathian cu nan lakah a um a si. 22 Cule Jehovah na Pathian in cuih miphunpawl cu na hmaika-ah málte ten a dawisuak ding. Hmakhatteih anmah siatsuah dingin nan ti thei lo ding, culole nan hrangah ramsapawl kha an tam tuk ding. 23 Jehovah na Pathian cun annihpawl cu na hnenah a lo pe ding ih, an hlohral ṭheh hlanlo an parah buainak rapthlak a thleng ding. 24 An siangpahrangpawl na kut ah a lo pe ding, cule nang in an hmin cu van rāng hnuai ihsin na hlorálter ding. Anmah na hlohralter ṭheh hlanlo nangmah dokalhin zohman an ding thei lo ding. 25 An milim sercawp pathianpawl kha meisa in na ur pei. Cupawl parih um mi sui le ngun pawl na daw lo pei, na hrang khalah na la fawn lo pei, culole cupawl cu na hrangah tháng ah an cang pang ding. Ziangahtile cumi cu Jehovah na Pathian hrangah fihnungza a si. 26 Na inn sung khalah thil fihnungza na kenglut lo pei. Culole cumi vekih hlohralter dingih thiamlo coter na si pang ding. Cupawl cu na hua thluh pei ih na fih thluh ding a si, ziangahtile cumi cu hlohralter dingih thiamlo coter mi thil a si.\nJehovah Tuah mi Cing ringring Uh\n1 «Nan nungdam ih nan karhzai ih, Jehovah in nan pupápawl hnenih sia a rak săm mi ram nan lut ih nan lâk theinak dingah, tuihni ih thu ka lo pek mi thupek kip thlun dingin nan fimkhur tengteng pei. 2 A thupekpawl na thlun ding le ding lo na thinlung ih um mi thei dingah, lo tăngdawrter ih lo hniksak dingin, Jehovah na Pathian in ramṭhing ah hi kum 40 sung lamzin tluanin a lo hruai ti na cîng ringring pei. 3 Minung cu sang lawngin a nung lo ding, cuhnakin Jehovah kâ ihsi a suak mi kamsuakthu tin in a nung sawn ding ti lo theihter dingah a lo tăngdawrter, na ril a lo rawngter, cule na theih lo mi le na pupápawl khalih theih lo mi manna in a lo câwm a si. 4 Hi kum 40 sung na hruh mi na sinfen an rak hnawh lo ih, na ke khal an thling lo.\n5 «Mi pakhat in a fapa nun a sim vekin, Jehovah na Pathian in nun a lo sim a si ti na thinlung in thei aw. 6 Curuangah a lamzinpawl ih feh dingah le amah ṭihzah dingah, Jehovah na Pathian-ih thupekpawl na thlun pei. 7 Ziangahtile Jehovah na Pathian in, phaikuampawl le tlangpawl ihsin a luangsuak mi tidai um mi kâwrpawl, tihnapawl le cirhtipawl umnak ram, 8 sangvut le barli sangvut, sabit hripawl le theipi kungpawl le talê rahpawl umnak ram, olif hriak le khuaitizu umnak ram, ram ṭha ah a lo hruai thlang ding. 9 Sambau lo teih rawl na ei theinak, zianghman tlaksămlonak ram, a lungpawl thir a si mi ram le a tlangpawl ihsin dar sen laih theinak ram, ram ṭha ah a lo hruai thlang ding. 10 Na ei ih na khawh tikah, a lo pek mi ram ṭha ruangah Jehovah na Pathian cu na thangṭhat ding a si.\n11 «Tuihni ih thu ka lo pek mi a thupekpawl, a cīn le dānpawl, a sakhaw dānpawl thlunlonak in Jehovah na Pathian hngilh lo dingin fimkhur aw. 12 Culole na ei ih na khawp, cule inn mawipawl na sak ih an sungah na cêng ih, 13 na ranpi rualpawl le na rante rualpawl an karhzai, cule na sui le ngun a karhzai ih, na neih mi hmuahhmuah an karhzai tikah, 14 na thinlung a puarthau ding ih, sáltannak hmun Izip ram ihsin a lo hruaisuaktu Jehovah na Pathian na hngilh pang ding. 15–16 Lo tăngdawrterin le lo hniksak ih, a netnakah na hrang thil ṭha a tuah theinak dingah, rulngânpawl le tlangkaikuangpawl le tidai um lo ramcar, a kau mi le a rapthlak mi ramṭhing paltlăngih a lo hruaitu, ṭêklung lungpi sung ihsin na hrangih tidai pûtsuaktertu in, ramṭhing ah na pupápawl ih theih dah lo mi manna in a rak lo câwm. 17 Na thinlung sungah, ‹Hih lennak hi ka huham le ka kut cahnak ih i ngahter mi a si,› tiah na ti pang ding. 18 Tuihni ih a sidān vek hin, na pupápawl hnenih sia a rak săm mi a thukham nĕmhnget dingin, anih in lennak ngah theinak huham a lo pe. Curuangah Jehovah na Pathian cu na cîng ringring pei.\n19 «Cule hitin a si ding, Jehovah na Pathian na hngilh ih, a dang pathianpawl dungthlunin na rian ih na biak asile, nan hlorál tengteng ding ti tuihni ah ka lo theihter hai a si. 20 Jehovah nan Pathian aw nan ngaithlak lo ruangah, Jehovah in nan hmaika-ah a hlohralter mi miphunpawl vekin nannih khal nan siatrál ve ding.\nIsrael parih Pathian Rinumnak\n1 «Maw Israel, ngai hnik, nang cu tuihni ah Jordan tánkai ding na si. Nangmah hnakih tamsawn le caksawn miphunpawl dawisuak dingin lut aw, khawpipawl cu an tûm ih, a hnget mi khawkulhpawl cun van an tăwng. 2 Annih cu na theih hai mi Anak tesinfapawl an si ih, mitûm le misâng miphun an si. Mi in, ‹Zo so Anak tesinfapawl hmaiah ding thei ding?› tiih an ti mi na hna in na rak thei.\n3 «Curuangah Jehovah na Pathian cu na hmaiih a tánkai tu ding mi kăngral hmang meisa a si ti kha tuihni ah theithiam aw. Anih in anmahpawl kha a hlorálter hai ding ih, na hmaiah a duaiter hai ding. Cutin na hnenih Jehovah in a rak sim bangin anmah cu na dawisuak hai ding ih, rang zetin na hlorálter hai ding. 4 Jehovah na Pathian in anmahpawl cu na hmai ihsin a rak dawisuak hnuah, na thinlung sungah, ‹Ka dingfelnak ruangah Jehovah in hi ram va nei dingah i hruailut a si,› tiin na ti lo pei. Cuhnakin hi miphunpawlih sualralnak ruangah, annihpawl cu Jehovah in na hmai ihsin a dawisuak hai sawn a si. 5 Na dingfelnak le na thinlung dĭngnak ruangah an ram co dingin na lut a si lo. Cuhnakin hi miphunpawlih sualralnak ruangah le Jehovah in na pupá Abraham, Isak le Jakob pawl hnenih sia a rak săm mi ṭawngkam kimter dingin na hmai ihsin Jehovah na Pathian in a dawisuak hai a si. 6 Curuangah na dingfelnak ruangah hi ram ṭha hi la dingin, Jehovah na Pathian in a lo pe lo ti hi theithiam aw, thungaiten nang cu lungruh miphun na si.\n7 «Ramṭhing ah Jehovah na Pathian thinling dingin ziangtin na căwktho ti kha hngilh hlah. Cing ringring aw! Izip ram ihsi nan pawhsuah ni ihsin himi hmun nan thlen tiang Jehovah lakah nan hél a si. 8 Horeb khalah Jehovah thinling dingin nan căwktho, cutin nanmah lo hlorálter dingin Jehovah cu nan parah a thin a heng. 9 Nan hnenih a tuah mi thukham, Jehovah ih a ngannak lungphengpawl la dingin tlang parih ka soh laiah khan tlang parah ni 40 le zan 40 sung ka câm. Rawl ka ei lo ih, ti khal ka in lo. 10 Cun Jehovah in ka hnenah Pathian kutzung ih ngan mi lungpheng pahnih i pe. Cule cupawl parah cun punkhawm ni ih meisa lak ihsin tlang parih Jehovah in nanmah a lo sim mi kamsuakthu hmuahhmuah an um. 11 Cule hitin a si, ni 40 le zan 40 a cemnakah, Jehovah in lungpheng pahnih, thukham lungphengpawl i rak pe.\n12 «Cule Jehovah in ka hnenah, ‹Tho aw, hitawk ihsin zamrangten sukthla aw, ziangahtile Izip ram ihsin na rak hruaisuah mi na minungpawl cun sualrál zetin thil an rak ti. Anmah thu ka pek mi zin ihsin zamrang zetin an rak pial. Burcawp milim pakhat anmai hrangah an tuah,› tiah i ti.\n13 «Jehovah in ka hnenah, ‹Hi minungpawl cu ka hmu hai zo, ngai hnik, lungruh miphun an si. 14 I hnaihnăwk hlah uh, ka hlorálter hai ding ih, van rāng hnuai ihsin an hmin ka thaihlo ding. Cule anmah hnakih caksawn le tamsawn nangmah ihsin miphun pakhat ka tuah ding,› tiah i ti.\n15 «Cun ka her ih tlang ihsin ka ṭum, cule tlang cu meisa in a kāng. Cule ka kut pahnih ah thukham lungpheng pahnih an um. 16 Cule ka zoh, ngai hnik, nannih in Jehovah nan Pathian parah thilsual nan rak tuah. Nanmai hrangah burcawp câwno nan rak tuah. Jehovah in thu a rak lo pek mi zin ihsin zamrang zetin nan rak pial a si. 17 Cun lungpheng pahnih cu ka lâk ih, ka kut pahnih ihta ka hlăwn. Cule nan mithmuhah ka khuaidarh hai. 18 Cule thinheng dingin amah căwktho dingah Jehovah mithmuhah sualrál zetih sual nan rak tuah ruangah a hmaisa vekin ni 40 le zan 40 sung Jehovah hmaiah ka băwkkhup. Rawl ka ei lo ih, ti khal ka in lo. 19 Jehovah thinhengnak le thinsonak ka ṭih a si. Nanmah parih a thin a heng ruangah lo hlohralter a duh. Cuih cān ah, Jehovah in in rak ngaithla lala. 20 Cule Jehovah cu Aaron parah amah thah duh tiangin a thin a rak heng tuk. Cun cuih cān ṭhiamṭhiam ah, Aaron hrang khalah thla ka camsak a si. 21 Cun nan sualnak, câwno lem nan tuah mi cu ka la ih, meisa in ka ur, cule leivut vekih a vut hlanlo ka phăwm ih ka rialdip. Cule tlang ihsi a rung luang mi lihăwngva sungah a vut cu ka hlăwn.\n22 «Taberah, Massah le Kibroth Hattaavah hmun pawl khalah thinling dingin Jehovah nan căwktho. 23 Cule Jehovah in Kadesh Barnea ihsin, ‹So uhla, ka rak lo pek mi ram cu va la uh,› tiih a lo thlah tikah, Jehovah nan Pathian thupek dokalhin nan rak hél, cule amah nan rak zum lo ih, a aw khal nan ngaithla fawn lo. 24 Ka lo theih ni ihsin nannih cu Jehovah lakih helhmang nan rak si.\n25 «Curuangah Jehovah hmaiah ka băwkkhup. Jehovah in, ‹Ka lo hlorálter ding,› a lo ti ruangah ni 40 le zan 40 sung ka băwk ringring. 26 Jehovah hnenah thla ka cam ih, ‹Maw Bawipa Jehovah, Izip ram ihsin na kut cak ih na hruaisuah mi, na ropitnak hmangih na rak tlen mi nangmai miphun le nangmai ro cu hlorálter hram hlah. 27 Na siahhlawh Abraham, Isak le Jakob pawl kha máng hram aw. Hi miphunih lungruhnak siseh, sualralnak siseh, sualnak siseh zoh hram hlah. 28 Culoahcun kanmahpawl in hruaisuahnak ram in, «Jehovah in anmah a tiamkam mi ram ah anmahpawl a hruailut thei hai lo ruangah le anmahpawl a huat hai ruangah, ramṭhing ah anmah that dingin a hruai hai a si,» tiah an ti pang ding. 29 Annih cu na huham ropi le na bân suahih na hruaisuah hai mi na miphun le na ro an si,› tiah ka ti.\nLungpheng Thar Pahnih\n1 «Cuih cān ah Jehovah in ka hnenah, ‹A hmaisa tapawl vekin nangmah hrangah lungpheng pahnih ser aw, cule nangmah hrangah thing in Kuang tuah awla, tlang ah ka hnenah hung so aw. 2 Cule na rak khuai mi a hmaisa lungphengpawl parih ngan mi ṭawngkampawl kha, cuih lungphengpawl parah ka ngan ding ih, cupawl cu Kuang sungah na ret pei,› tiah i ti.\n3 «Akasia thing in Kuang ka tuah, cun a hmaisa tapawl vekin lungpheng pahnih ka ser, cule cuih lungpheng pahnih cu ka kut ih kengin tlang ah ka hung so. 4 Cule cuih lungphengpawl parah cun, a hmaisa ih ngan mi vekin, punkhawm ni ih meisa lak ihsin tlang ah Jehovah in nan hnenih a sim mi Thupek Pahra a ngan. Cule Jehovah in cupawl cu ka hnenah i pek. 5 Cun ka kir ih, tlang ihsin ka rung suk ih, lungphengpawl cu ka tuah mi Kuang sungah ka ret. Cule Jehovah ih thu i pek vekin, cu tawkah an um.\n6 «(Cule Israel tefapawl cu aBene Jaakan tikhurpawl ihsin Moserah ah an feh. Cutawk hmun ah Aaron a thi ih, cuih hmun ah an phum. A fapa Eleazar in amah airawlin puithiam hna a ṭuan. 7 Cutawk ihsin Gudgodah ah an feh ih, Gudgodah ihsin tidai luang mi tivapawl umnak ram Jotbathah an thleng.\n10:6a Bene Jaakan: «Jaakan fapapawl» tinak.\n8 «Cu laiah Jehovah-ih Thukham Kuang phur dingah, Jehovah hmaiah ding ih amah rian dingin le amai hmin ih thlawsuah pe dingin tuihni tiang Jehovah in Levi hnám cu a rethran. 9 Curuangah Levi cu a unaupawl lakah covo a nei lo ih, ro khal a nei fawn lo. Jehovah na Pathian ih a rak tiamkam vekin amah Jehovah cu a ro a si.)\n10 «A hmaisa ṭum vekin, tlang ah ni 40 le zan 40 sung ka câm. Cuih ṭum khalah Jehovah in i ngaithla ih, Jehovah in nanmah lo hlohralter ding a rak hril lo. 11 Cun Jehovah in ka hnenah, ‹Tho aw, mi senpi khualtlawn hmai hruai aw, cutin an pupápawl hnenih anmah pe dingih sia ka rak săm mi ram ah lutin an la ding a si,› tiah i ti.\nJehovah Ṭih Aw\n12 «Cule atu ah, Israel, Jehovah na Pathian in tuah dingin ziangso a lo dil? Na ṭhatnak dingah Jehovah na Pathian ṭihzah ding, a lamzin hmuahhmuah ih feh ding le amah duhdawt ding, na thinlung hmuahhmuah le na nunnak hmuahhmuah thawi Jehovah na Pathian rĕn ding, 13 tuihni ih thu ka lo pek mi, Jehovah thupekpawl le a sakhaw dānpawl thlun ding hi a si. 14 Ngai hnik, van le a sangbik mi vanpawl cu leilung le a sungih um mi hmuahhmuah thawn Jehovah na Pathian ta an si. 15 Jehovah cu na pupápawl lawng a hahiau hai ih, a duhdawt hai. Cule tuihsun ih sidān vek hin nannih, an cithlahpawl cu anmai hnuah miphun hmuahhmuah lak ihsin a lo hril a si. 16 Curuangah nan thinlung serh vun zim tán uhla, nan lungruh nawn hlah seh. 17 Ziangahtile Jehovah nan Pathian cu pathianpawlih Pathian, bawipawlih Bawi, Pathian ropi, cak le maksak, zohman thleidăn nei lo le nawhthuh ei lo a si. 18 Pa nei lo pawl le nuhmeipawl hrangah dik zetih thuṭhen ih, mikhual duhdawtin rawl le hnipuan a pe. 19 Curuangah nanmah khal Izip ram ah mikhual nan rak si dah ruangah, mikhual duhdawt uh. 20 Jehovah na Pathian cu na ṭihzah pei, amah na rian pei, cule amah kha hnget zetin na pawkbĕt pei ih, a hmin in sia na săm pei. 21 Anih cu na thangṭhatnak le na Pathian a si. Na mit ih a rak hmuh mi himi a nasa le a maksak mi thilpawl hi na hrangah a lo tuahsak. 22 Na pupápawl Izip ram ih an feh laiah mipum 70 an si, atu ah cun Jehovah na Pathian in van ih arsi zât in mi tampi ah a rak lo tuah.\nJehovah Duhdawtin a Thu Thlun Aw\n1 «Curuangah Jehovah na Pathian cu na duhdawt pei ih, a thucah, a sakhaw dānpawl, a cīn le dānpawl le a thupekpawl na thlun camcin pei. 2 Tuihni ah thei uh, Jehovah nan Pathian nunsimnak, a ropitnak, a kut cak le a bân suahnak pawl thei dah lo le hmu dah lo nan tefapawl hnenih ka sim mi a si lo. 3 Annih cun Izip-mipawl lakah, Izip siangpahrang Faro le a ram pumpi parah a tuah mi a hminsinnakpawl le a thil tipawl an rak thei lo ih, an rak hmu lo. 4 Izip ralkappawl le an rángpawl le an ránglêngpawl parah ziang a rak tuah, nanmah an lo dawi laiah Tipi Sen ti in khuh hai dingin ziangtin a rak tuah ih, Jehovah in tuihni tiang anmahpawl kha ziangtin a hlorálter hai ti an rak thei lo ih an hmu lo. 5 Himi hmun nan thlen hlan tiang, ramṭhing ah nan hrangah ziang a rak tuah ti an thei lo ih an hmu lo. 6 Reuben fapa Eliab, Eliab-ih fapa Dathan le Abiram pawl parah ziangtin a tuah, Israel-mi hmuahhmuah lakah an sungkuapawl, an puanthlampawl le an hruai mi an sumhnámpawl hmuahhmuah ziangtin leilung in a kâ âng tahratin a dawlh hai ti an rak thei lo ih, an rak hmu lo. 7 Asinan nan mit in Jehovah ih a tuah mi thil ti ropi tinkim a rak hmu.\n8 «Curuangah tuihni ih ka lo pek mi thupek kip in nan thlun pei. Cutin va la dingih Jordan nan tankainak ram ah nan cak ding ih, va lutin nan va la ding a si. 9 Cule hnawiti le khuaitizu luannak ram, anmah le an cithlahpawl hnenah pe dingih Jehovah in nan pupápawl hnenih sia a rak săm mi ram ah nan nunkhua a sau ding. 10 Ziangruangahtile thungaiten la dingih na va fehnak ram cu hanghnahhangrah hmuan bangih na thlaici na cîng ih ana ke thawi tidai pek ṭulnak ram, nan ra suahnak Izip ram vek a si lo. 11 Va la dingih na tankainak ram cu van ruahti dawng tlangmualpawl le phaikuampawl umnak ram a si. 12 Cuih ram cu Jehovah na Pathian ih a kilkhawi mi, Jehovah na Pathian mit cu kum thăwk ihsin kum cem tiang a parih a um camcinnak ram a si.\n11:10a na ke thawi tidai: tidān ziang simaw hmangih thlai tipek tinak a si. Ziangruangahtile Izip ram ah ruah a mál.\n13 «Cule tuihni ih thu ka lo pek mi ka thupekpawl, Jehovah nan Pathian duhdawt ding le nan thinlung hmuahhmuah le nan nunnak hmuahhmuah thawn amah rĕn ding hi ṭhahnemngai zetih nan thlun asile, hitin a si ding. 14 Nan ram ah ruah hmaisa le ruah neta tiin ruahpi amai tikcu teah ka surter ding, cutin na thlairawl, na sabitzu thar le na hriak tharpawl na khawm ding. 15 Cule nan sumhnám hrangah nan lórampawl ah hrampi ka khoter ding, cutin nan ei ding ih, nan puar ding. 16 Nanmah hrangah fimkhur uh, culoasile nan thinlung bumin a um ding ih, pial tahratin pathian dangpawl rianin anmah nan be pang ding. 17 Culole nan parah Jehovah thinhengnak a alh ding ih, vanpawl a phit ding, cuticun ruah a um lo ding, ram in rahsuah a suah lo ding, cule Jehovah ih a lo pek mi ram ṭha ihsin zamrang zetin nan siatrál pang ding.\n18 «Curuangah hi ka kamsuakthupawl hi nan thinlung le nan nunnak ah nan thun pei, nan kut ah hminsinnak ah nan ṭem pei, cule nan mit le mit karlakah calṭawnnak vek an si ding a si. 19 Na inn ih na to tikah, lamzin ih na feh tikah, na ih tikah, na thawh tikah cupawl cu na fātepawl simin, na zirh hai pei. 20 Cule cupawl cu na inn sângka biangpawl parah le na kăwtkapawl parah na ngan pei. 21 Cutin leilung tlun van ih vanpawl an hmun zât nipawl vekin, Jehovah nan Pathian in nan pupápawl hnenah pek dingih sia a rak săm mi ram ah nan san le nan fātepawlih san cu a sau ding. 22 Ziangahtile Jehovah nan Pathian duhdawt ding, a lamzinpawl hmuahhmuah thlun ding le amah pawkbĕt dingah tuah dingih thu ka lo pek mi hi thupekpawl hmuahhmuah hi ṭhateih nan thlun asile, 23 «Jehovah in hi miphun hmuahhmuah hi nan hmai ihsin a lo dawisuaksak ding ih, nanmah hnakih tamsawn le caksawn miphunpawl nan dawisuak ding. 24 Nan ke zaphak ih a pal mi pauhpauh nan ta a si ding, ramṭhing le Lebanon ihsin, tivapi, Zufraṭis Tiva ihsin nitlaknak lam tifinriat tiangin nan ramkulh a si ding. 25 Nan hmaiah zohman an ding thei lo ding. Nan hnenih a rak sim vekin, Jehovah nan Pathian in nan pal mi ram hmuahhmuah parah nanmah ruangih râpnak le lo ṭihnak a ret ding.\n26 «Ngai hnik uh, tuihni ah nan hmaiah malsawmnak le camsiatnak ka ret. 27 Tuihni ih thu ka lo pek mi Jehovah nan Pathian thupekpawl nan thlun asile, malsawmnak a si ding. 28 Cule Jehovah nan Pathian thupekpawl ngaithla loin, nan theih dah lo mi pathian dangpawl dung thlun dingah tuihni ih thu ka lo pek mi zin ihsin nan pial sawn asile, camsiatnak a si ding. 29 Cule hitin a si ding, Jehovah na Pathian in va la dingih na va fehnak ram ih a lo hruailuh tikah, Gerizim Tlang parah malsawmnak le Ebal Tlang parah camsiatnak na ret pei. 30 Cuih tlangpawl cu, Jordan khat lam nitlaknak lam, Arabah ih cêng Kanaan-mipawlih ram, Moreh ih elon thingkungpawl kiang, Gilgal raldenah an um a si lo maw? 31 Ziangahtile Jehovah nan Pathian ih a lo pek mi ram nei dingah lutin Jordan nan tánkai thlang ding, cule cumi cu nan la ding ih, cu tawkah nan cêng ding. 32 Cule tuihni ih nan hmaiih ka ret mi sakhaw dānpawl le cīn le dānpawl hmuahhmuah thlun dingah nan fimkhur pei.\nPathian Biaknak Hmun\n1 «Hipawl hi Jehovah na pupápawlih Pathian in la dingih a lo pek mi ram ah leilung parih na damsung hmuahhmuah fimkhur zetih na thlun ding mi sakhaw dānpawl le cīn le dānpawl an si. 2 Tlang sângpawl parah le tlangmualpawl parah le thingbŭknîm hnuai kip ah an pathianpawl riantu nan dawisuak ding mi miphunpawlih hmun hmuahhmuah kha nan siatbăl ṭheh pei. 3 Cule an biakṭhengpawl nan siatbăl pei, an ṭhuamserhpawl nan khiak pei ih, an Asherah-pawl meisa in nan ur pei, kher mi an milim sercawp pathianpawl nan hautlu pei. Cuih hmun ihsin an hminpawl nan hlorálter pei.\n4 «Jehovah nan Pathian cu cubangtukin nan be lo pei. 5 Amai cēnnak ding hmun hrangih a hmin retnak dingah, nan hnámpawl hmuahhmuah lak ihta Jehovah nan Pathian in a hril mi hmun cu nan hawl pei, cule cu tawkah nan feh pei. 6 Cu tawkah nan Meiur Thilhlănpawl, nan raithawinakpawl, nan kut ih nan ṭhen hra ṭhen khat pawl le cawikhai thilhlănpawl, nan thutiam thilhlănpawl, nan lungpuak thawhhlawmpawl le nan ranpi rualpawl le nan rante rualpawl lakih fatirpawl cu nan rak keng pei. 7 Cule cu tawkah Jehovah nan Pathian hmaiah nan ei pei, cule Jehovah na Pathian in a rak lo thlawsuah mi, nan kut hnaṭuan hmuahhmuah ah nanmah le nan sungkuapawl lungawiaipuangin nan um pei.\n8 «Tuihsun ah mi kip in anmai mithmuhih dik an ti mi pauhpauh an tuah. Asinan hitawk ih kan tuah mi vekin nan tuah hrimhrim lo pei. 9 Ziangahtile Jehovah nan Pathian ih a lo pek mi cawlhhmun ah le ro ih nan co ding mi hmun ah nan thleng hrih si lo. 10 Asinan Jordan nan tánkai ih Jehovah nan Pathian in ro ih co dingih a lo pek ding mi ram ah cêngin, nan kiangkapih nan ralpawl hmuahhmuah lak ihsin ralmuannak a lo pek ih, ralmuangih nan cēn tikah, 11 «Jehovah nan Pathian in a hmin umnak dingih a hril mi hmun a um ding. Cu tawkah thu ka lo pek mi hmuahhmuah, nan Meiur Thilhlănpawl, nan raithawinakpawl, nan kut ih nan ṭhen hra ṭhen khat pawl le cawikhai thilhlănpawl le Jehovah hnenih nan thutiam mi nan thawhhlawm ṭhabikpawl hmuahhmuah nan run keng pei. 12 Cule Jehovah nan Pathian hmaiah nanmah, nan fapapawl, nan fanupawl, nan siahhlawh mipapawl le nan siahhlawh nunaupawl lungawiaipuangin nan um pei. Nan khawpi kăwtkapawl sungih um Levi-mi cun nanmah bangtukin covo le ro khal a neih lo ruangah nan zawngah lungawiaipuangin a um pei. 13 Nangmah hrangah fimkhur aw. Na hmuh mi hmun pauhpauh ah na Meiur Thilhlănpawl na hlan lo pei. 14 Jehovah ih a hril mi hmun, na hnámpawl lakih ramkulh pakhat sungah, cu tawkah na Meiur Thilhlănpawl na hlan pei, cule cu tawkah thu ka lo pek mi hmuahhmuah na tuahsuak pei.\n15 «Sikhalsehla nangmah a rak lo pek mi Jehovah na Pathian-ih thlawsuah bangtukin, na thinlung ih a hiar mi pauhpauh cu na khawkulh kăwtkapawl hmuahhmuah sungah na that ding ih, sa na ei ding. Sakhi sa le zuknêng sa na ei vekin, mithiang lo le mithiang khal in nan ei ding. 16 Thisen lawngte cu nan ei lo pei, cumi cu leilung ah tidai vekin nan thle pei. 17 Na thlairawl, na sabitzu thar le na hriak thar ihsin ṭhen hra ṭhen khat, na ranpi rual le na rante rual lakih fatir, na thutiam mi na thawhhlawm pauhpauh, na lungpuak thawhhlawmpawl le na kut ih cawikhai thilhlăn cu na kulh kăwtka sungah na ei lo pei. 18 Asinan nangmah, na fapa le na fanu, na siahhlawh mipa le na siahhlawh nunau le na khawkulh kăwtkapawl sungih um Levi-mi thawn cupawl cu Jehovah na Pathian in a hril mi hmun ah Jehovah na Pathian hmaiah na ei tengteng pei. Cule na kut hnaṭuan hmuahhmuah ah Jehovah na Pathian hmaiah lungawiaipuangin na um pei. 19 Nan ram ih na damsung hmuahhmuah Levi-mi na thlauthlaklonak dingah nangmah hrangah fimkhur aw.\n20 «Jehovah na Pathian in a rak lo tiamkam vekin na ramri a kauhter tikah, sa ei na ngai tuk ruangah nang in, ‹Sa ei thlang ning,› na ti tikah, na thinlung ih a hiar zâtzât in na ei ding. 21 Jehovah na Pathian in a hmin retnak dingih a hril mi hmun kha, na hnen ihsin a hlat tuk asile, Jehovah in a lo pek mi na ranpi rual le na rante rual kha, thu ka rak lo pek vekin na that pei, cule na thinlung ih a hiar zâtzât in na kulh kăwtkapawl sungah na ei pei. 22 Sakhi sa le zuknêng sa na ei vekin cupawl cu na ei hai pei. Mithiang lo le mithiang an pahnih in an ei pei. 23 Thisen lawngte cu ei lo dingin fimkhur aw, ziangahtile thisen cu nunnak a si. Nunnak cu a sa thawn na ei cih lo pei. 24 Thisen cu na ei lo pei. Cumi cu tidai vekin leilung ah na thle pei. 25 Nangmah le na hnuih na tefapawl parah Pathian in thil ṭha a tuahnak dingah cumi cu na ei lo pei. Ziangruangahtile Jehovah mithmuhih thildik tuah na si ding.\n26 «Asinan na neih mi thil thianghlimpawl le na thutiam thawhhlawmpawl na la pei ih, Jehovah na Pathian ih a hril mi hmun ah na feh pei. 27 Cule na Meiur Thilhlănpawl cu, a sa le a thisen cu Jehovah na Pathian Biakṭheng parah na hlan pei. Cule na raithawinak thisen cu Jehovah na Pathian Biakṭheng parah thlet a si pei ih, a sa cu na ei pei. 28 Nangmah le na hnuih na fātepawl parah kumkhuain Pathian in thil ṭha a tuahnak dingah, na hnenih thu ka lo pek mi hi kamsuakthupawl thlun dingin fimkhur aw. Ziangruangahtile Jehovah mithmuhah thildik le thil ṭha tuah na si ding.\nMiphun Dangpawl Thlun Hlah\n29 «Dawisuak dingih na va fehnak miphunpawl na hmai ihsin Jehovah na Pathian in a hlohralter ih, anmah na dawisuak ih an ram ih na cēn tikah, 30 anmahpawl kha na hmai ihsin hlohralter an si hnuah, anmai dung thlun dingin tháng ih awh na silonak dingah le, ‹Hih miphunpawl in ziangtin an pathianpawl an rian? Kei khal cuvekin ka tuah ve ding,› tiin an pathianpawl thuhla na zingzăwilonak dingah nangmah hrangah fimkhur aw. 31 Jehovah na Pathian cu cutivekin na be lo pei. Ziangahtile Jehovah ih a huat mi thil fihnungza tinkim in an pathianpawl hnenah an rak tuah a si. Thungaiten an pathianpawl hrangah an fapapawl le an fanupawl tiangin mei in an ur. 32 Nan hnenih thu ka lo pek mi pauhpauh thlun dingin fimkhur uh. Cumi parah na bêt lo pei ih, cumi ihsin na lahlo fawn lo pei.\n1 «Nan lakah profet simaw, mang mantu simaw a suah ih, hminsinnak simaw, mangbangza simaw a lo sim ih, 2 a rak lo sim mi hminsinnak simaw mangbangza simaw a thleng ngaingai, cule na hnenah, ‹Na theih dah lo mi pathian dangpawl thlun uhsi, anmah rian uhsi,› tiah a lo ti asile, 3 cuih profet simaw, cuih mang mantu simaw ih ṭawngkampawl cu na ngaithla lo pei. Ziangahtile Jehovah nan Pathian in nan thinlung hmuahhmuah le nan nunnak hmuahhmuah thawn Jehovah nan Pathian kha nan duhdawt maw duhdawt lo ti thei dingah a lo hniksak a si. 4 Jehovah nan Pathian dung nan thlun pei ih, amah nan ṭihzah pei, cule a thupekpawl nan thlun pei ih a aw nan ngaithla pei, cule amah nan rian pei ih, amah nan pawkhnget pei. 5 Cule Izip ram ihsin a lo hruaisuaktu le sál nan tānnak hmun ihsin a lo tlentu Jehovah nan Pathian lakih hél dingin le Jehovah na Pathian in zawh dingih thu a lo pek mi lamzin ihsin pialhlo dingin a rak ṭawng ruangah cuih profet simaw, cuih mang mantu simaw cu thah a si pei. Cutin nan lak ihsin thil ṭhalo cu na hlorálter pei.\n6 «Na unaupa simaw, na nuih fapa simaw, na fapa simaw, na fanu simaw, na pawm lai na nupi simaw nangmai nunnak vek a si mi na rualpi in, nangmah le na pupápawl khalih theih dah lo mi pathianpawl, 7 nangmah thawi a naihnak asilole nangmah thawi a hlatnak ih um leilung dĕng ihsin khat lam leilung dĕng tiang, na kimvelih miphunpawlih pathianpawl kha, ‹Feh in pathian dangpawl rian uhsi,› tiin athupten a lo lēm asile, 8 amah cu na lungkimpi lo pei, asilole amah na ngaithla lo pei, lainatnak mit in na zoh fawn lo pei, amah na zuah fawn lo pei, asilole amah na thup lo pei. 9 Cuhnakin amah kha na that tengteng sawn pei. Amah that dingah a parah na kut na thlak hmaisabik pei ih, cuihhnu ah mi hmuahhmuah in an kut an thlak pei. 10 Cule a thih hlanlo lungto in na deng pei, ziangruangahtile sál na tānnak hmun, Izip ram ihsin a lo hruaisuaktu, Jehovah na Pathian hnen ihsin lo pialhloter a tum a si. 11 Cule Israel-mi hmuahhmuah in an thei ding ih, an ṭih ding, cule nan lakah cuvek sualralnak an tuah nawn lo ding.\n12 «Jehovah na Pathian in na cēnnak dingih a lo pek mi khuapawl lakih pakhat ah mi pakhat khat in, 13 ‹Nan lak ihsin mihlothlaupawl an rak suak ih, an khaw sungih um mipawl hnenah, «Feh uh sila, nan rak theih dah lo mi pathian dangpwl rian uhsi,» tiin mi an pialhloter,› ti na hna ih na theih asile, 14 nan zingzăwi pei ih, nan hawlsuak pei, cule taima zetin nan sut pei. Cule ngai hnik, cuvek thil fihnungza nan lakih tuah mi cu a dik ngai ih, a fiangfel ngai asile, 15 cuih khawmipawl cu ralnâm hriam in na that tengteng hai pei, a khawpi, a sungih a um mi hmuahhmuah le a sumhnámpawl thawn ralnâm hriam in na siatsuah ṭheh pei. 16 Cule cuih khaw rallâksum hmuahhmuah cu khaw laiah na pengkhawm pei. Jehovah na Pathian hrangah an khawpi le a rallâksum hmuahhmuah cu meisa in na ur ṭheh pei. Cumi cu thil penkhawm ah a cang kumkhua ding. Cumi cu dĭnsal a si nawn lo ding. 17 Cutin Jehovah cu a nasazet mi a thinhengnak ihsin a kir ding ih, na pupápawl hnenih sia a rak săm vekin zahngainak a lo hmuh ding, na parah lainatnak a nei ding ih, lo karhzaiter dingin, thiamlo coter mi thilpawl pakhat hman na kut sungah a tâng lo pei. 18 Ziangruangahtile tuihni ih thu ka lo pek mi a thupekpawl hmuahhmuah thlun dingah le Jehovah na Pathian mithmuhih a dik mi tuah dingah Jehovah na Pathian aw na rak ngaithla.\nMithi Sūn Dān\n1 «Nannih cu Jehovah nan Pathian fāte nan si. Mithi ruangah nanmah le nanmah nan at aw lo pei ih, nan hmai lam sám nan ziatkāwng fawn lo pei. 2 Ziangahtile nang cu Jehovah na Pathian hrangah a thianghlim mi miphun na si ih, Jehovah in amai miphun si dingah, leilung vangdâp parih a um mi miphunpawl hmuahhmuah lak ihsin hlawnthil hleice ah a rak lo hril.\nSa Thiang le Thianglo\n3 «Fihnungza thil zianghman na ei lo pei. 4 Na ei ding mi ṭilvapawl cu: câw, tuu, me, 5 zuknêng, sakhi, zuknêng phun khat, zâthar, zâtum phun khat, hramlak câw phun khat le tlang par tuu pawl tla an si. 6 Cule rannung lakah ketin ṭêk mi, hmun hnih ih ṭeksuak mi ketin nei ih, rawl irhsuaksal ih, ṭhialsal mi rannung pauhpauh cu nan ei thei.\n7 «Sikhalsehla rawl irhsuaksal ih, ṭhialsal asilole ketin kâk nei hipawl lak ita, hibang, kalauk, sabek tûm phun le shafan hi nan ei lo pei. Ziangahtile annih cun rawl irhsuaksalin an ṭhialsal nân, an ketin a kâk lo ruangah nan hrangah an thiang lo. 8 Cule văwk cu a ketin a kâk nân, rawl irhsuaksalin a ṭhialsal lo ruangah nan hrangah a thiang lo. An sa nan ei lo pei ih, an ruak khal nan dai fawn lo pei.\n9 «Hih tipi sungih a um mi hmuahhmuah cu nan ei thei: thla te le phawhir nei pauhpauh nan ei thei. 10 Cule thla te le phawhir nei lo mi pauhpauh cu nan ei lo pei, cumi cu nan hrangah an thianglo a si.\n11 «A thiang mi vâte hmuahhmuah nan ei thei. 12 Asinan nan ei lo ding mipawl cu: muvanlai, mulukawlh, khaupi, 13 kilaw sen, khau, khau phun pauhpauh, 14 tlangâk phun pauhpauh, 15 kalauk va, sambak, tifinriat va le khaute phun pauhpauh, 16 sumbuh te, sumbuh hrangkîr, sumbuh râng, 17 aka-at va, saruak ei mulukawlh, ngathûr va phun khat, 18 ngathûr, hngawngdâk va phun pauhpauh vasuangtûar le palâp pawl tla an si. 19 Băwkvak mi a zam mi pauhpauh cu nan hrangah thil thianglo an si, cupawl cu ei ding an si lo. 20 A thiang mi vâte hmuahhmuah nan ei thei.\n14:17a ka-at va: Pui 11:18 simfiangnak zoh aw.\n21 «Amah teih a thi mi zianghman nan ei lo pei. Na khawpi kăwtkapawl sungih um khawtluang mi ih ei dingah, cumi cu na pe pei asilole, cumi cu ram dang mi hnenah na zuar pei. Ziangahtile nang cu Jehovah na Pathian hrangah miphun thianghlim na si. Meno cu a nuih hnawiti in na sûang lo pei.\nṬhen Hra Ṭhen Khat Dān\n22 «Kum tin ló ih suak na thlairawl cīn mi ihsin a suak mi hmuahhmuah ih ṭhen hra ṭhen khat na pe tengteng pei. 23 Cule Jehovah na Pathian ṭihzah camcin ding na zirnak dingah, a hmin cēnnak dingih a hril mi hmun ah na thlairawl, na sabitzu thar, na hriak thar pawlih ṭhen hra ṭhen khat le na ranpi rualpawl le na rante rualpawl lakih fatir cu Jehovah na Pathian hmaiah na ei pei. 24 Cule Jehovah na Pathian in thlawsuah a lo pek tikah, na fehnak ding cu na hrangah a hla tuk ih, Jehovah in a hmin retnak ding a hril mi hmun cu na hnen ihsin a hlat tuk ruangah ṭhen hra ṭhen khat na phur thei lo asile, 25 cumi cu tangka ah na thleng pei, na kut in paisa na keng pei ih, Jehovah na Pathian ih a hril mi hmun ah na feh pei. 26 Cule cuih paisa cu na thinlung ih a hiar mi pauhpauh hrangah: câw simaw, tuu simaw, sabitzu simaw, zureu simaw, na thinlung ih a hiar mi pauhpauh hrangah na hmang pei. Jehovah na Pathian hmai, cu tawkah na ei pei ih, nangmah le na sungkua cu lungawiaipuangin nan um pei. 27 Na khawpi kăwtkapawl sungih Levi-mi cu na thlauthla lo pei, ziangahtile anih cun na zawngah covo a nei lo ih, ro khal a nei fawn lo.\n28 «Kum thumnak a cem tinten, cuih kum ih na ṭuan rahsuah ihsin ṭhen hra ṭhen khat cu na la pei ih, na khawpi kăwtka sungah na khawl pei. 29 Cule na khawpi kăwtkapawl sungih a um mi, Levi-mi, na zawngih covo le ro nei lo, mikhual le pa nei lo le nuhmei pawl kha an ra ding ih an ei ding, cule an khawp ding. Cutin Jehovah na Pathian in na tuah mi na kut hnaṭuan hmuahhmuah ah thlawsuah a lo pe ding.\n1 «Kum sarih a kim tinten leiba awlhnak na pe pei. 2 Cule himi hi leiba awlhdān cu a si: a innhnen hnenah thil a cawihtu kip in cumi cu a awlh pei, a innhnen asilole a unaupaih hnenin cumi cu a cawh nawn lo pei, ziangruangahtile cumi cu Jehovah ih leiba awlh kum tiih kawh a si. 3 Ram dang mi ta cu na cawh thei. Asinan na unaupa in a lo bâk mi cu na awlh pei.\n4 «Sikhalsehla Jehovah in cuih ram ah mal a lo sawm tengteng ding ruangah, nanmah lakah mifarah pakhat hman an um lo ding. Jehovah na Pathian in ro ih na lâk dingah cuih ram cu a lo pe. 5 Tuihni ih thu ka lo pek mi hi thupekpawl hmuahhmuah fimkhur zetih thlun dingah Jehovah na Pathian aw ṭhateih na ngaithlak lawngah cumi cu a cang ding. 6 Ziangahtile Jehovah na Pathian in a rak lo tiamkam vekin a lo thlawsuah ding. Miphun tampi hnenah na cawih ding, asinan nang cun na cawi lo ding. Miphun tampi na uk ding, asinan annih cun an lo uk lo ding.\n7 «Jehovah na Pathian ih a lo pek mi na ram ih na akhawpipawl lakih pakhat khat sungah, nanmah lakah na unaupawl lakih mi pakhat farah a um asile, cuih na unau farahpaih hnen ihsin na thinlung na hakter lo pei ih, na kut na sûp fawn lo pei, 8 cuhnakin a hnenah na kut saupin na suah pei ih, a ṭul mi pauhpauh, a ṭul mi hrangah haidaih ko siang zetin na cawih pei. 9 Ralring aw, culole na thinlung sungah ruahnak sualrál lutin, ‹A kum sarihnak, leiba awlh kum a nâi thlang,› tiin na unau farahpa mitkemin zianghman pe loin na um pang ding, cule anih cu nangmah dokalhin Jehovah hnenah a ausuak ding ih, cumi cu na hrangah sual ah a cang pang ding. 10 Amah cu na pe tengteng pei ih, amah na pek tikah na thin a na lo pei. Ziangruangahtile hi thil ruangah sokhaw Jehovah na Pathian in na hnaṭuan hmuahhmuah le na kut na retnak pauhpauh ah thlawsuah a lo pek ding. 11 Ziangahtile na ram ihsin mifarah an cem dah lo ding. Curuangah na hnenah, ‹Na ram sungih um na mifarah le na mitlasam, na unaupa hnenah na kut saupin na suah tengteng pei,› tiih thu ka lo peknak a si.\n15:7a khawpipawl lakih pakhat khat: Hebru ah cun «kulh kăwtka sungah» ti a si.\n12 «Na unau, Hebru mipa, asilole Hebru nunau kha na hnenah an rak zuar ih, kum ruk sung a lo rĕn asile, a kum sarihnak ah amah cu na hnen ihsin na suakzalenter pei. 13 Cule na hnen ihsin amah na zalenter tikah, kut lawngin na suakter lo pei. 14 Na rante rual lak ihsin, na hruihhmun ihsin, na sabit sawrkhur ihsin siang zetin amah na pe pei. Jehovah na Pathian in a lo thlawsuah mi sung ihsin amah na pe pei. 15 Izip ram ah sál na rak si ih, Jehovah na Pathian in a rak lo tlen a si ti kha na máng pei. Curuangah tuihni ah hi thil hi thu ka lo pe a si.\nDamsung Sál Sinak\n16 «Cule hitin a si ding, nangmah le na sungza a lo duhdawt hai ruangah le na hnenih a hmuingil ruangah, ‹Ka lo suahsan lo ding,› a lo ti asile, 17 thirzúm na la pei ih sângka sansiah ah a hna na vit pei. Cule anih cu na siahhlawh a si kumkhua ding a si. Na siahhlawh nunau par khalah cuvek thothoin na tuah pei. 18 Na hnen ihsin sál na zalenter tikah thil har vekah na ruat lo pei. Ziangahtile anih cun hlawhfa-ih alet in kum ruk sung hna a lo ṭuansak zo. Cun Jehovah na Pathian in na tuah mi hmuahhmuah ah a lo thlawsuah ding.\nSumhnám Fatir hrang Dān\n19 «Na ranpi rual le na rante rual lak ihsin fatir a pa hmuahhmuah cu Jehovah na Pathian hrangah na serhhran pei. Na ranpi fatir thawn ziang hna hman na ṭuan lo pei ih, na rante fatir hmul khal na met fawn lo pei. 20 Cumi cu nangmah le na sungkua in kum khat hnu kum khat Jehovah ih hril mi hmun ah Jehovah na Pathian hmaiah na ei pei. 21 Cule cumi rannung in himlonak pakhat a nei ih, a ke a bái simaw, a mit a caw simaw himlonak besia pakhat khat a neih asile, cumi cu Jehovah na Pathian hnenah raithawinak ah na hmang lo pei. 22 Na khawpikulh kăwtkapawl sungah cumi cu na ei pei. Sakhi le zuknêng sa ei vekin mithiang lo le mithiang in an ei veve pei. 23 A thisen lawngte cu na ei lo pei. Cumi cu leilung parah tidai vekin na thle pei.\n1 «Abib thla kha serhhran awla, Jehovah na Pathian hrangah Lanta Puai hmang aw. Ziangahtile Abib thla sungah Jehovah na Pathian in zan ah Izip ram ihsin a lo hruaisuak. 2 Curuangah Jehovah na Pathian hrangih Lanta Puai thawinak cu na rante rual le na ranpi rual ihsin, Jehovah na Pathian in a hmin cēnnak dingih a hril mi hmun ah na hlan pei. 3 Cumi cu thilnu telh mi sang thawn na ei lo pei. Izip ram ihsin hmanhmawh zetin na ra suah ruangah zăwnzaihnak sang ti mi thilnu telh lo sang thawn ni sarih sung Lanta Puai raithawinak na ei pei. Cutin na damsung hmuahhmuah ah, Izip ram ihsi na ra suah ni na cîng ringring thei ding. 4 Cule na ramkulh sung hmuahhmuah ah ni sarih sung na hnenah thilnu hmuh a si lo pei ih, a ni khatnak zan lamih na raithawinak sa ziangkhal a thaizing tiang na tāngter fawn lo pei.\n5 «Lanta Puai raithawinak cu Jehovah na Pathian ih a lo pek mi khuitawk akhawpi hmanah na hlan lo pei. 6 Cuhnakin Jehovah na Pathian in a hmin cēnnak dingih a hril mi hmun, cu tawkah Izip ram ihsin na suah tikcu, nitlak zawng, zan lamah Lanta Puai rai na thawi pei. 7 Cule cumi cu Jehovah na Pathian ih a hril mi hmun ah na rawh pei ih na ei pei. Cule zing ah na kir pei ih, na puanthlampawl ah na feh pei. 8 Ni ruk sung thilnu telh lo sang na ei pei ih, a ni sarihnak ah Jehovah na Pathian hrangah tawnkhawmawknak hleice a um pei. Cuih ni ah ziang hna hman na ṭuan lo pei.\n16:5a khawpi: Hebru ah cun «kulh kăwtka sungah» ti a si.\n9 «Nangmai hrangah zarh sarih na siar pei. Thlairawl dīng lai parih favah na thluah thăwk ihsin zarh sarih tiang siar na thăwk pei. 10 Cuṭhehin Jehovah na Pathian hrangah Zarhkar Sarih hnu Puai na hmang pei. Cun Jehovah na Pathian ih a lo thlawsuahdān izirin na kut ihta lungpuak thawhhlawm a daihtawkin na pe pei. 11 Jehovah na Pathian in a hmin cēnnak dingih a hril mi hmun ah, Jehovah na Pathian hmaiah, nangmah, na fapa le na fanu, na siahhlawh mipa le na siahhlawh nunau, na khawpi kăwtkapawl sungih um Levi-mi, nan lakih um mikhual le pa nei lo le nuhmei pawl thawn lungawiaipuangin na um pei. 12 Cule Izip ah sál na rak si ti kha cîng ringring awla, hi sakhaw dānpawl hi fimkhurten na thlun pei.\n13 «Na hruihhmun ihsin le na sabit sawrkhur ihsin na khawm ṭheh tikah, Bûkte Puai ni sarih sung na hmang pei. 14 Cule na puai ah cun nangmah le na fapa le na fanu, na siahhlawh mipa le na siahhlawh nunau le na khawpi kăwtkapawl sungih a um mi Levi-mi, mikhual le pa nei lo le nuhmei thawn lungawiaipuangin na um pei. 15 Ni sarih sung Jehovah ih a hril mi hmun ah Jehovah na Pathian hnenah a hleicein puai na hmang pei. Ziangruangahtile Jehovah na Pathian in na ṭuan rahsuah mi hmuahhmuah ah le na kut hnaṭuan hmuahhmuah ah a lo thlawsuah ding, cutin lungawiaipuangin na um taktak ding.\n16 «Na mipapawl hmuahhmuah cu kum khat ah vei thum Jehovah na Pathian hmaiah, a hril mi hmun ah Thilnu telh lo Sang Puai, Zarhkar Sarih hnu Puai le Bûkte Puai pawl ah an ra lang pei. Jehovah hmaiah kut lawngin an ra lang lo pei. 17 Jehovah na Pathian in na hnenih a lo pek mi thlawsuah izirin, mi kip anmai tithei tawk cio in an pe pei.\n18 «Jehovah na Pathian ih a lo pek mi, na khawpipawl hmuahhmuah ah, na hnámpawl zulhin thuṭhentupawl le hotupawl na ruat pei. Cule annih in thuṭhennak dik in mi senpi thu an ṭhensak pei. 19 Diknak na merhkâwi lo pei ih mi thleidăn na nei lo pei. Nawhthuh cun mifim mit a cawter ih, midingfel ṭawngkampawl a merhkâwiter ruangah nawhthuh na la fawn lo pei. 20 Diknak rori lawng na dawi pei, cutin na nungdam ding ih, Jehovah na Pathian ih a lo pek mi ram cu ro ah na co ding.\nMilem Biaknak Hrial Aw\n21 «Nangmah hrangah Jehovah na Pathian hrangih biakṭheng na dawl mi kiangah Asherah dingah nangmai hrangah ziang thingkung hman na phun lo pei. 22 Jehovah na Pathian ih a huat mi ṭhuamserh na dĭn lo pei.\n1 «Jehovah na Pathian hnenah sawisel ding le himlonak pakhat khat nei mi câwpa simaw, tuu simaw in rai na thawi lo pei, ziangahtile cumi cu Jehovah na Pathian hmaiah fihnungza a si.\nMilem Biapawl Dāntatnak\n2 «Jehovah na Pathian ih a lo pek mi na akhawpipawl lakih pakhat khat ah, Jehovah na Pathian mithmuhah a thukham pahbălin a rak sualrál mi mipa pakhat asilole nunau pakhat kha, 3 thu ka rak lo pek lo mi, pathian dangpawl hnenah rak feh in an rian ih, cupawl simaw, ni simaw, thlapi simaw, van ih thilmak rual lakih pakhat khat simaw an bia ti nan lakah hmuh a si ih, 4 cumi cu an lo sim ih na hna ih na theih asile, taima zetin na zingzăwi pei. Cule ngai hnik, cuvek thil fihnungza Israel ram ih tuah mi cu a dik ngai ih, a fiangfel ngai asile, 5 cuih thil sualrál a tuahtu mipa asilole nunau cu na khawpikulh kăwtkapawl ah na hruaisuak pei ih cuih mipa asilole nunau cu lungto in na dengthat pei. 6 Theihpitu pahnih asilole pathum ih theihpinak ih thitlak cu thah a si pei. Theihpitu pakhat ih theihpinak cun amah cu thah a si lo pei. 7 Cu pa parah theihpitupawl in that dingin an kut an thlak hmaisabik pei ih, cu hnuah mi senpi in an kut an thlak ding a si. Cutin nan lak ihsin thil ṭhalo na hlorálter pei.\n17:2a khawpipawl lakih pakhat: 15:7 simfiangnak zoh aw.\nPuithiam le Thuṭhentu ih Thuṭhennak\n8 «Thisen suahnak pahnih karlak thu, tazacuaiaw pahnih karlak thu, hriamhma baihawknak pahnih karlak thu ah na khawpi kăwtkapawl sungih thuhla buaipawl thuṭhen dingah na hrangih a har tuk mi thuhla a suak asile, na tho pei ih, Jehovah na Pathian ih a hril mi hmun ah na fehso pei. 9 Cule puithiampawl, Levi-mipawl le cuih cān ih thuṭhentu hnenah na feh pei ih na răwn hai pei. Annih in thuṭhennak ih thurelcatnak cu na hnenah an lo thăn ding. 10 Jehovah in a hril mi cuih hmun ah na hnenih thurelcatnak an thăn bangtukin na tuah pei. Cule an lo khihhmuh mi hmuahhmuah bangtukih tuah dingah na fimkhur pei. 11 An lo khihhmuh mi thurelcatnak dān bangin, an lo sim mi thuṭhennak bangtukin na tuah pei. Na hnenih an thăn mi thurelcatnak ihsin vawrh lamah simaw, keh lamah simaw na pial lo pei. 12 Cule hngal zetih a cāngvaitu le Jehovah na Pathian hmaiih rawngbawl dingah cutawk ih a dingtu puithiam asilole thuṭhentu a ngaihsak duh lo tupa, cu pa cu a thi pei. Cutin Israel lak ihsin thil ṭhalo na hlorálter pei. 13 Cule mi senpi hmuahhmuah in hna in an thei ding ih an ṭih ding, cule hngal zetin an cāngvai nawn lo ding.\nSiangpahrang hrang Dān\n14 «Jehovah na Pathian ih a lo pek mi ram ah na thleng ih, cumi cu na va la ih, a sungih na cēn ih, ‹Ka kimvelih a um mi miphunpawl hmuahhmuah vekin ka tlunah siangpahrang ka ret ding,› na ti tikah, 15 Jehovah na Pathian ih a hril mi siangpahrang pakhat na tlunah na ret taktak ding. Na unaupawl lak ihsin mi pakhat kha na tlunih siangpahrang ah na ret pei. Na unaupa a si lo mi, ram dang mi kha na tlunah na ret lo pei. 16 Asinan amai hrangah rángpawl a karhzaiter lo pei ih, rángpawl karhzaiter dingah mi senpi kha Izip ram ah kir ko a tuah hai fawn lo pei. Ziangahtile Jehovah in na hnenah, ‹Cuih zin ihsin na kirsal lo pei,› tiah a lo ti. 17 Amai hrangah nupi a karhzaiter fawn lo pei, culole a thinlung a pial pang ding. Amai hrangah sui le ngun khal nasatukin a karhzaiter fawn lo pei.\n18 «Cule hitin a si ding, a siangpahrang tokham parih a to tikah, puithiampawl, Levi-mipawl hmai ihta dān ngansâwng mi kha amai hrangah cazual pakhat sungah a ngan pei. 19 Cumi cu a hnenah a um pei ih, a damsung hmuahhmuah cumi cu a siar pei. Cutin Jehovah a Pathian ṭihzah a zir ding ih hih dān le hih sakhaw dānpawlih kamsuakthupawl hmuahhmuah thlun dingin a fimkhur ding. 20 Cutin a unaupawl tlunah a thinlung a puarthau lo ding ih, thupekpawl ihsi khalin vawrh lamah simaw, keh lamah simaw a pial lo ding. Cutin Israel-mipawl lakah le a uk mi ram ah amah le a tefapawl thawn an nunkhua a sau ding.\nPuithiam hrang Thawhhlawm\n1 «Puithiampawl, Levi-mipawl le Levi hnám hmuahhmuah in Israel-mipawl zawngah covo le ro an nei lo. Annih cun meisa ih ur mi Jehovah-ih thilhlănpawl le a covo an ei pei. 2 Curuangah an unaupawl lakah ro an nei lo pei. An hnenih a rak sim hai vekin, Jehovah cu an ro a si.\n3 «Cule raithawinak a hlantu mi senpi hnen ihsin puithiam covo ding cu hihi a si. Câwpa siseh, tuu siseh an hlăn tikah puithiam hnenah a liang, a khabepawl le a pumpi an pe pei. 4 Na thlairawl thar hmaisapawl le na sabitzu thar le na hriak thar le na tuupawl lakih hmul meh hmaisabik kha puithiam na pe pei. 5 Ziangahtile Jehovah na Pathian in na hnámpawl hmuahhmuah lak ihsin Jehovah hmin ih kumkhuain a rawngbawl dingih ding dingah amah le a fapapawl cu a hril a si.\n6 «Cun Levi-mi pakhat cu Israel-mi hmuahhmuah lakih a cēnnak na akhawpipawl lakih pakhat khat ihsin a ra ih, a lungthin ih hiar mi hmuahhmuah thawn Jehovah ih hril mi hmun ih a rat asile, 7 cutawk Jehovah hmaiih a ding mi a unau Levi-mi hmuahhmuah vekin Jehovah a Pathian hmin in rawng a bawl ding a si. 8 A paih ro a zuar ih a ngah mi siartel loin, ei ding covo cu bangrepten an co pei.\n18:6a khawpipawl lakih pakhat khat: 15:7 simfiangnak zoh aw.\nMiphun dangpawl tidān Hrial Aw\n9 «Jehovah na Pathian ih a lo pek mi ram na luh tikah, cuih miphunpawlih thil fihnungzapawl thlun dingin na zir lo pei. 10 Nan lakah a fapa simaw, a fanu simaw meisa fehtlăngtertu, tinzohthiam, aizohthiam, simsungthiam, dawithiam, 11 aizelthiam, thlarau kawhthiampawl, polpawl le mithikawhthiampawl pakhat hman hmuh a si lo pei. 12 Ziangahtile hi thilpawl a tuahtu hmuahhmuah cu Jehovah hrangah fihnungza a si. Cule hi thil fihnungzapawl ruangah Jehovah na Pathian in na hmai ihsin anmah cu a dawisuak hai a si. 13 Nangmah cu Jehovah na Pathian hmaiah sawihnăwm kâi lo na si pei. 14 Ziangahtile na va dawisuak ding mi hi miphunpawl cun thilcamthiam le aizohthiam an rak ngaithla. Asinan Jehovah na Pathian in na hrangah cuvekpawl cu a rak siang lo.\nMosi Bangtuk Profet\n15 «Jehovah na Pathian in na unaupawl hnen ihsin, nanmah sungin keimah vek Profet na hrangah a suakter ding. A ṭawngkam nan ngaithla pei, 16 Horeb ih punkhawm ni ih, ‹Jehovah ka Pathian aw cu theisal hlah ning, hi meisa rapthlak khal hmu nawn hlah ning, culole ka thi ding,› tiih na ti mi Jehovah na Pathian hnenih na dil mi hmuahhmuah bangtukin a cangsuak ding.\n17 «Cule Jehovah in ka hnenah, ‹An rak sim mi cu a ṭha. 18 An unaupawl lak ihsin an hrangah nangmah vek Profet ka suakter ding ih, a kâ ah ka kamsuakthupawl ka ret ding. Cule a hnenih thu ka pek mi hmuahhmuah kha anih in an hnenah a sim ding. 19 Cule hitin a si ding, zokhal ka hmin ih a sim mi ka kamsuakthupawl a ngaithla lo tu cu phu ka hlâm ding.\nProfet Dik Tahnak\n20 ‹Asinan sim dingih amah thu ka pek lo mi ka hmin ih thusim ding a hngalpi zettu profet simaw, pathian dangpawl hmin ih a simtu simaw, cuih profet cu a thi ding a si,› tiah a ti. 21 Cule na thinlung sungah, ‹Jehovah ih a rak sim lo mi kamsuakthu a si ti ziangtin kan thei thei pei,› na ti asile, 22 profet pakhat in Jehovah hmin in thu a sim tikah, a sim mi thil cu a cangsuak lo ih, a tlamtlin fawn lo ah cun, cuih thil cu Jehovah ih a sim lo mi a si. Cumi cu cuih profet in hngal zetih a sim mi a si ih, amah cu na ṭih lo pei.\n1 «Jehovah na Pathian in a lo pek mi ram rak neitu miphunpawl kha Jehovah na Pathian in a hlohralter hai ih, anmahpawl kha na dawisuak hai ih an khuapawl le an innpawl ih na cēn tikah, 2 Jehovah na Pathian in na lâk ding ih a lo pek mi na ram sungah na hrangah khawpi pathum na rethran pei. 3 Nangmai hrangah zinpipawl na timtuah pei, cule Jehovah na Pathian in ro ih na co dingih a lo pek mi na ramkulh sung kha hmun thum ah na ṭhen pei, cutin mi that pang tu pauhpauh cu tawkah an tlânlut thei ding.\n4 «Cule hihi a hlanih huat cianak nei loin, tum lo piih a innhnen a thattu a nun theinak dingih cutawk ih a tlântu, mi that pang tupaih dinhmun a si ding. 5 Ṭhimnakah mi pakhat kha a innhnen thawn thing hau dingah tupi sungah an feh ih, thing hau dingin a hreitlung a văi zawngah a hreitlung fáng kha a hreiha ihsin a tlăwng. Cule a innhnenpa cu a denngah, cutin cu pa cu a thi. Cu pa cu hi khuapawl lakih pakhat khat ah a tlânlut ding ih, a nung ding. 6 Cuti a si lo ahcun thisen phuba latupa in a thinheng a săt laiah mi that pang tupa cu a dawi ding, cule lamzin a hlat ruangah a man ding ih, mi that pang tupa in hi hlanah a innhnenpa cu a rak huat lo ruangah, amah cu thitlak a si lo nân, a that pang ding. 7 Curuangah na hnenah, ‹Nangmai hrangah khua pathum rethran aw,› tiin thu ka lo pe a si.\n8 «Cule Jehovah na Pathian in na pupápawl hnenih sia a rak săm vekin, na ramri a kauter ih, na pupápawl hnenih pe dingih a rak tiamkam mi ram a lo pek asile, 9 tuihni ih thu ka lo pek mi Jehovah na Pathian duhdawt ding le a lamzinpawl ih feh camcin ding, hi thupekpawl hmuahhmuah na thlun ih, na tuah hai asile, hih khua pathum hleiah a dang khua pathum na hrangah na bêt leh ding. 10 Culole ro dingah Jehovah na Pathian ih a lo pek mi na ram sungah mawh nei lo thisen suah a um pang ding ih, cuticun thisen suahnak mawh na parah a um pang ding.\n11 «Asinan mi pakhat khat in a innhnen a hua ih, amah cu a bawhthup, a zuanhnawh ih thi dingin a vua, cutin cu pa cu a thi. Cule amah cu himi khuapawl lakih pakhat ah a tlanluh asile, 12 cu paih khua ih khaw upapawl in mi an thlah pei ih, cutawk ihsin cu pa cu an hruai pei. Cule cu pa cu thisen phuba latu hnenah an ap pei, cutin cu pa cu a thi ding. 13 Lainatnak mit in na zoh lo pei, cuhnakin Israel lak ihsin mawh nei lo thisen parih mawh cu na hlorálter sawn pei. Cutin na lam a tluang ding. 14 Jehovah na Pathian in nei dingih a lo pek mi ram ih na co ding mi na ro sungah, khuahlan upapawl ih an tuah cia mi na innhnen ramri lung na ṭhawn lo pei.\n15 «Mawhsualnak pakhat khat asilole a sual tuah mi sualnak pakhat khat thuhla ah mi pakhat dokalhin theihpitu pakhat a ding lo pei. Theihpitu pahnih simaw, pathum simaw ih kâ ihsin thuhla cu hngehter a si pei. 16 Theihpitu dik lo in mi pakhat khat, thilsual tuah puhin a dīn asile, 17 cumi thubuai neitu cu an pahnih in Jehovah hmaiah le cumi laiih rawngbawltu puithiampawl le thuṭhentu hmaiah an ding pei. 18 Cule thuṭhentupawl in fimkhur zetin an zingzăwi pei ih, ngai hnik, cuih theihpitu cu a unau parih dik lo zetin thu a theihtertu theihpitu dik lo a si ahcun, 19 a unau parah tuah dingih a tum mi vekin amah parah na tuah pei. Cutin nan lak ihsin thil ṭhalo na hlorálter pei. 20 Cule a tāng lai mipawl in an hna in an thei ding ih, an ṭih ding, cule cuih hnu ihsin nan lakah cuvek thil ṭhalo an tuahsualsal nawn lo ding. 21 Lainatnak mit in na zoh lo pei. Nunnak aiah nunnak, mit aiah mit, ha aiah ha, kut aiah kut, ke aiah ke a si pei.\n1 «Na ralpawl do dingah na fehsuak ih, rángpawl le ránglêngpawl le nangmah hnakih tamsawn miphun na hmuh tikah, cupawl cu ṭih hlah. Ziangahtile Izip ram ihsin a lo hruaisuaktu Jehovah na Pathian cu na hnenah a um a si. 2 Cun hitin a si ding, ral nan do zik thlang tikah, puithiam in a rak naih pei ih, mi senpi hnenah thu a sim pei. 3 Cule an hnenah, ‹Maw Israel, ngai hnik, tuihsun ah nan ralpawl nan do zik thlang. Zâm hlah uh, ṭih hlah uhla, hamhaih hlah uhla anmah ruangah nan thinphâng fawn hlah seh. 4 Ziangahtile Jehovah nan Pathian, nan zawngih a fehtu amah in nanmah lo rūn dingin nan hrangah nan ralpawl cu a do ding,› tiah a ti ding.\n5 «Cun hotupawl in mi senpi hnenah, ‹Inn thar sak ih, cumi ap hrih lo tu an um maw? Va feh in a inn ah va kirsal seh, culole raldonak ah a thi pang ding ih, mi dang in cumi cu an ap pang ding. 6 Sabit hmuan a tuah naih a ei hrih lo tu an um maw? Va feh in a inn ah va kirsal seh, culole raldonak ah a thi pang ding ih, mi dang in cumi cu an ei pang ding. 7 Cule nunau pakhat nupi dingah ham ih, amahnu ṭhi hrih lo tu an um maw? Va feh in a inn ah va kirsal seh, culole raldonak ah a thi pang ding ih, mi dang in cu nu cu an ṭhi pang ding,› tiin an ti pei.\n8 «Hotupawl in mi senpi hnenah thu simbêt hai sehla, ‹Miṭihhrut le zâm pa a um maw? Va feh in a inn ah va kirsal seh, culole amai thinlung vekin a unaupawlih thin a nau pang ding,› tiah an ti pei. 9 Cule hitin a si ding, hotupawl in mi senpi hnenih thu an sim ṭheh tikah, mi senpi hotu ah ralkap bawipawl an ruat pei.\n10 «Khua pakhat do dingih na va naih tikah, cuih khua hnenah remnak thu phuang aw. 11 Cule hitin a si ding, na remnak thuphuan mi an cohlan ih, kăwtka an lo ăwn asile, cuih khawpi sungih hmuh mi mi senpi hmuahhmuah cu nangmai hrangih ṭuan dingin hranhramin na fial hai pei ih, nangmah an lo rian ding a si. 12 Cun cuih khua cun nangmah thawn remnak tuah loin, a lo do sawn ding asile, cuih khawpi cu na kulh pei. 13 Cule Jehovah na Pathian in cumi cu na kut ih a lo pek tikah, mipa hmuahhmuah ralnâm hriam in na that ṭheh hai pei. 14 Asinan nunaupawl, fanau tetepawl, sumhnámpawl le khaw sungih a um mi hmuahhmuah le cuih khaw ralthillawn hmuahhmuah cu nangmai hrangah na la pei. Cule Jehovah na Pathian ih a lo pek mi na ralpawlih rallâksum na ei pei. 15 Hi miphunpawlih khuapawl a si lo mi, nangmah thawi a hlat tuknak ih um khua hmuahhmuah parah hitivekin na tuah pei.\n16 «Asinan Jehovah na Pathian in ro ih a lo pek mi hi miphunpawlih khuapawl parah cun thaw a nei mi zianghman a nungin na zuah lo pei. 17 Cuhnakin Jehovah na Pathian in thu a rak lo pek vekin, Heth-mi, Amor-mi, Kanaan-mi, Periz-mi, Hiv-mi le Jebus-mi pawl cu na hlorálter thluh hai sawn pei. 18 Culole an pathianpawl hrangih an tuah mi, an thil fihnungzapawl hmuahhmuah bangtukin tuah dingah an lo zirh ding ih, Jehovah nan Pathian lakah nan sual pang ding.\n19 «Cun khaw pakhat la dingih na do laiah, cuih khua cu reipi na kulhkhŭm tikah, cutawk ih um mi thingkungpawl kha hreitlung ih hau-in na siatsuah hai lo pei. Cupawl ihta na ei thei asile, a kulhnak ih hman dingah cupawl cu na hau lo pei, ziangahtile lóram ih thingkung cu minung nunnak a si. 20 Rawl hrang ṭha thingkung an si lo ti na theih mipawl lawngte nangmah a lo dotu khua na lâk hlanlo, cuih khawpi kulhkhŭmnak saknak hrangah na siatsuah thei ih, na hau thei a si.\nA Thattu Theih Lo Mi Mithi hrang Dān\n1 «Jehovah na Pathian in la dingih a lo pek mi ram ah, a thattu zo a si ti theih lo mi, thah mi pakhat ramlak ah lum ih hmuh asile, 2 na miupapawl le na thuṭhentupawl an fehsuak pei ih, thah mi pa hnen ihsin a kimvel khuapawl hlat zât an tah pei. 3 Cule hitin a si ding, thah mipa a naihtubik khaw upapawl in hna ṭuan dah lo le hngawngkol bât dah lo mi câwla an la pei. 4 Cuih khaw upapawl cun câwla cu tidai luang rero lai mi kâwr ah an hruaithla pei. Cuih hmun cu lei leh dah lo mi le thlai cīn dah lonak hmun a si ih, cutawk kâwr ah câwla-ih hngawng cu an khiak pei. 5 Cun Levi fapa, puithiampawl in an va naih pei, ziangahtile annih cu Jehovah na Pathian in a hrangih rawngbawl dingah le Jehovah hmin ih thlawsuah pe dingah a hril mi an si. Anmai ṭawngkam in thubuai tinkim le tuahmawhawknak tinkim cu tifel a si pei. 6 Cule thah mipa a naihtubik khaw upapawl hmuahhmuah cun tikâwr ih a hngawng an khiah mi câwla parah an kut an khawlh pei. 7 Cun annih in an sâng pei ih, ‹Hih thisen hi kan kut ih suah mi a si lo ih, kan mit khal in a rak hmu fawn lo. 8 Maw Jehovah, na rak tlen mi na mi Israel parah sualkhuhthawinak tuahsak aw, mawh nei lo thisen suahnak mawh kha na mi Israel parah ret hram hlah,› tiah an ti pei. Cule thisen mawh hrangah an aiah sualkhuhthawinak tuahsak a si pei. 9 Cutin Jehovah mithmuhah a dik mi na tuah tikah, nan lak ihsin mawh nei lo thisen suahnak mawh kha na hlorálter ding.\nRalkaih Nunau Ṭhitnak hrang Dān\n10 «Na ralpawl do dingin na fehsuak ih, Jehovah na Pathian in na kut ah anmahpawl cu a lo pek ih, anmahpawl cu ralkaih ih na hruai hai tikah, 11 ralkaihpawl lakah nunau hmel ṭha na hmu, cule cu nu cu na nupi ih lâk dingah amah cu na ha a hiau, 12 cun cu nu cu na inn ah na hruai pei, cule a lu a ziat pei ih, a tínpawl tla a tán pei. 13 A ralkaihnak hnipuan a hlít pei ih, na inn ah a tāng pei, cule thla khat pumhlum a nu le a pa a sūn pei. Cu hnuah a hnenah na lut ding ih, a pasal na si ding, cule anih cu na nupi a si ding. 14 Cule hitin a si ding, cu nuih parah na lung a si lo asile, amah cu a duhnak ah na fehter pei, asinan amahnu cu paisa ah na zuar hrimhrim lo pei. Amah cu sál vekin na tuah lo pei, ziangruangahtile amahnu cu ningzakmualpho ko na rak tuah zo.\nFatir Ro Co Dān\n15 «Mi pakhat in nupi pahnih a nei ih, pakhat a duh ih pakhat a duh lo, cule cuih a duh mi le a duh lo mi an pahnih in fapa an hrinsak veve. Cule fapa fatir cu a duh lo mi nupi ih hrinsak mi asile, 16 hitin a si pei, a neih mipawl kha a fapapawl hnenih ro a zĕm ni ah, fatir taktak a si mi, a duh lo mi nuih fapa aiah a duh mi nuih fapa kha fatir sinak a pe thei lo. 17 Cuhnakin a duh lo mi a nupi-ih fapa kha fatir a si ti lăngternak ah a neih mi hmuahhmuah sung ihsin covo alet in a pe sawn pei. Ziangahtile amah cu a thazang hramthăwknak a si. Fatir sinak thuneihnak cu amai ta a si.\nFapa Hél hrang Dān\n18 «Mi pakhat in a paih aw simaw, a nuih aw simaw ngaithla duh lo fapa lungruh le helhmang a nei ih, nun an sim tikih a ngaithlak lo asile, 19 amah kha a nu le a pa in an kaibĕt pei ih, a khaw upapawl hnen, amai umnak khua kăwtka ah an hruaisuak pei. 20 Cule annih in a khaw upapawl hnenah, ‹Hih kan fapa hi lungruh le helhmang a si. Kan thu a lung lo, amah hi misăwkphăk le zu phâm a si,› tiah an ti pei. 21 Cun a khawmi mipa hmuahhmuah in amah kha lungto in an dengthat pei. Cutin nan lak ihsin thil ṭhalo nan hlorálter pei, cule Israel-mi hmuahhmuah in an thei ding ih an ṭih ding.\n22 «Mi pakhat in thihnaktlak sual a tuah asile, thah a si pei ih, thing parah na thlai pei. 23 Ro dingah Jehovah na Pathian ih a lo pek mi ram na bawrhbanterlonak dingah a ruang cu thing parah zanvar a tâng lo pei, cuih ni ah amah cu na phum tengteng sawn pei, ziangahtile thing parih thlai mi cu Pathian camsiat mi a si.\n1 «Na unaupaih câw simaw, tuu simaw a vâkhlo mi simaw na hmuh tikah, na umsan men lo pei. Cupawl cu na unaupa hnenah na hruaikirsal tengteng pei. 2 Cule na unaupa cu na kiangnaiah a um lo ih, cu pa cu na theih lo asile, cumi cu na inn ah na hruai pei, cule na unaupa in a hawl hlan sung na inn ah a um pei. Cun a hnenah na pesal pei. 3 Cuvek thothoin a lāk par khalah na tuah pei, cule a sinfen khalah na tuah pei. Na unaupaih thil hlo mi pauhpauh, cuih a hlohter mi na hmuh mi cu cuvek thothoin na tuah pei. Na umsan men lo pei.\n4 «Na unaupaih lāk simaw, a câw simaw lamzin ih a tlu na hmuh tikah, na umsan men lo pei. Cupawl thoter dingah amah cu na bawm tengteng pei.\n5 «Nunau in mipa thuamhnaw a hruk lo pei ih, mipa khal in nunau sinfen a hruk fawn lo pei. Ziangahtile cuvekih tuahtu hmuahhmuah cu Jehovah na Pathian hrangah fihnungza an si.\n6 «Na hmai zintluan ah thingkung par simaw, lei ah a fanotepawl simaw, a tipawl thawi a um mi simaw vâte bu a um ih, a pinu in cuih a fanotepawl simaw, a tipawl simaw a ăwp lai asile, a fanote zawngah a pinu cu na la cih lo pei. 7 A pinu kha na thlah tengteng pei ih, a fanopawl kha nangmai hrangah na la pei. Cutin na lam a tluang ding ih, na nunkhua a sau ding.\n8 «Inn thar na sak tikah, mi pakhat khat na inn par ihsin a tlak ih na sungkua parah thisen suahnak mawh na thlĕnlonak dingah, na inn tlun khuh kimvelah khamtu na tuah pei.\n9 «Na sabit hmuan ah thlaici phun dangdang na cingrawi lo pei. Culole na rak cīn mi thlaici rah le na sabit hmuan rah an bawrhbang pang ding.\n10 «Câwcang le lāk in lei na lettlang lo pei.\n11 «Sahmul le patzai fêmte rawi ih tah mi sinfen na hruk lo pei.\n12 «Na sĭn mi puan a kil pali ah a fêm na tuah pei.\nThianhlimnak hrang Dān\n13 «Mi pakhat in nupi a nei ih, a hnenah a lut, cule amah cu a hua, 14 cule cu nuih parah ningzakza thilpawl a puh ih, hminseter in, ‹Hi nu hi ka nei ih, a hnenih ka luh tikah fala him a sinak fiangtertu ka hmu lo,› a ti asile, 15 cuih fala-ih nu le pa in cuih fala, fala him a sinak fiangtertu kha an la pei ih, kulh kăwtka ih khaw upapawl hnenah an run keng pei. 16 Cule cuih fala-ih pa in, ‹Ka fanu hi hi pa hnenah a nupi dingah ka pe ih, amah cu a hua. 17 Cule ngai hnik uh, amahnuih thuhla ah, «Na fanu hi fala him a sinak fiangtertu ka hmu lo,» tiin ningzakza thilpawl a puh, asinan hipawl hi ka fanuih fala him a sinak fiangtertupawl an si,› tiah a ti pei. Cule cuih puan cu khaw upapawl hmaiah an pharh pei. 18 Cun khaw upapawl in cu pa cu an hruai pei ih dān an tat pei. 19 Cule cu pa cu ngun tangka shekel 100 an kuanter pei ih, falanuih pa hnenah an pek pei. Ziangruangahtile Israel fala him hnenah hminsiatnak a thlenter a si. Cule cu nu cu a nupi a si pei ih, cu nu cu a damsung hmuahhmuah aa mâk thei lo.\n22:19a a mâk: A ṭawng hrampi ah dawihlo ti a si.\n20 «Asinan cuih thil cu a dik ih, falanuih hrangah fala him a si ti fiangtertu hmuhsuah a si lo ahcun, 21 cuih fala cu a paih inn sângka ah an suahpi pei ih, cu nuih umnak khawmi mipapawl in cu nu cu lungto in an dengthat pei. Ziangruangahtile a paih inn sungah nunau-mipa sualnak tuahnak in Israel ram ah ningzahmualphoza thil a tuah. Cutin nanmah lak ihsin thil ṭhalo cu na hlorálter ding a si.\n22 «Mi pakhat kha pasal a nei lai mi nunau thawn an ihtlang hmuh asile, cuih nunau a ihpitupa le a nunau, an pahnih in an thi pei. Cutin Israel ram ihsin thil ṭhalo cu na hlorálter pei.\n23 «Pasal nei dingih an ham mi fala him pakhat kha mipa pakhat in khaw sungah a táwng ih a ihpi asile, 24 cute pahnih cu khawkulh kăwtka ah na hruaisuak hai pei ih, anmah cu lungto in na dengthat hai pei. Cuih falanu cu khaw sungah a um ko nân, a au lo ruangah le cu pa in a innhnenpaih nupi ningzakmualpho ko a tuah ruangah a si. Cutin nanmah lak ihsin thil ṭhalo cu na hlorálter ding a si.\n25 «Asinan mi pakhat in nupi dingih ham mi fala kha ramlak ah a táwng, cu nu cu kaihrem tahratin a ihpi asile, a ihpitupa lawng a thi pei. 26 Asinan fala parah cun zianghman na tuah lo pei. Cuih fala parah thihnaktlak sual zianghman a um lo. Ziangahtile hih thubuai cu mi pakhat in a innhnenpa a zuanhnawh ih, a thah vek a si. 27 Ziangahtile cu pa cun cu nu cu ramlak ih a tawn mi a si, ham mi fala cu a rak au ko nân, amah runtu ding zohman an um lo.\n28 «Mi pakhat in ham lo mi fala him a hmu ih a kaihrem ih a ihpi, cule annih cu hmuh an si le, 29 cu nu a ihpitupa in, cuih falanuih pa kha ngun tangka shekel 50 a pe pei. Cule cu nu cu anih in ningzakmualpho ko a tuah ruangah a nupi ah a cang pei. A damsung hmuahhmuah cu nu cu a mâk thei lo.\n30 «Mi pakhat in a paih nupi a ṭhi lo pei ih, a paih puan zim a hlîp fawn lo pei.\nMipi-umkhawmnak ih Tel Sian lo Mipawl\n1 «Sŭtkuai ruangih tilper mi le a zahmawh tán mi cu Jehovah hrangih punkhawmnak ah a lut lo pei.\n2 «Fasâwn cu Jehovah hrangih punkhawmnak ah a lut lo pei. San hratnak tiang hman Jehovah hrangih punkhawmnak ah a cithlahpawl zohman an lut lo pei.\n3 «Ammon-mi le Moab rammi cu Jehovah hrangih punkhawmnak ah an lut lo pei. San hratnak tiang hman Jehovah hrangih punkhawmnak ah kumkhuain a cithlahpawl zohman an lut lo pei. 4 Ziangruangahtile Izip ram ihsin nan ra suah tikah lamzin ah ti le sang thawn an rak lo hmuak lo ih, nangmah camsiat dingah Mesopotamia ram Pethor khua ih um Beor fapa Balaam kha nangmah dokalhin an rak hlăn ruangah a si. 5 Sikhalsehla Jehovah na Pathian in Balaam cu a rak ngaithla duh lo, cuhnakin Jehovah na Pathian in a lo duhdawt ruangah, Jehovah na Pathian in camsiatnak cu na hrangah thlawsuah ah a cangter sawn a si. 6 Kumkhuain na damsung hmuahhmuah ziang tik hmanah an hrangah remdaihnak na hawlsak lo pei ih, an lamtluannak ding khal na hawlsak fawn lo pei. 7 Edom-mi na tĕn lo pei, ziangahtile anih cu na unaupa a si. Izip-mi na fih lo pei, ziangahtile amai ram ah khawtluang mi na rak si dah. 8 An hrin mi a san thumnak tefapawl cu Jehovah hrangih punkhawmnak ah an lut thei ding.\n9 «Na ralpawl do dingah ralkappawl an fehsuak tikah, thil sualrál kip lak ihsin nangmah le nangmah kilhimaw aw. 10 Nan lakih mipa pakhat khat cu, zan ah a hnen ihsi a suak mi thil ruangah a thianglo asile, nan riahhmun khuarnak ihsin lengah a suak pei. Nan riahhmun khuarnak sung lamah a lut lo pei. 11 Asinan hitin a si ding, zan lam a thlen tikah, tidai in a khawlh aw pei, cule ni a tlak tikah riahhmun khuarnak ah a lut pei.\n12 «Cuihhleiah riahhmun lengah na dailennak dingah hmun pakhat na nei pei. 13 Cule na ralthuam lakah hmanrua pakhat na keng cih pei ih, riahhmun khuarnak lengih na to tikah, cumi in na lai pei ih, na her pei, cule na zunpâwng kha na silh pei. 14 Ziangahtile Jehovah na Pathian cu nangmah runsuak dingah le na ralpawl na hnenih lo pe dingah na riahhmun sungah a vakkûal a si. Nan lakah a bāl mi pakhat khat a hmuh asile, nan hnen ihsin a kirhlo ding. Curuangah na riahhmun cu a thianghlim pei.\n15 «A pu hnen ihsin na hnenih a ra tlânsuaktu sál cu a pu hnenah na pekirsal lo pei. 16 Anih cun amai duhnak hmun, na khawpipawl lakih pakhat khat sungah amai umnak ding a hril thei ih, nan lakah a cêng thei. Amah cu na palbĕt lo pei.\n17 «Israel fanupawl lakah sakhaw hlawhhlâng an um lo pei ih, Israel fapapawl lak khalah sakhaw hlawhhlâng an um fawn lo pei. 18 Hlawhhlâng hlawhmanpawl siseh, auico hlawhman siseh, Jehovah na Pathian inn ah thutiam thawhhlawm pakhat khat hrangah na keng lo pei. Ziangahtile hite pahnih cu Jehovah na Pathian hrangah fihnungza an si.\n23:18a uico: Biaknaksakhua thawi pehtlaiaw mi mipa hlawhhlâng a si. An biaknaksakhua temple ah an um ṭheu.\n19 «Na unaupa hnenah a ṭhangin na cawih lo pei. Paisa simaw, rawl simaw thil pakhat khat a ṭhangin na cawih lo pei. 20 Ram dang mi hnenah a ṭhangin na cawih thei, asinan la dingih na luhnak ram ah na kut ṭuan mi hmuahhmuah ah Jehovah na Pathian in a lo thlawsuahnak dingah, na unaupa hnenah a ṭhangin na cawih lo pei.\n21 «Jehovah na Pathian hnenih thutiam na tuah tikah, cumi tlamtlingter dingah na tlai lo pei. Ziangahtile Jehovah na Pathian in cumi cu na hnenah a lo hlâm tengteng ding ih, cumi cu na hrangah sual a si ding. 22 Asinan thutiam tuah na sūpawk asile, cumi cu na hrangah sual a si lo ding. 23 Na hmur ihsin a rak suak zo mi cu tuahsuak dingin na fimkhur pei, ziangahtile Jehovah na Pathian hnenah na kâ in na rak tiamkam mi cu nangmai duhhrilnak in thu na rak tiam a si.\n24 «Na innhnen sabit hmuan ih na feh tikah, sabit rahpawl cu na duhtawkin khawp ko na ei thei, asinan na bawm sungah cun na săn lo pei. 25 Na innhnen thlairawl ding lai ló ih na feh tikah, a vuipawl cu na kut in na sik thei, asinan na innhnen thlairawl ding lai parah favah na hmang lo pei.\n1 «Mi pakhat in nupi a nei ih, a ṭhit tikah, hitin a si, cu nu ah thianhlimlonak a rak hmuhsuak ruangah cu nu in cu paih mit ah duhsaknak a táwng lo. Cule cu nuih hnenah cu pa cun mâknak ca a ngan ih, cumi cu cu nuih kut ah a ret, cule cu nu cu a inn ihsin a thlahsuak. 2 Cu nu cu cu paih inn ihsin a păwksuak, cule a feh ih, a dang mi pakhat ih nupi ah a cang.\n3 «A pasal neta in cu nu cu a hua ih, a hnenah mâknak ca a ngan, cumi cu cu nuih kut ah a ret ih, a inn ihsin a thlahsuak simaw, nupi ih a rak neitu a pasal neta a thi simaw asile, 4 cu nu a bawrhban hnuah cun a nupi si dingah amah mâktu a pasal hmaisa in cu nu cu a neisal thei lo. Ziangahtile cumi cu Jehovah hmaiah fihnungza a si. Ro dingih Jehovah na Pathian ih a lo pek mi ram ah sual na keng lo pei.\n5 «Mi pakhat in nupi thar a ṭhit tikah, ral do dingah a fehsuak lo pei ih, hnaṭuan pakhat khat khalah ṭuanvo pek a si lo pei. Anih cu inn ah kum khat sung a âwl pei ih, a rak ṭhit mi a nupi hnenah lungawiaipuannak a thlĕn pei.\n6 «Zohman in kămawknak hrangah riallung pumhlum simaw, riallung tlunta simaw an la lo pei, ziangruangahtile kămawknak hrangah mi pakhat nunnak a laksak vek a si ding.\n7 «Mi pakhat in Israel tefapawl lakih a unau pakhat khat a ru ih, cu pa cu sál vekih a tuah simaw, a zuar simaw hmuh asile, a rutupa cu a thi ding a si. Cule nan lak ihsin thil ṭhalo cu na hlorálter pei.\n8 «Phārnathri thuhla ah ralring aw, puithiam a si mi Levi-mipawlih an lo zirh ding mi hmuahhmuah bangtukin ṭha zetih thlun dingin fimkhur uh. Anmah thu ka rak pek vekin, tuah dingah nan fimkhur pei. 9 Izip ram ihsin nan suah tikah, lamzin ah Miriam parah Jehovah na Pathian in ziang a tuah ti kha máng ringring aw.\n10 «Na innhnen hnenah thil pakhat khat na cawih tikah, a kămawknak va la dingin a inn ah na lut lo pei. 11 Nang cu lengah na ding pei ih, thil na cawih mipa in kămawknak cu lengah na hnenah a rak keng pei. 12 Cule cu pa cu a farah asile, a kămawknak cu zanvar na hreng lo pei. 13 A kămawknak cu ni a tlak tikah amai hnenah na khirhsal tengteng pei, cutin anih cu amai puan sungah a it thei ding ih thlawsuah a lo pe ding. Cule cumi cu Jehovah na Pathian hmaiah na hrangah dingfelnak a si ding.\n14 «Na unaupawl lakih pakhat simaw, na khawpi kăwtka sungih na ram ih um khawtluang mipawl lakih pakhat simaw, mifarah le mitlasam hlawhfa cu na palbĕt lo pei. 15 A hlawhmanpawl cu ni tin na pe pei ih, ni in tlâkpi hlah seh. Ziangahtile amah cu mifarah a si ih, cumi cu a hngahhlap mi a si. Culole Jehovah hnenah nangmah dokalhin a ausuak pang ding ih, cumi cu na hrangah sual a si pang ding.\n16 «Palepawl cu an fātepawl aiah thah an si lo pei ih, fātepawl khal an palepawl aiah thah an si lo pei. Mi pakhat cu amai bul sual ruangah thah a si pei.\n17 «Ram dang mi le pa nei lo pawlih phu thuṭhennak cu na merhkâwi lo pei ih, kămawknak ah nuhmei sinfen na la fawn lo pei. 18 Asinan nangmah cu Izip ram ah sál na rak si dah ih, cutawk ihsin Jehovah na Pathian in a rak lo tlen ti kha máng ringring aw. Curuangah hi thil hi tuah dingah thu ka lo pe a si.\n19 «Na ló ih na thlairawl na ah tikah, ló ah fângtel na hngilh pang asile, cumi la dingah na kirsal lo pei. Jehovah na Pathian in na kut hnaṭuan hmuahhmuah a lo thlawsuah theinak dingah, cumi cu ram dang mi, pa nei lo le nuhmei pawl hrangah a si ding a si. 20 Na olif kungpawl na athawi tikah, a hngepawl kha na vawbêt lo pei. Cumi cu ram dang mi, pa nei lo le nuhmei pawl hrangah a si ding a si. 21 Na sabit hmuan ih sabit rahpawl na lawh tikah, hnu na zulhsal lo pei. Cumi cu ram dang mi, pa nei lo le nuhmei pawl hrangah a si ding a si. 22 Cule nangmah cu Izip ram ah sál na rak si dah ti kha na máng ringring pei. Curuangah hi thil hi tuah dingah thu ka lo pe a si.\n24:20a thawi: A rahpawl tla dingin an thawi.\n1 «Mi taza an cuaiawk ih, thuṭhennak ih an thlen asile, thuṭhentupawl in an thu an ṭhensak pei ih midingfel cu thiam an coh ding ih, misualrálpa cu thiamlo an coh ding. 2 Cule hitin a si ding, misualrálpa kha vuaktlak asile, thuṭhentu in cu pa cu a itter pei ih, amai hmaika-ah, a mawhdān izirin ziangmaw zât vuak a si pei. 3 Vei 40 a vaw pei ih, a vawbêt nawn lo pei, culoahcun thuṭhentu in hi hnakih tam vei tampi a vaw pang ding ih, na unaupa cu na mithmuhah ningzakmualphoin a um pang ding.\n4 «Câwcang in thlairawl a cīl laiah a hmur na ṭem lo pei.\n5 «Unau mipapawl cu hmunkhatah khua an sa, an lakih pakhat cu a thi ih, fapa a nei lo, a thi mi paih nuhmei cu sungkua leng, mi dang neihter a si lo pei, a pasalih unaupa cu a hnenah a lut pei ih, cu nu cu a nupi ah a ṭhi pei. Cule cu nu hnenah a pasalih unaupaih ṭuanvo a tuahsuak pei. 6 Cule hitin a si ding, a hrin mi fapa fatir cu a thi mi a unaupaih hmin hrangah a ding ding, cutin Israel-mipawl lakah a hmin thaihloh a si lo ding.\n7 «Asinan cu pa cun a unaupaih nupi cu a ṭhi duh lo asile, a unaupaih nupi cu khawpikulh kăwtka ih upapawl hnenah a hung fehso pei ih, ‹Israel ram ah a unaupa hrangah hmin pakhat dĭn ding ka pasalih unaupa in a êl. Pasal unaupaih ṭuanvo a ṭuansuak duh lo,› tiah a ti ding. 8 Cun a umnak khaw upapawl in cu pa cu an ko pei ih, an be pei. Asinan cu pa cu ṭangbĕt in, ‹Cu nu ka ṭhi duh lo,› a ti asile, 9 a unaupaih nupi cun upapawl hmaika-ah cu pa cu a ra naih pei ih, a kedam cu a ke ihsin a phawihsak pei, a hmaiah cil a phui pei, cule a sâng pei ih, ‹A unaupaih sungza dĭn duh lo tupaih parah hitivekih tuah a si pei,› tiah a ti pei. 10 Cule cu paih hmin cu Israel ram ah, ‹Kedam phawihsak mi paih sungza,› tiah kawh a si pei.\n11 «Mi pahnih, mi pakhat le a unaupa, an sualaw ih, a thawitupaih kut ihsin a pasal run dingah pakhat deuhih nupi in a rak naih ih, a kut a suah ih a tilbawr in cu pa a kaih asile, 12 cu nuih kut cu na tansak pei, cu nu cu lainatnak mit in na zoh lo pei.\n13 «Na dip sungah cuailung dangdang, a rit le a zâng na nei lo pei. 14 Na inn sungah atahnak dangdang, a tûm le a te na nei lo pei. 15 Jehovah na Pathian ih a lo pek mi ram ah na nunkhua a sau theinak dingah, cuailung kim le dik, tahnak kim le dik na nei pei. 16 Ziangahtile cuvek thilpawl a tuahtu hmuahhmuah, dingfel lo zetih a tuahtu hmuahhmuah cu Jehovah na Pathian hrangah fihnungza a si.\n25:14a tahnak dangdang: A ṭawng hrampi ah cun, «efa khat le efa khat,» ti a si. «Efa» ti ṭawngfáng hi hi tawkah a tlangpi tahnak hrangih hman a si.\n17 «Izip ram ihsin na ra suahnak lamzin ah Amalek in na parah ziang a tuah ih, 18 lamzin ah a rak lo táwng ih, thabāng le cau ih na um laiah, na dung lamih a um mi thazang nei lo pawl hmuahhmuah kha na dung lam ihsin ziangtin a lo do ti kha cîng ringring aw. Cule anih cun Pathian a ṭih lo. 19 Curuangah hitin a si ding, Jehovah na Pathian in ro ah la dingih a lo pek mi ram ah Jehovah na Pathian in na kimvelih ral hmuahhmuah lak ihsin cawlhhahdamnak a lo pek tikah, Amalek cīn ringring nak cu van rāng hnuai ihsin na thaihlo pei. Cumi cu na hngilh lo pei.\nṬhen Hra Ṭhen Khat le Thlaithar\n1 «Cule hitin a si ding, Jehovah na Pathian in ro ih a lo pek mi ram na thlen ih, cumi cu na la ih, na va cēn tikah, 2 Jehovah na Pathian ih a lo pek mi na ram ihsin na khawm ding mi, lei ih rahsuah mi hmuahhmuah lakih a hmaisabik lakih a hrekkhat na la pei ih, kho ah na ret pei, cule Jehovah na Pathian in a hmin cēnnak ah tuah dingih a hril mi hmun ah na feh pei.\n3 «Cule cuih cān ih puithiam a si mi pa hnenah na feh pei ih, a hnenah, ‹Kanmah pe dingin Jehovah in kan pupápawl hnenih sia a rak săm mi ram ah ka lut zo tiah tuihni ah Jehovah na Pathian hnenah ka thăn a si,› tiah na ti pei. 4 Cun puithiam cun na kut ihsin kho kha a la pei ih, Jehovah na Pathian-ih Biakṭheng hmaiah a ṭhum pei. 5 Cule nang in Jehovah na Pathian hmaiah na sang pei ih, ‹Ka pa cu a thi cuahco mi Siria-mi a si, anih cu Izip ah a vung suk, cule mipum málte siin cu tawkah a vung cêng. Cule cu tawkah miphun pakhat, ropi, cak le tampi ah a vung cang. 6 Asinan Izip-mipawl in in tuahsia, in zawnzaiter ih kan parah a har zet mi sáltannak in tuarter. 7 Cun Jehovah kan pupápawlih Pathian hnenah kan ausuak ih, Jehovah in kan aw a thei, cule kan zăwnzaihnak le kan ṭuanbăngnak le in palbĕtnak pawl tla a hmu. 8 Cule Jehovah in Izip ram ihsin, kut cak, bân suahnak, ṭihnung rapthlak le hminsinnakpawl le mangbangzapawl hmangin in hruaisuak. 9 Anih in hi hmun ah in hruai ih, hi ram, hnawiti le khuaitizu luannak ram hi in rak pe. 10 Cule atu ah, ngai hnik, Maw Jehovah, keimah i pek mi leiram ih rah hmaisabik ka rak keng a si,› tiah na ti pei. Cun cumi cu Jehovah na Pathian hmaiah na ret pei ih, Jehovah na Pathian hmaiah na băwkkhup pei. 11 Jehovah na Pathian in nangmah le na sungza hnenih thil ṭha tinkim a rak lo pek mi parah nangmah cu Levi-mi le nan lakih um ram dang mi thawn lungawiaipuangin na um pei.\n12 «A kum thumnak cu ṭhen hra ṭhen khat kum a si. Na ṭuan rahsuah ihsin ṭhen hra ṭhen khat hmuahhmuah na khawm ṭheh tikah, Levi-mi, ram dang mi, pa nei lo le nuhmei pawl na pe pei, cutin annih in na khawpi kăwtkapawl sungah an ei ding ih an puar ding. 13 Cun nang in Jehovah na Pathian hmaiah, ‹Ka inn ihsin thil thianghlimpawl ka rak ṭhawnhlo ih, thu i rak pek mi na thupekpawl hmuahhmuah bangtukin Levi-mi, ram dang mi, pa nei lo le nuhmei pawl ka rak pe fawn. Na thupekpawl cu ka pahbăl lo ih, ka hngilh hai fawn lo. 14 Lusûn ka si laiah cumi sung ihta zianghman ka ei lo ih, ka thianlo laiah cumi sung ihta zianghman ka ṭhawn fawn lo, cule mithi hrangah cumi sung ihta zianghman ka pe fawn lo. Jehovah ka Pathian aw ka ngaithla ih thu i pek mi hmuahhmuah bangtukin ka tuah. 15 Na umnak hmun thianghlim, van ihsin run zoh awla, na mi Israel le kan pupápawl hnenih sia na rak săm vekih in pek mi ram, hnawiti le khuaitizu luannak ram cu thlawsuah pe aw,› tiah na ti pei.\n16 «Tuihni ah Jehovah na Pathian in hi sakhaw dānpawl le cīn le dānpawl thlun dingah thu a lo pe a si. Curuangah nang cu cupawl thlun dingah na thinlung hmuahhmuah le na nunnak hmuahhmuah in na fimkhur pei. 17 Jehovah cu na Pathian a si tiin, a lamzinpawl zawh dingin le a sakhaw dānpawl, a thupekpawl, a cīn le dānpawl thlun dingin le a aw ngaithla dingin tuihni ah na phuang. 18–19 Jehovah in a lo tiamkam cia zo vekin nangmah cu a miphun hleice na si tiin le a thupekpawl hmuahhmuah na thlun ding le thangṭhatnak ah, hmin ah, upatnak ah, a rak sēmsuah mi miphun hmuahhmuah tlunah dinhmun sâng ih lo ret dingin le a rak sim zo vekin, Jehovah na Pathian hrangih miphun thianghlim na si ding tiin tuihni ah a phuang,» tiah Mosi in a ti.\n1 Mosi in Israel upapawl thawn mi senpi hnenah, «Tuihni ih thu ka lo pek mi thupekpawl hmuahhmuah hi thlun uh. 2 Cule Jehovah na Pathian ih a lo pek mi ram ah Jordan nan tankai ni ah hitin a si ding, nangmai hrangah lung tumpi pi na phun pei ih, ṭhúng na hnih pei. 3 Jordan na tankai tikah, cuih lungpi pipawl parah cun hi dān thu hmuahhmuah hi na ngan pei. Cutin Jehovah na Pathian ih a lo pek mi ram, hnawiti le khuaitizu luannak ram ah Jehovah na pupápawlih Pathian ih a rak lo tiamkam vekin na lut ding. 4 Curuangah Jordan nan tankai tikah hitin a si ding, tuihni ih thu ka lo pek mi, hi lungtopawl hi Ebal Tlang parah nan phun pei ih, ṭhúng na hnih hai pei.\n5 «Cule cu tawkah Jehovah na Pathian hrangah biakṭheng, lungtopawl ih tuah mi biakṭheng na dâwl pei. Cupawl parah thir hmanrua na hmang lo pei. 6 Jehovah na Pathian-ih biakṭheng kha ser lo mi lungto hlir in na dâwl pei. Cule cumi parah Jehovah na Pathian hrangah Meiur Thilhlănpawl na hlan pei. 7 Remnak Thilhlănpawl na that pei ih, cu tawkah na ei pei, cule Jehovah na Pathian hmaiah lungawiaipuangin na um pei. 8 Cule hi dān thu hmuahhmuah hi cuih lungtopawl parah fiang zetin na ngan pei,» tiah a ti.\n9 Cun Mosi le Levi-mi puithiampawl in Israel-mi hmuahhmuah hnenah, «Maw Israel, daiten um awla, ngai aw, tuihni ah nangmah cu Jehovah na Pathian-ih miphun ah na cang zo. 10 Curuangah Jehovah na Pathian aw na ngaithla pei ih, tuihni ih thu ka lo pek mi a thupekpawl le a sakhaw dānpawl na thlun pei,» tiin thu an pe.\nMalsawmnak le Camsiatnak\n11 Cule cuih ni ah Mosi in mi senpi hnenah, 12 «Jordan nan tankai tikah, mi senpi thlawsuah pe dingah Simeon, Levi, Judah, Issakar, Joseph le Benjamin pawl hi Gerizim Tlang parah an ding pei. 13 Cule camsiatnak săm dingah Ebal Tlang ah Reuben, Gad, Asher, Zebulun, Dān le Naftali pawl hi an ding pei.\nEbal Tlang ihsi Camsiatnak\n14 «Cule Levi-mipawl in Israel mipa hmuahhmuah hnenah aw ring zetin, 15 ‹Jehovah hrangih fihnungza a si mi, zungthiam kut ih tuah mi, kher mi simaw, bur mi simaw milim a tuahtupa le a thupteih dintupa cu camsiat si seh,› tiah an sawn pei. Cule mi senpi hmuahhmuah in an sâng pei ih, ‹Amen,› tiah an ti pei.\n16 « ‹A pa simaw, a nu simaw a upat lo tu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n17 « ‹A innhnenpaih ramri lung ṭhawntu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n18 « ‹Lamzin ihsin mitcaw a pêngtertu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n19 « ‹Ram dang mi, pa nei lo le nuhmei pawlih phu thuṭhennak a merhkâwitu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n20 « ‹A paih nupi a ihpitu cu a paih puan zim a hlîp ruangah camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n21 « ‹Ṭilva phun khat khat thawi a ittlangtu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n22 « ‹A farnu, a paih fanu simaw, a nuih fanu simaw a ihpitu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n23 « ‹A nupi-ih nu a ihpitu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n24 « ‹A thupteih a innhnen a thattu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n25 « ‹Mawh nei lo that dingah nawhthuh a eitu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\n26 « ‹Hih dān thu hmuahhmuah nunpinak ih a nĕmhnget lo tu cu camsiatin um seh,› tiah an ti pei. Cule mi senpi hmuahhmuah in, ‹Amen,› tiah an ti pei.\nThulunnak ruangih Malsawm\n1 «Cule hitin a si ding, tuihni ih thu ka lo pek mi a thupekpawl hmuahhmuah fimkhurteih thlun dingah, Jehovah na Pathian aw kha ṭhahnemngai zetih na ngaithlak asile, Jehovah na Pathian in leilung ih miphun hmuahhmuah tlunah dinhmun sâng ah a lo ret ding. 2 Cule Jehovah na Pathian aw na ngaithlak ruangah hi thlawsuahpawl hmuahhmuah hi na parah an thleng ding ih, a lo dawiman ding. 3 Khaw sungah thlawsuah na si ding ih, ramlak ah thlawsuah na si ding. 4 Na rilrah, na leiram rah, na sumhnám pungzai mi, na ranpi fano le na rante fano pawl cu thlawsuah an si ding. 5 Na kho le na sang nāwnnak khengkûm cu thlawsuah an si ding. 6 Na luh tikah thlawsuah na si ding ih, na fehsuak tikah thlawsuah na si ding.\n7 «Nangmah lo do dingih ra, na ralpawl cu Jehovah in na hmaiah a duaiter hai ding. Nangmah do dingah lamzin pakhat in an ra ding ih, lamzin pasarih in na hmaiah an zâm ding. 8 Jehovah in na rawl innpawl le na kut hnaṭuan hmuahhmuah ah na hrangah thlawsuahnak thu a pe ding ih, Jehovah na Pathian ih a lo pek mi ram ah a lo thlawsuah ding.\n9 «Jehovah na Pathian thupekpawl na thlun ih, a lamzinpawl na zawh asile, na hnenah sia a rak săm vekin, Jehovah in amah hrangih miphun thianghlim ah a lo dĭnhnget ding. 10 Cun leilung miphun hmuahhmuah in Jehovah hmin putu na si kha an hmu ding, cule an lo ṭih ding. 11 Jehovah in na pupápawl hnenah nangmah lo pe dingih sia a rak săm mi ram ah, na rilrah, na sumhnám pungzai mi, na leiram rahpawl ah Jehovah in a tawr a tawrin thil ṭha a lo pe ding. 12 Jehovah in na ram ah a tikcu teih ruah surter dingah le na kut hnaṭuan hmuahhmuah ah lo thlawsuah dingin a hlawnthil ṭha khawlnak, vanpawl, a lo ăwnsak ding. Miphun tampi na cawih ding, asinan nang cun na cawi lo ding. 13 Cule tuihni ih thu ka lo pek mi, Jehovah na Pathian thupekpawl hi na ngaithla ih, cupawl thlun dingih na fimkhur asile, Jehovah in mei si loin lu ah a lo tuah ding ih, nang cu hnuaiah si loin tlun hlirah na um ding. 14 Cule anmah rian dingah pathian dangpawl dung thlun dingah, tuihni ih thu ka lo pek mi kamsuakthupawl lakih pakhat khat ihsin vawrh lamah simaw, keh lamah simaw na pial lo pei.\nThulunlonak ruangih Camsiatnak\n15 «Asinan hitin a si ding, tuihni ih thu ka lo pek mi, a thupekpawl le a sakhaw dānpawl hmuahhmuah fimkhurteih thlun dingah, Jehovah na Pathian aw na ngaithlak lo a si ahcun, hi camsiatnakpawl hmuahhmuah hi na parah a thleng ding ih, a lo dawiman ding. 16 Khaw sungah camsiat na si ding ih, lóram ah camsiat na si ding. 17 Na kho le na sang nāwnnak khengkûm cu camsiat an si ding. 18 Na rilrah le na leiram rah, na ranpi fanote te le na rante fanote te pawl cu camsiat an si ding. 19 Na luh tikah camsiat na si ding ih, na fehsuak tikah camsiat na si ding.\n20 «Thil sualrálpawl na tuahnak in keimah in tlansan ruangah tuah dingih na kut na thlaknak hmuahhmuah ah, zamrang zetih na hlohral le na siatral hlanlo, Jehovah in camsiatnak, buainak le kawknak pawl a thlengter ding. 21 La dingih na va luhnak ram ihsin a lo cemrálter hlanlo, Jehovah in na parah nathrisia in a lo bawmbĕtter ding. 22 Jehovah in cuap nat, khawsik nat, thlin nat, taksaling nat, ralnâm, thil hring rocarnak le thil hring pangmăn kainak thawn a lo vaw ding. Na siatral hlanlo an lo dawi vivo ding. 23 Cule na lu tlunih vanpawl cu dar vek an si ding ih, na tăngih leilung cu thir vek a si ding. 24 Jehovah in na ram ih ruah cu leivut le leiphut ah a cangter ding ih, na hlohral hlanlo cumi cu na parah van ihsin a surter ding.\n25 «Jehovah in na ralpawl hmaiah a lo duaiter ding. Anmah do dingin lamzin pakhat ihsin na feh ding ih, lamzin pasarih'in an hnen ihsin na zâm ding. Cule leilung lalrampawl hmuahhmuah hrangah ṭihnungza ah na cang ding. 26 Na ruak cu van ih vâtepawl le leilung ramsapawl hmuahhmuah ih rawl a si ding. Cule zohman in cupawl cu an ṭhihṭhaih lo ding. 27 Jehovah in Izip ram ih khuaihlipawl, taksabolnat, vunthak le thakpherh in a lo vaw ding ih, cupawl ihsin na dam thei lo ding. 28 Jehovah in atnak, mitcâwtnak le thinlung buainak in a lo vaw ding. 29 Cule mitcaw in thim lakih a dap duado vekin sun laiah na dap duado ding. Na lamzinpawl ah na hlawhtling lo ding. Nang cu palbĕt le suam ringring na si sawn ding ih, zohman in an lo run lo ding.\n30 «Nupi na ham ding nân, mipa dang in a ihpi ding. Inn na sak ding nân, a sungah na cêng lo ding. Sabit hmuan na tuah ding nân, a rah na khawm lo ding. 31 Na mithmuhah na câwpa cu thah a si ding nân, a sa na ei lo ding. Na hmai ihsin na lāk kha an lo lawnsak ding ih, an lo pesal lo ding. Na tuu cu na ralpawl hnenih pek a si ding ih, cupawl lo runsaktu zohman na nei lo ding. 32 Na fapapawl le na fanupawl kha miphun dang hnenah pek an si ding, cule anmahpawl ngaiin sunnihlawh na mit in a thlir ding. Cule na kut ah thazang zianghman a um lo ding. 33 Na theih lo mi miphun in na ram ih rahsuah mi le na ṭuansuah mi an lo eisak ding ih, nang cu palbĕt le palbĕt tlaitluan hlir in na um ding. 34 Na mit ih a hmuh mi thilpawl ruangah nangmah cu mi-â ah na cang ding. 35 Jehovah in na khuk le na cāwn pawl, na ke zaphak ihsin na luthlung tiang damter theih lo mi khuaihli siava in a lo vaw ding.\n36 «Jehovah in nangmah le na tlunih na ret mi na siangpahrang kha na pupápawl le nangmah khalih na theih lo mi miphun pakhat hnenah a lo hruai ding. Cu tawkah thing le lung ih tuah mi pathian dangpawl na rian ding. 37 Cule nang cu Jehovah ih a lo dawisuahnak ding hmun miphunpawl hmuahhmuah lakah mak ti mi, phungthluk le puahcăwk ah na cang ding.\n38 «Na ló ah thlaici tampi na phur ding nân, málte lawng na khawm ding, ziangahtile cumi cu kharbawk in a eirál ding. 39 Sabit hmuanpawl na tuah ding ih, na kilkhawi ding, asinan sabitzu na in lo ding ih a rah khal na khawm fawn lo ding. Ziangahtile cupawl cu pangāng in an ei ding. 40 Na ramri sung hmuahhmuah ah olif kungpawl na nei ding, asinan hriak na culhaw lo ding, ziangahtile na olif rahpawl an ṭil ṭheh ding. 41 Fanupawl le fapapawl na hring ding, asinan annih cu na ta an si lo ding. Ziangahtile annih cu ralkaih ah an feh ding. 42 Na thingkung hmuahhmuah le na leiram rahsuah hmuahhmuah cu kharbawk in an co thluh ding.\n43 «Nan lakih um khawtluang mi kha na tlunah sângsin sângsinah a kai ding ih, nang cu niamsin niamsinah na ṭumsuk ding. 44 Anih in a lo cawih ding nan nang in anih cu na cawih lo ding. Anih cu lu a si ding ih, nang cu mei na si ding.\n45 «Cuihtlunah hi camsiatnakpawl hi na parah a thleng ding ih, na siatral ṭheh hlanlo an lo dawi ding, cule an lo man ding. Ziangruangahtile thu a rak lo pek mi a thupekpawl le a sakhaw dānpawl thlun dingin Jehovah na Pathian aw cu na rak ngaithla lo. 46 Cule cupawl cu na parah le na cithlahpawl parah kumkhuaih hminsinnak le mangbangza an si ding. 47 Thil ziangkim khatliam thluh na cingin, Jehovah na Pathian kha thinlung aipuang le lungawi ih na rĕn lo ruangah, 48 Jehovah in nangmah do dingah a thlah mi na ralpawl kha rilrâwngin, tihâlin, taklawngin le ziangkimih tlasamin na rian hai ding. Cule a lo hlohralter hlanlo Pathian in na hngawng ah thir hngawngkol a lo bŭn ding.\nLamhla Miphunpawlih Ralsimnak\n49 «Jehovah in an ṭawng na theihthiam lo mi miphun, muvanlai a zam tlukih rangin leilung dĕng, ram hlapi ihsin nangmah lo dokalhin miphun, 50 upapawl khal upat loih minopawl parih zahngainak langter lo, mithmai ṭihnungum zet miphun pakhat a run hruai ding. 51 Cule nangmah hlohralter na si hlanlo, na sumhnám pungzai mipawl le na ram rahsuah mi an ei ding. Annih in nangmah an lo hlohralter hlanlo, na thlairawl siseh, na sabitzu thar siseh, na hriak thar siseh, na ranpi fano tetepawl le na rante fano tetepawl an lo tān lo ding.\n52 «Na rinsan mi, a sâng mi le a hnget mi na khawkulhpawl a cim hlanlo, na ram pumpi ih na khawpipawl hmuahhmuah ah an lo kulh ṭheh ding. Cule Jehovah na Pathian in a rak lo pek mi na ram pumpi ih khawpipawl hmuahhmuah ah an lo kulh ṭheh ding. 53 Lo kulhkhŭmih a lo năwrcepnak in na ral in a lo palbĕt ding. Cu laiah Jehovah na Pathian ih a lo pek mi na rilrah, na fanupawl le na fapapawl ih sa na ei ding. 54 Nan lakih awmnêm le nonâl mipa in a unaupa, a nupi pawm lai le a tāng lai mi a fātepawl a mitkem ding. 55 Cutin a ei ding mi amai fātepawlih sa cu anmahpawl lakih mi pakhat hman a pe ve lo ding. Ziangruangahtile na ral in na khawpipawl hmuahhmuah a lo kulhkhŭm le a lo năwrcepnak ih a lo palbĕt laiah, anih in rawl tâng zianghman a nei lo. 56 Nan lakih awmnêm le nonâl nunau, a awmnêmnak le a nonālnak ruangih a ke zaphak thawi lei păl ngaih lo tunu hman in, a pawm lai a pasal le a fanu le a fapa pawl, 57 a ke karlakih a suak mi a sūl hlun le a hrin mi a fātepawl kha a mitkem ding. Ziangahtile na ral in na khawpipawl hmuahhmuah ah a lo kulhkhŭmnak le a lo năwrcepnak ih a lo palbĕt laiah, ziangtinkim tlaksămnak ruangah athupten anmah a ei hai ding.\n58 «Jehovah na Pathian tiih kawh mi himi hmin ropi le maksak hi na ṭihzahnak dingah hih cazual sungih ngan mi himi dān thu hmuahhmuah hi fimkhurteih na thlun lo asile, 59 Jehovah in nangmah le na cithlahpawl tlunah khawruahharza hremnak, a khirhkhan mi le a awh rei mi hremnak, a besia mi le a awh rei mi natnak pawl a thlengter ding. 60 Cule na ṭih mi le Izip ram ih nathri hmuahhmuah na parah a thlengtersal ding ih, na parah an lo bawmbĕt ding. 61 Cuihtlunah Jehovah in hi Dān Cazual sungih ngan lo mi natnak tinkim le hremnak tinkim cu na hlohral hlanlo na parah a thlengter ding. 62 Jehovah na Pathian aw na ngaithlak lo ruangah, van ih arsi zât in nan rak tam nân, mipum málte lawng nan tāng ding.\n63 «Cule hitin a si ding, Jehovah in nan parih thil ṭha tuah dingin le nanmah lo karhzaiter dingin lungawiaipuangih a um vekin, Jehovah in nanmah lo hlorálter dingah le lo cimitter dingah nan parah lungawiaipuangin a um ding, cule va la dingih na va luhnak ram ihsin a lo phawisuak ding. 64 Cun Jehovah in leilung dĕng khat lam ihsin a dang khat lam dĕng tiangih a um mi, miphun hmuahhmuah lakah a lo ṭhekdarh ding ih, cu tawkah nangmah le na pupápawl khalih nan theih lo mi thing le lung ih tuah mi pathian dangpawl na rian ding. 65 Cule cuih miphunpawl lakah cawlhhahdamnak na hmu lo ding ih, na ke zaphak khal in cawlhhahdamnak hmun a hmu lo ding. Asinan cu tawkah Jehovah in a khūr mi thinlung, a māl mi mit le a ānhai mi nunnak a lo pe ding. 66 Na nunnak cu na hmaiah rinhlelhnakin a um ding. Sun le zan na ṭih ding ih, lungdaih nun na nei lo ding. 67 Na thinlung a lo râptu ṭihnak ruangah le na mit ih a hmuh mi thilpawl ruangah, zing lamah, ‹Aw, zan lam si sehla maw!› na ti ding. Cule zan lamah, ‹Aw, zing lam si sehla maw!› na ti ding. 68 Cule, ‹Cumi cu na hmusal nawn lo ding,› ka lo tinak lamzin ihsin lăwng thawn Izip ram ah Jehovah in a lo hruaikir ding. Cule cu tawkah nan ralpawl hnenah sálnu le sálpa si dingah nanmah le nanmah nan zuaraw ding, asinan zohman ih lei nan si lo ding,» tiah Mosi in thu a pe.\nPathian Thukham Thlirsalnak\n1 Hipawl cu Horeb ah Israel tefapawl thawn a tuah mi thukham hleiah, Moab ram ah Israel tefapawl thawn tuah dingah Jehovah in Mosi thu a rak pek mi thukham thupawl an si.\n2 Cule Mosi in Israel-mi hmuahhmuah a ko ih an hnenah, «Faro par le a sál hmuahhmuah par le a ram pumpi parih Jehovah in Izip ram ih nan mithmuhah a tuah mi hmuahhmuah, 3 na mit ih a hmuh zo mi hniksaknak rapthlakpawl, hminsinnakpawl le mangbangza maksakpawl nan rak hmu ṭheh zo. 4 Cutisikhalsehla Jehovah in, tuihni tiang, theihthiamnak thinlung, hmuhnak mit le theihnak hna pawl a lo pe hrih lo. 5 Cule kum 40 sung ramṭhing ah ka rak lo hruai. Nan hnipuan nan parah an hnawh lo ih, nan kedampawl khal nan ke parah an hnawh lo. 6 Keimah hi Jehovah nan Pathian ka si ti nan theihnak dingah sang nan rak ei lo ih, sabitzu siseh, zureu siseh nan rak in lo. 7 Cule hi hmun nan thlen tikah, Heshbon siangpahrang Sihon le Bashan siangpahrang Og cu kanmah do dingah an ra ih, anmah cu kan rak neh. 8 An ram kan lâk ih ro dingah Reuben-mipawl, Gad-mipawl le Manasseh hnám hrek hnenah kan pek.\n9 «Curuangah hi thukham thupawl hi thlun uhla tuah uh, cutin nan tuah mi hmuahhmuah ah nan hlawhtling ding. 10 Tuihni ah nan zaten nan hruaitupawl le nan hnámpawl, nan upapawl, nan hotupawl, Israel mipa hmuahhmuah, 11 nan fanau tetepawl le nan nupipawl le nan riahhmun ih um ram dang mi, nan thing hautu le nan ti khaitu tiangin Jehovah nan Pathian hmaiah nan ding a si. 12 Cutin tuihni ah Jehovah na Pathian in nangmah thawi a tuah mi Jehovah na Pathian thawi thukham sungah le a thukam sungah na lut ding a si. 13 Cule nan hnenih a rak sim vekin le nan pupá a si mi Abraham, Isak le Jakob tepawl hnenih sia a rak săm vekin, tuihni ah nanmah cu a miphun si dingah a lo dĭn ding ih, amah cu na Pathian a si ding.\n14 «Hih thukham le thukam hi nanmah hnen lawngah si loin, 15 tuihni ih Jehovah kan Pathian hmaiah hitawk ih a dingtu le tuihni ih hitawk ih a um lo mi hnen khalih ka tuah mi a si sawn. 16 (Ziangahtile Izip ram ah kan rak cêng ti le kan ratnak ah miphunpawl akan rak pahtlăng ti nan thei. 17 Cule an lakih um mi an thil fihnungzapawl le thing le lung le sui le ngun ih tuah mi an milempawl nan rak hmu.) 18 Culoahcun tuihni ah hi miphunpawlih pathianpawl hnenah feh ih rian dingah, Jehovah kan Pathian hnen ihsin a thinlung a fehpêngtu mipa simaw, nunau simaw, hrin simaw, hnám simaw nan lakah umin, nan lakah khâtnak le bhnîtkhâ rahtu búlhram an um pang ding.\n29:16a kan rak pahtlăng: Hebru Bible ah «nan rak pahtlăng» ti a si.\n29:18b hnîtkhâ: Hebru ṭawng ih «la-ana» an ti mi hi kung pakhat a si, tûr a nei ih a khâ zet.\n19 «Cule hi camsiatnak thupawl hna ih a theih tikah, a thinlung in amah le amah thlawsuah peawin, ‹Ka thinlung ruhnak ka thlun ko nain, hnangamdaihnak ka nei ding,› tiih a ti mi cu a cangsuak lo ding. Cumi cun a hnîng mi ram cu a ro mi ram zawngah siatralnak ah a hruai ding. 20 Cu pa cu Jehovah in a ngaidam lo ding. Ziangahtile Jehovah thinhengnak le a thîksiatnak cu cu pa parah a alh ding ih, hi cazual sungih ngan mi camsiatnak hmuahhmuah hi a parah a ṭhumaw ding ih, Jehovah in van rāng hnuai ihsin a hmin a thaihlo ding. 21 Hih Dān Cazual sungih ngan mi thukham camsiatnak hmuahhmuah bangtukin cu pa cu Jehovah in Israel hnámpawl hmuahhmuah lak ihsin thil ṭhalo co dingah a rethran ding.\n22 «Cuih ram ih hremnakpawl le a parih Jehovah in a ṭhum mi natnakpawl an hmuh tikah, a ra lai ding mi cithlahsâwng, nan hnuih a ra ding mi nan tesinfapawl le ram hla ihsin a ra mi ram dang mi in, 23 ‹Jehovah in a thinheng le a thinling ih a ṭhiahbăl mi: ṭhiahbăl mi Sodom, Gomorrah, Admah le Zeboiim pawl vekin an ram pumpi in kât le cite le kāngmei in a khat, thlai an cîng lo, zianghman a kho lo, hrampi khal a kho lo,› an ti ding. 24 Miphun hmuahhmuah in, ‹Ziangruangah Jehovah in hi ram parah hitin a tuah? Hih thinhengnak rapthlak alh-ih sullam cu ziang a si?› an ti ding. 25 Cun mi in, ‹Anmahpawl cu Izip ram ihsin a hruaisuah hai laiah an hnenih a tuah mi, Jehovah an pupápawlih Pathian thukham an tlansan ruangah a si. 26 Ziangahtile pathian dangpawl, an rak theih lo mi le an hnenih a pek lo mi pathianpawl hnenah an feh, cule an rian ih, an bia. 27 Hih cazual sungih ngan mi camsiatnak hmuahhmuah a parih thlĕn dingah, Jehovah thinhengnak cu hi ram parah a alh a si. 28 Tuihni ih a si vekhin, Jehovah in thinhengnak, thinlingnak le aithawknak rapthlak in an ram ihsin a phawngsuak hai ih ram dang ah a hlăwn hai,› an ti ding. 29 Thuthup cu Jehovah kan Pathian ta a si. Hih dān thu hmuahhmuah kan tuahnak dingah, phuanlăng mipawl hi kumkhuain kanmah le kan tefapawl ta an si.\nJehovah hnenah Kir Aw\n1 «Cule hitin a si ding, na hmaiih ka ret mi malsawmnak le camsiatnak, hi thil hmuahhhmuah na parah a thleng ih, Jehovah na Pathian ih a lo dawisuaknak miphun hmuahhmuah lakah, cupawl kha na mángsal ih, 2 nangmah le na fātepawl, na thinlung hmuahhmuah le na nunnak hmuahhmuah thawn tuihni ih thu ka lo pek mi hmuahhmuah bangtukin Jehovah na Pathian hnenah na kirsal ih a aw na ngaithlak tikah, 3 Jehovah na Pathian in na vanneihnak a lo pekirsal ding ih, na parah lainatnak a nei ding, cule Jehovah na Pathian in a lo ṭhekdarhnak miphunpawl hmuahhmuah lak ihsin a lo khawmsal hai ding. 4 Van rāng dĕngih dawisuah mi na si khalle cutawk ihsin Jehovah na Pathian in a lo khawm ding ih, cutawk ihsin a lo hruai ding. 5 Cule Jehovah na Pathian in na pupápawl ih rak lâk mi ram ah a lo hruai ding ih, cumi cu na la ding. Na pupápawl hnakih tam in a lo hlawhtlingter ding ih, a lo karhzaiter ding.\n6 «Na nun theinak dingah Jehovah na Pathian cu na thinlung hmuahhmuah le na nunnak hmuahhmuah thawn duhdawt dingin Jehovah na Pathian in na thinlung le na cithlahpawlih thinlung serh vum zim a lo tansak ding. 7 Cule Jehovah na Pathian in himi camsiatnak hmuahhmuah hi na ralpawl le a lo tiduhdahtu, a lo huatupawl parah a ret ding. 8 Cule na kirsal ding ih, Jehovah aw na ngaithla ding, cule tuihni ih thu ka lo pek mi a thupek hmuahhmuah na tuah ding. 9 Cule Jehovah na Pathian in na kut hnaṭuannak hmuahhmuah ah, na rilrah ah, na sumhnám pungzai mi ah le na ram in a rahsuah mi ah luangliam ko a lo hlawhtlingter ding. Na pupápawl parih lungawiaipuangih a um vekin, 10 hi Dān Cazual sungih ngan mi a thupekpawl le a sakhaw dānpawl thlun dingah, Jehovah na Pathian aw na ngaithla ih, na thinlung hmuahhmuah le na nunnak hmuahhmuah thawn Jehovah na Pathian hnenih na kir asile, na parih thil ṭha tuah dingah Jehovah cu lungawiaipuangin a umsal ding. 11 Tuihni ih thu ka lo pek mi thupek hi na hrangah a harsa tuk mi an si lo ih, a hla mi khal a si fawn lo. 12 Nannih in, ‹Kan hna in kan thei ih, cumi tuahsuak dingah kan hrangah zo so van ah kai in, kan hnenah run keng ding?› nan tinak dingin van ih um mi a si lo. 13 Cule, ‹Kan hna in kan thei ih, cumi tuahsuak dingah kan hrangah tifinriat ral ah zo so tánkai in, kan hnenah run keng ding?› nan tinak dingin tifinriat pawn lamih um khal a si fawn lo. 14 Cumi na tuahsuak dingah kamsuakthu cu na kâ le na thinlung ah a lo naih tuk a si.\nNunnak Hril Aw\n15 «Zoh hnik, tuihni ah na hmaiah nunnak le thil ṭha, thihnak le thil ṭhalo hitin ka ret. 16 Na nunnak dingah le na karhzainak dingah, Jehovah na Pathian duhdawt ding, a lamzinpawl zawh ding le a thupekpawl, a sakhaw dānpawl le a cīn le dānpawl thlun dingah, tuihni ah thu ka lo pe a si. Cun la dingih na va luhnak ram ah, Jehovah na Pathian in a lo thlawsuah ding.\n17 «Asinan ngaithla lo dingin le hruaihloh na sinak dingah le pathian dangpawl be ding le anmah rian dingih na thinlung a pialhlo asile, 18 nan siatrál tengteng ding ti kha tuihni ah ka lo thăn a si. Lut dingah le la dingah Jordan nan tankainak ram ah nan nunkhua a sau lo ding. 19 Nan hmaiah nunnak le thihnak, thlawsuahnak le camsiatnak ka ret ti theihpitu ah nanmah dokalhin tuihni ah lei le van ka ko. Nangmah le na cithlahpawl nan nunnak dingah, nunnak hril aw. 20 Jehovah na Pathian duhdaw awla, a aw ngaithla aw, cule amah pawmbĕt aw, ziangahtile amah cu na nunnak le na nunkhaw saunak a si. Cutin Jehovah in na pupá Abraham, Isak le Jakob tepawl hnenah pek dingih a rak sesăm mi ram ah na cêng ding,» tiah a ti.\nIsrael Hruaitu Thar Joshua\n1 Mosi cu a feh ih Israel-mi hmuahhmuah hnenah hi thupawl hi a sim hai. 2 Anih in an hnenah, «Kei cu tuihni ah kum 120 ka si thlang. Lut le suak in ka um thei nawn lo. Jehovah in ka hnenah, ‹Hi Jordan hi na tánkai lo ding,› i ti. 3 Jehovah na Pathian cu na hmaiih tánkai tu a si. Anih in na hmai ihsin hi miphunpawl hi a hlorálter ding, cule nang in annihpawl cu na dawisuak hai ding. Jehovah ih a rak sim vekin Joshua cu na hmaiih tánkai tu ding a si. 4 Cule Jehovah in Amor-mipawlih siangpahrang Sihon le Og le an ram, anmah a hlohralter laiih a rak tuah vekin annihpawlih parah a tuah ding. 5 Nan hnenih thu ka rak lo pek mi thupek tinkim bangtukin, an parih nan tuahnak dingah Jehovah in nan hnenah anmah a lo pe ding.\n6 «Cak le ralṭha-in um aw, anmah cu ṭih hai hlah awla, anmah ruangah thinphâng fawn hlah, ziangahtile Jehovah na Pathian amah cu na hnenih fehtupa a si. Anih cun a lo tân lo ding ih, a lo thlauthla fawn lo ding,» tiah a ti. 7 Cule Mosi in Joshua a ko ih Israel-mi hmuahhmuah mithmuhah a hnenah, «Cak le ralṭhain um aw, ziangahtile anmah pe dingah an pupápawl hnenih Jehovah in sia a rak săm mi ram ah hi mi senpi zawngah na feh tengteng pei, cule cuih ram cu anmahpawl hi ro ah na coter hai pei. 8 Jehovah amah cu na hmaiih a fehtupa a si. A lo umpi ding, anih cun a lo tân lo ding ih a lo thlauthla fawn lo ding, ṭih hlah awla na thin khal nau fawn hlah,» tiah a ti.\n9 Cule Mosi in hi dān hi a ngan ih Jehovah-ih Thukham Kuang phurtu Levi fapa puithiampawl le Israel upapawl hmuahhmuah hnenah a pe. 10 Cule Mosi in an hnenah, «Kum sarih a cem tinte, leiba awlh kum khiah mi cān ah, Bûkte Puai ah, 11 a hril mi hmun ih Jehovah na Pathian hmaiah ra lang dingin Israel-mi zate an rat tikah, hi dān hi Israel-mi zate hmaiah an hnatheihah na siar pei. 12 An ngaithlaknak dingah le Jehovah nan Pathian ṭihzah an zirnak dingah le hi dān thu hmuahhmuah fimkhur zetih an thlunnak dingah, mipapawl, nunaupawl le fanau tetepawl, na khawpi kawtkápawl sungih a um mi ram dang mi tiin mipi na pungkhawmawter pei. 13 Cun cumi rak thei lo an tefapawl in an ngaithla ding ih, la dingih Jordan nan tankainak ram ih nan nunsung hmuahhmuah Jehovah nan Pathian ṭihzah an zir ding,» tiah thu a pe hai.\nPathian lakah Israel an Hél Ding\n14 Jehovah in Mosi hnenah, «Ngai hnik, na thihnak ding tikcu a nâi thlang. Joshua ko awla, Tawnawknak Puanthlam ah ding uh, cutin amah cu ṭuanvo ka pe ding,» tiah a ti. Cule Mosi le Joshua cu Tawnawknak Puanthlam ah an va feh ih an va ding. 15 Jehovah cu Puanthlam ah, mero ṭhuam in a rung lang ih mero ṭhuam cu Puanthlam luhnak tlunah a ding.\n16 Cule Jehovah in Mosi hnenah, «Ngai hnik, nang cu na pupápawl hnenah na cawl thlang ding. Hi mi senpi hi an tho ding ih, an lakih um dingih an va luhnak ram ih, ram dang mipawlih pathianpawl hnenah hlawhhlâng vekin an nung ding. Cule keimah in tlansan ding ih, anmah thawi ka rak tuah mi ka thukham an pahbăl ding. 17 Cule cuih ni ah ka thinhengnak an parah a alh ding ih, anmah ka tlansan hai ding, cule an hnen ihsin ka hmai ka thup ding ih, anmah cu an cemrál ding. Cule thil ṭhalo tampi le buainak an parah a thleng ding. Cutin cuih ni ah annih in, ‹Kan lakih kan Pathian a um lo ruangah hi thil ṭhalo pawl hi kan parah a thleng a si lo maw?› an ti ding. 18 Pathian dangpawl hnenih an hernak in an rak tuah mi thil ṭhalo hmuahhmuah ruangah cuih ni ah cun ka hmai ka thup tengteng ding.\n19 «Curuangah atu ah, hi hla hi nan hrangah ngan awla, Israel tefapawl zirh aw, an kâ ah ret aw. Cutin hi hla hi Israel tefapawl dokalhin ka hrangah theihpitu a si ding. 20 An pupápawl hnenih sia ka rak săm mi hnawiti le khuaitizu luannak ram ah ka hruailut hai ih, an ei ih an khawh ih, an thau tikah, pathian dangpawl hnenah an her ding ih, anmah an rian ding. Cule in hnáwng ding ih, ka thukham an pahbăl ding. 21 Cun hi hla cu an cithlahpawlih kâ ah hngilh a si lo ding ruangah hitin a si ding, an parah thil ṭhalo tampi le buainak a thlen tikah, theihpitu vekin anmah dokalhin hi hla in thu a theihter ding. Ziangahtile sia ka rak săm mi ram ah ka hruailuh hai hlan hmanah an rak nun duh ṭheudān tuihni ah ka thei,» tiah a ti.\n22 Curuangah Mosi in hi hla hi cuih ni ah a ngan ih, Israel tefapawl a zirh hai. 23 Cule Nun fapa Joshua cu ṭuanvo a pek ih, «Cak le ralṭha-in um aw. Ziangahtile an hnenih sia ka rak săm mi ram ah Israel fātepawl na hruailut hai ding ih, ka lo umpi ding a si,» tiah a ti.\n24 Cule hitin a si, Mosi in cazual sungah hi dān thu ngan a ṭheh tikih, ṭhehfel an si tikah, 25 Mosi in Jehovah-ih Thukham Kuang phurtu Levi-mipawl thu a pe hai ih, 26 «Hi Dān Cazual hi la uhla, Jehovah nan Pathian-ih Thukham Kuang kiangah ret uh. Cutin cu tawkah cumi cu nangmah dokalhin theihpitu a si ding. 27 Ziangahtile nan helnak le nan lunghahnak ka thei. Zoh hnik uh, tuihsun nan zawngih ka nun lai hmanah Jehovah dokalhin nan rak hél, ka thih hnuah cun ziang tlukin nasa sinsin tak pei maw? 28 Ka hnenah nan hnám upapawl le nan hotupawl hmuahhmuah rak pungkhawmawter uh, cutin an hnatheihah hi thupawl hi ka sim ding ih, anmah dokalhih theihpi dingin lei le van ka ko ding. 29 Ziangahtile ka thih hnuah sualrál zetin nan nung ding, thu ka lo pek mi zin ihsin nan pial ding ti ka thei. Ni neta ah cun nan parah thil ṭhalo a thleng ding, ziangruangahtile nan kut hnaṭuan hmangih a thinhengter dingah, Jehovah mithmuhah thil ṭhalo nan tuah ding,» tiah a ti. 30 Cule Mosi in Israel mipungkhawm hmuahhmuah hnatheihah hi hla thupawl hi an cem hlanlo a sim.\n1 «Maw vanpawl, hna tŭn uhla, thu ka sim ding.\nMaw leilung, ka kamsuakthupawl hi ngai aw.\n2 Ka thuzirh mi hi ruah vekin sur seh,\nKa thusim mi hi daitla vekin tla seh,\nTlimno parih ruahhmai vek le\nHrampi parih ruahpi vekin.\n3 Ziangruangahtile Jehovah hmin ka phuang ding:\nRopitnak cu kan Pathian coter uh.\n4 Amah cu Lungpi a si, a hnaṭuan cu a famkim.\nZiangahtile a lamzin hmuahhmuah cu diknak an si,\nAmah cu Pathian rinum le diklonak nei lo,\nDingfelnak le felnak a si.\n5 Sualrál zetin a hnenah an rak nung.\nSawisel ding an um ruangah,\nAnnih cu a fāte an si lo.\nZinpêng zawh le mikhêrmei san minung an si.\n6 Maw mi-â le mifimlo miphun,\nJehovah cu hivekin maw nan lehrulh?\nAmah cu a lo leitu nan Pa a si lo maw?\nAmah in a rak lo tuah ih, a lo dĭn a si lo maw?\n7 Khuahlan nipawl máng aw,\nSan tampi kumpawl ruat aw.\nNa pa sut awla, a lo theihter ding,\nNa miupapawl sut hai awla, an lo sim ding.\n8 Cungnung Bik in miphunpawl hnenih an ro a zĕm tikah,\nAdam fapapawl a thliarhran tikah,\nIsrael tefapawlih mipum zulhin,\nMinungpawl ramri a ṭhensak hai.\n9 Ziangahtile Jehovah-ih covo cu a miphun a si.\nJakob cu ro ih a covo a si.\n10 Amah cu ramṭhing,\nRamṭhing hûk durdo ah a táwng.\nAmah cu a kulh, nun a zirh,\nAmai mitmu vekin a kilhim.\n11 Muvanlai in a bu a căwktho,\nA fanopawl tlunah a thla a zâp,\nA thla a pharh, anmah a cawi hai,\nA thlapawl par ihsin a thiar hai vekin,\n12 Amah cu Jehovah lawngin a rak hruai ih,\nA hnenah ram dang pathian a um lo.\n13 Leilung sannak ah a toter,\nAnih in lórampawl rahsuah a ei,\nAnih in amah cu lungpi ihsin khuaitizu,\nṬêklungpi ihsin hriak a zûkter,\n14 Ranpi rual lak ihsin hnawikhăl le rante rual lakin hnawiti,\nTuufa nopawlih thau thawn,\nBashan ram tuucangpawl le mecangpawl,\nSangvut ṭhabik thawn.\nCule sabitzu, sabit thisen na in.\n15 Asinan Jeshurun cu a hung thau ih a ke a sit.\nNa hung thau, na hung cúm,\nNa ngil hmemhmi!\nCun amah tuahtu Pathian a tlansan,\nCule a runsuahnak Lungpi a hmuhsuam.\n16 Ram dang pathianpawl hmangin a thîksiatnak an căwktho,\nThil fihnungzapawl hmangin thinheng ko an căwktho.\n17 Pathian hnenah si loin, khawsepawl hnenah,\nAn theih lo mi pathianpawl hnenah,\nNan pupápawl ih an ṭihzah lo mi,\nA thleng thar mi, pathian tharpawl hnenah rai an thawi.\n18 A lo hringtu Lungpi, na mángngaih nawn lo,\nCule a lo hringtu Pathian na rak hngilh.\n19 Cule cumi cu Jehovah in a hmuh tikah,\nAnmah a hnáwng hai.\nZiangruangahtile a fapapawl le a fanupawl in a thin an hengter.\n20 Cule anih in, ‹An hnen ihsin ka hmai ka thup ding,\nAn cemnetnak ziang vek a si ding ti ka zoh ding,\nZiangahtile annih cu zinpêng zawh san minung,\nAnmah ah rinumnak um lo mi fāte an si.\n21 Pathian a si lo mi hmangin thîk dingah in rak căwktho.\nAn zianghmanlo milempawl hmangin thinheng dingin in rak căwktho.\nCuruangah miphun a si lo mi hmangin thîk dingin ka căwktho hai ding.\nMiphun â hmangin ka thinhengter hai ding.\n22 Ziangahtile ka thinhengnak cu meisa bangin alh a thăwk,\nSheol hnuaitabik tiang a kāng ding;\nLeilung cu a rahsuah thawn cumi in a kangrál ding,\nCule tlang ṭohrampawl a kāng ding.\n23 An parah vanduainak ka pengkhawm ding,\nAn parah ka thálfungpawl ka hmang thluh ding.\n24 Annih cu rilrawnnak in a cauter hai ding,\nTaklingnat le siatralnak rapthlak in a dawlh hai ding.\nAn parah sahrangpawlih hâ,\nLeivut lakih băwkvâkpawlih tûr ka thlah fawn ding.\n25 Leng lamah ralnâm in, sung lamah tuksumnak in,\nTlangval le fala him an pahnih,\nHnawifawp naute le ṭuakpar putar thawn siathlohralter an si ding.\n26 Kei in, ‹Cip ṭheh ko ka cán hai ding,\nMinungpawl lak ihsin anmah cīn ringring nak ka cemter ding,› tiah ka ti zikte,\n27 Ral thinlingnak ṭih loin rak um ningna cu,\nAn doralpawl in an theisual pang ding ih,\nAnnih in, ‹Kan kut cu khaisan a si,\nCule hi hmuahhmuah a tuahtu hi Jehovah a si lo,› an ti pang ding.\n28 Ziangahtile annih cu thurawnpek nei lo miphun pakhat an si,\nAnmah ah theihthiamnak a um fawn lo.\n29 Maw, rak fim hai sehla cu, hihi an rak thei ding,\nAn cemnetnak an rak ruat ding nân!\n30 Ziangtin mi pakhat in 1000 a dûm thei ding ih,\nMi pahnih in 10000 an tlânter thei ding,\nAn Lungpi in anmah a rak zuar ih,\nJehovah in anmah a ap hai lo ahcun?\n31 Ziangahtile an lungpi cu kan Lungpi vek a si lo,\nKan ralpawl rori hmanih hmuhdān a si.\n32 Ziangahtile an sabit hri cu Sodom sabit hri a si ih,\nGomorrah lórampawl ihta a si;\nAn sabitpawl cu tûr sabit an si,\nAn sabit bawrpawl cu a khâ.\n33 An sabitzu cu rul tûr a si ih, cawngawr tûr ṭihnungza a si.\n34 ‹Himi cu ka hnenah khawlkhawm siin,\nKa hlawnthil ṭha khawlnak sungah erh cih a si lo maw?\n35 Phubalâk le lehrulh cu keimai ta a si,\nA tikcu teah an ke a nâl ding;\nZiangahtile an vanduainak ni cu a nâi ih,\nAn parih ra thleng ding mi thilpawl cu an hmanhmawh,› tiah a ti.\n36 An thiltitheinak a cem ti le,\nMi zohman, sál le miluat an um nawn lo ti a hmuh tikah,\nJehovah in a miphun hrangah thudik a nĕmhnget ding ih,\nA siahhlawhpawl parah lainatnak a nei ding.\n37 Anih in, ‹Răwlhimnak ih an hawl mi lungpi,\nAn pathianpawl cu khuiah so an um?\n38 An raithawinak sathau eitu le,\nAn Inding Thilhlăn sabitzu intu pawl cu.\nTho hai sehla lo bawm hai seh,\nCule nan răwlhimnak si hai seh.\n39 Atu ah, zoh hnik uh, kei, keimah hi amah ka si ih,\nKeimah siarlo Pathian an um lo,\nKa that ih ka nungter,\nKa hriam ih ka damter,\nKa kut sung ihsin a runsuaktu an um lo.\n40 Ziangahtile van lamah ka kut ka thlir ih,\nKumkhuaih ka nun vekin,\n41 Ka ralnâm tleu zukzo cu ka tâthriam ih,\nKa kut in thuṭhennak hriamhrei ka kaih asile,\nKa doralpawl parah phuba ka la ding ih,\nI huatupawl ka lehrūl ding.\n42 Ka thálfungpawl thisen ka riter hai ding ih,\nKa ralnâm in titsa a ei ding,\nThah mi le ralkaihpawlih thisen thawn,\nRal hotupawlih lupawl ihsin,› tiah a ti ding.\n43 Maw miphunpawl, a minungpawl thawn lungawiaipuangin um uh;\nZiangahtile a siahhlawhpawlih thisen phuba a la ding ih,\nA doralpawl hnenah phuba a la ding;\nA ram le a minungpawl hrangah sualkhuhthawinak a pe ding,»\n44 Cule Mosi cu Nun fapa Joshua thawn a ra ih, mi senpi hnatheihah hi hla thu hmuahhmuah cu a sim. 45 Mosi in Israel-mi zate hnenah hi thu hmuahhmuah cu sim a ṭheh ih, 46 anih in an hnenah, «Tuihsun ih nan lakih ka theihter mi thu hmuahhmuah parah nan thinlung ret uh. Hih dān thu hmuahhmuah fimkhur zetih thlun dingin cupawl cu nan fātepawl hnenah thu pe uh. 47 Ziangahtile hi thil hi nan hrangah thulolak men a si lo, ziangruangahtile cumi cu nan nunnak a si ih, la dingih Jordan nan tankainak ram ah hi thu hmangin nan nunkhua a sau ding,» tiah a ti.\nThi dingin Mosi a Timlamaw\n48 Jehovah in Mosi hnenah cuih ni rori ah, 49 «Jeriko khat lam, Moab ram ih a um mi, himi tlang Abarim tlangtluan ih Nebo Tlang ah hung kai aw. An ta dingih Israel tefapawl ka pek mi Kanaan ram cu va cuan aw. 50 Cule Hor Tlang ih na u Aaron a thih ih a mipawl hnenih fĭn a si bangin, na hung kainak tlang ah hung thi awla, na mipawl hnenah fĭn na si ding. 51 Zin Ramṭhing ih, Meribah Kadesh tidai hmun ah, Israel tefapawl lakah ka parih nan rinum lo ruangah le Israel tefapawl lakah ka thianhlimnak nan rak hmuh lo ruangah a si. 52 Thungaiten cuih ram cu na hmaiah na hmu ding nân, Israel tefapawl ka pek mi ram sungah na lut lo ding,» tiin a sim.\nIsrael hrang Mosi-ih Malsawm Netabik\n1 Cule himi hi Pathian mi, Mosi in a thih hlanih Israel tefapawl thlawsuah a pek mi thlawsuahnak a si.\n«Jehovah cu Sinai ihsin a ra ih,\nSeir ihsin an parah ni bangin a rung suak;\nParan Tlang ihsin amah cu a rung êng ih,\nMithianghlim thawngza tampi thawn a ra,\nA vawrh lam kut ihsin an hrangah meialh vek a si mi dān a thleng.\n3 A si rori, anih in miphunpawl a duhdawt,\nA mithianghlim hmuahhmuah cu na kut ah an um,\nNa ke hramah an to,\nMi kip in na kamsuakpawl an cohlang.\n4 Mosi in kan hrangah dān in pe,\nJakob-ih mipi-umkhawm co mi ro cu.\n5 Cule mi senpi hotupawl,\nIsrael hnámpawl hmuahhmuah hmunkhatih an punkhawm tikah,\nAmah cu Jeshurun parah siangpahrang a si.\nReuben hrang Malsawm\n6 «Reuben cu nung hram sehla, thi hram hlah seh,\nA minungpawl khal mál hram hlah hai seh,»\nJudah hrang Malsawm\n7 Cule himi hi Judah thuhla ah anih in,\n«Jehovah, Judah-ih aw ngaithla awla,\nA mipawl hnenah hruailut aw.\nAmai kut in amai hrangah do hai seh.\nNang cu a ralpawl dokalhin bawmtu si hram aw,»\nLevi hrang Malsawm\n8 Cule Levi thuhla ah anih in,\n«Na Thummim le na Urim cu na mithianghlim,\nMassah ih na rak hniksak mi le\nMeribah tidai hmun ih na rak tawh mi pa hnenah um seh.\n9 A nu le a paih thuhla ah,\n‹Anmah ka rak hmu dah hai lo,› tiah a ti,\nCun a unaupawl khal a theithiam lo ih\nAmai fātepawl khal a thei lo,\nZiangahtile annih cu na kamsuakthu an rak thlun ih\nNa thukham an rak nunpi.\n10 Na cīn le dānpawl cu Jakob,\nNa dān cu Israel an zirh ding.\nNa hmaiah rimhmui,\nNa Biakṭheng parah pumhlum meiur raithawinak an ret ding.\n11 Jehovah, a neihnunnak malsawm awla,\nA kut hnaṭuan cohlansak aw,\nAmah dokalhtupawl le amah huatupawl an thawhsal nawn lonak dingah\nAn khēl khiak hai aw,»\nBenjamin hrang Malsawm\n12 Benjamin thuhla ah anih in,\n«Jehovah-ih duhdawt mi cu sunvu ih amah a kulhtu kiangah\nThlangamtein a cêng ding.\nCule a liang le a liang karlakah khua a sa ding,»\nJoseph hrang Malsawm\n13 Cule Joseph thuhla ah anih in,\nVan thil mankhungpawl thawn, daitla thawn,\nHnuai lamih băwk mi ti thûk thawn,\n14 Ninu rahsuah thil mankhungpawl thawn,\nNithlapawlih rahsuah thil mankhung thawn,\n15 Khuahlan tlangpawlih thil ṭhabikpawl thawn,\nKumkhaw tlangmualpawlih thil mankhungpawl thawn,\n16 Leilung thil mankhungpawl le a sung um mi tinkim le\nThingbŭk sungih cêngtupaih duhsaknak thawn a ram cu malsawm seh.\nMalsawm cu, Joseph lu par,\nA unaupawl hnen ihsi ṭhenhran a si mi paih luthlung parah thleng hram seh.\n17 A ropitnak cu câwpa fatir vek le\nA kipawl cu ramlak câwcang kipawl vek a si.\nAnmahpawl hmangin anih in miphun hmuahhmuah cu\nLeilung dĕng tiangin a nâm hai ding.\nAnnih cu Efraim-ih ta thawng sawm siar an si ih,\nManasseh-ih ta a thawng siar an si,»\nZebulun le Issakar hrang Malsawm\n18 Cule Zebulun thuhla ah anih in,\n«Maw Zebulun, na fehsuaknak ah aipuang aw,\nMaw Issakar, na puanthlampawl sungah aipuang aw.\n19 Annih in miphunpawl kha tlang ah an ko ding,\nCu tawkah annih in dingfelnak raithawinakpawl an that ding.\nZiangahtile tifinriat lennak luangliam le\nVunnel sungih a thupaw mi hlawnthilpawl an cēn ding,»\nGad hrang Malsawm\n20 Cule Gad thuhla ah anih in,\n«Gad kautertu cu malsawmin um seh,\nAnih cu kiosa vekin a cêng ih, bân le luthlung a băwtthlek.\n21 Anih in amai hrangah covo hmaisabik a hril,\nZiangahtile cu tawkah Dān petuih covo cu zuah a si.\nAnih cu mi senpi lubânpawl thawn a ra,\nAnih in Jehovah-ih diknak le\nThuṭhennakpawl cu Israel thawn a tuahsuak,»\nDân hrang Malsawm\n22 Cule Dân thuhla ah anih in,\n«Dân cu kiosa fano a si,\nBashan ihsin a khir ding,» tiah a ti.\nNaftali hrang Malsawm\n23 Cule Naftali thuhla ah anih in,\n«Maw Naftali, Jehovah duhsaknak thawi khăwpkham le\nA malsawm thawi khawptu,\nTifinriat lam le thlang lam na la pei,»\nAsher hrang Malsawm\n24 Cule Asher thuhla ah anih in,\n«Asher cu fapapawl lakah malsawm cobik a si,\nA unaupawl in cohlang hram hai sehla,\nHriak sungah a ke hnim hram seh.\n25 Na sângka hrenpawl cu thir le dar an si ding,\nNa damsung nipawl zulhin, na cahnak a um ding.\n26 «Nangmah lo bawm dingah vanpawl par le\nKhawdurpawl parih a cungcuannak thawi totu,\nJeshurun Pathian vek zohman an um lo.\n27 Kumkhaw Pathian cu na răwlhimnak a si ih,\nThuai lam cu kumkhaw bānpawl an si,\nAnih in na hmai ihsin ral a dawisuak ih,\n‹Hlorálter aw!› tiin a ti ding.\n28 Cun Israel, Jakob-ih tihna lawng thlangamten a cêng ding,\nThlairawl le sabitzu thar ram ah,\nAmai vanpawl khal in dai an tlater ding.\n29 Maw Israel, nang cu mithlawsuak na si!\nNangmah vekih Jehovah ih a rundam mi miphun cu zo a si?\nAnih cu a lo bawmtu ralphaw le na cungnunnak ralnâm a si.\nNa ralpawl na hnenah a deu-in an ra tlulut ding ih,\nAn hmun sângpawl kha na cīl ding,»\nNebo Tlang ah Mosi a Thi\n1 Mosi cu Moab phairawn ihsin Jeriko khat lam ral, Nebo Tlang, Pisgah tlang zimah a kaiso. Cule Jehovah in amah cu Gilead ram pumpi, Dân tiang, 2 Naftali ram pumpi, Efraim le Manasseh ram pawl, Judah ram pumpi Nitlaknak Tifinriat tiang, 3 Negev le ṭhulhfau kung khawpi Jeriko Phaikuam kimvel ram Zoar tiangin a hmuh. 4 Cun Jehovah in a hnenah, «Himi hi Abraham, Isak le Jakob tepawl hnenah, ‹Na cithlahpawl hnenah cumi cu ka pe ding,› tiin, pe dingih sia ka rak săm mi ram cu a si. Cumi cu na mit in ka lo hmuter, asinan cu tawkah cun na va kai lo ding,» tiah a ti.\n5 Cutin Jehovah siahhlawh Mosi cu Jehovah kamsuakthu bangtukin cutawk Moab ram ah a thi. 6 Cule Beth Peor khat lam ral, Moab ram sungih phaikuam ah amah cu Jehovah in a phum. Asinan a thlān cu tuihni tiang zohman in an thei lo. 7 Mosi cu a thih tikah kum 120 mi a si. A mit a māl lo ih, a tha kêl khal a ṭum lo.\n8 Cule Israel tefapawl in Mosi cu Moab phairawn ah ni 30 sung an ṭah. Cutin Mosi an ṭahnak le an sūnnak nipawl cu a cem.\n9 Cule Nun fapa Joshua cu thlarau fimnak in a khat, ziangahtile a parah Mosi in a kut a rak suang. Cun Israel tefapawl in amah an rak ngaithla ih, Jehovah in Mosi thu a rak pek vekin an tuah.\n10–11 Faro le a siahhlawh hmuahhmuah le amai ram pumpi parah hminsinnakpawl le mangbangzapawl Izip ram ah tuah dingin Jehovah in a thlah mi, Jehovah in hmaităwnih a theih mi Mosi vek hi, cuih hnu ihsin Israel ram ah profet an lang nawn lo. 12 Israel-mi hmuahhmuah mithmuhih Mosi in a rak tuah mi thiltitheinak cak tak hmuahhmuah le ṭihnung rapthlak hmuahhmuah tuahtu zohman an um lo.